
PIRMA KNYGA 


1. Iš senelio Vero’ [aš mokiausi] gerumo ir susi- 
tvardymo. 

2. Iš gerą vardą bei atminimą palikusio tėvo* — 
kuklumo ir vyriškumo. 

3. Iš savo motinos’ - pamaldumo ir dosnumo, su- 
silaikymo ne tik nuo blogų darbų, bet ir nuo blogų 
minčių. Iš jos taip pat [perėmiau polinkį] į paprastą 
gyvenimo būdą, kuriam svetima bet kokia prabanga. 

4. Savo proseneliui* [aš dėkingas už tai], kad ne- 
lankiau viešosios mokyklos, bet turėjau gerus moky- 
tojus namie. Iš jo išmokau nieko negailėti siekdamas 
žinių. 

s. Mano auklėtojas* mokė mane cirke nebūti nei 
už žaliuosius, nei už mėlynuosius“, o gladiatorių 
kautynėse - nei už palmularijus, nei už skutari- 
jus’. Iš jo mokiausi ištvermės, sugebėjimo tenkintis 
mažu, viską daryti pats, nesikišti ne į savo reikalus 
ir nesiklausyti šmeižtų. 

6. Iš Diogneto* išmokau neužsiiminėti niekais, 
netikėti tuo, ką kalba burtininkai bei magai apie 
piktųjų dvasių užkeikimus, išvarymus ir t. t. Jo dėka 
aš nesižaviu putpelių auginimu? ir panašiais niekais. 
Jis išmokė mane nevaržyti [kitų] atvirumo ir suar- 
tino su filosofija. Jo patariamas, pirmiausia klausiau 
Bakchėjo, paskui Tandasido ir Markiano”, dar vai- 
kystėje rašiau dialogus, pamėgau graikišką gyveni- 
mo būdą, paprastą guolį, užklotą žvėrių kailiais. 


7. Rustikas" mane įtikino, kad turiu gerinti ir 
tobulinti savo būdą. Jam esu dėkingas už tai, kad 
nesileidau į sofistiką, nekūriau tuščių teorijų, ne- 
sakiau pamokomų kalbų, nebandžiau dėtis išma- 
nančiu arba kilniu žmogumi, už tai, kad atsisakiau 
retorikos, poetikos ir gražbylystės, kad nustojau 
namuose vilkėti stolg” ir apskritai mečiau visa, [kas 
lepina kūną ir sielą]. Iš jo išmokau rašyti paprastus 
laiškus, tokius, kokius jis rašė iš Sinuesos"* mano 
motinai. Išmokau ramiai ir nuolaidžiai elgtis su 
žmonėmis, kurie mane įžeidė ar supykdė, jeigu tik 
jie patys panorėdavo taikytis. Iš jo išmokau knygas 
skaityti atidžiai, nesitenkindamas paviršutinišku 
susipažinimu, ir nepasitikėti iškart visokiomis šne- 
komis. Pagaliau jam esu dėkingas už tai, kad susi- 
pazinau su Epikteto'* samprotavimais iš knygų, 
kurias jis man davė. 

8. Apolonijas“ ugdė mano savarankiškumą ir 
ryžtingumą. Jis išmokė mane nepaisyti nieko, iš- 
skyrus protą. Išmokė išsaugoti pusiausvyrą, ištikus 
didžiausioms nelaimėms, netekus kūdikio, sunkiai 
susirgus. Jis buvo man gyvas pavyzdys, kad žmogus 
gali būti kartu ir tvirtas, ir nuolaidus. Mokydamas 
jis buvo nepaprastai kantrus; savo patirtį ir sugebė- 
jimą išaiškinti kokias nors tiesas jis laikė nereikš- 
mingu dalyku. Apolonijas išmokė mane priimti va- 
dinamąsias geradarystes iš draugų per daug nepaže- 
minant savęs dėkingumu už jas ir kartu neparodant 
visiško abejingumo. 

9. Iš Seksto'“ aš išmokau būti palankus kitiems. 


Jo namai buvo tėviškai valdomų namų pavyzdys. Jis 


puikiai suprato, kaip reikia gyventi pagal prigimtį. 
Jo paprastumas derinosi su orumu. Jis jautriai įspė- 
davo draugų norus, buvo kantrus nemokšoms ir 
žmonėms, kurie kalbėjo negalvodami. Jis taip suge- 
bėjo su visais sutarti, kad bendrauti su juo buvo ma- 
loniau už bet kokį pataikavimą, ir kartu visiems kėlė 
pagarbą. Jis mokėjo lengvai rasti ir pritaikyti gyve- 
nimui būtinas taisykles. Niekada jis neparodydavo 
nei pykčio, nei kitokių jausmų, tačiau, būdamas 
toks bešališkas, sugebėjo būti jautrus. Jo šlovė buvo 
didelė, bet neįkyri; jis nesigyrė savo mokytumu. 

10. Iš gramatiko Aleksandro" aš išmokau ne- 
priekaištauti. Jis niekada nebarė tų, kurie pavartojo 
netikusj ar neskamby žodį arba padarė kitą klaidą, 
tik pasakydavo tą patį teisingai atsakydamas, pa- 
tvirtindamas ar prieštaraudamas dėl paties dalyko, 
o ne dėl žodžio, arba kaip nors kitaip primindavo, 
kaip dera sakyti. 

11. Iš Frontono“ aš sužinojau, kas yra šmeižtas, 
klasta ir veidmainystė, būdingi tironijai, ir kokie 
beširdžiai yra tie mūsų vadinamieji patricijai. 

12. Iš platoniko Aleksandro" aš išmokau nesa- 
kyti ir nerašyti, kad esu užsiėmęs, išskyrus būtiną 
reikalą, ir neatsisakyti padėti artimiesiems, teisin- 
damasis neatidėliotinais darbais. 

13. Iš Katulo’ aš išmokau atsižvelgti į draugo 
priekaištus, net jeigu jie neteisingi, ir stengtis atgai- 
vinti ankstesnius santykius, o apie savo mokytojus 
kalbėti taip karštai ir giriamai, kaip kalbama atsi- 
minimuose apie Domicijy ir Atėnodotą“, taip pat 
nuoširdžiai mylėti savo vaikus. 


14. Iš brolio Severo” išmokau mylėti artimuo- 
sius ir teisingumą. Jo dėka aš pažinau Trazėją, Hel- 
vidijų, Katona, Dioną ir Brutą* ir įgijau supratimą 
apie valstybę, kurios įstatymai visiems vienodi ir 
kuri valdoma visų piliečių lygybės pagrindu, apie 
valstybę, kuri labiau už viską vertina savo valdinių 
laisvę. Iš jo aš išmokau visados gerbti filosofiją, būti 
kilnus ir dosnus, puoselėti gerą viltį ir pasitikėti 
draugų rodoma meile. Tačiau jis neslėpė ir savo ne- 
pasitenkinimo jais, nevertė jų spėlioti, ko jis nori iš 
jų ir ko nenori, — visiems tai buvo aišku. 

15. Iš Maksimo** aš išmokau susitvardyti ir nie- 
kad nepasimesti, išlikti žvalus ligose ir kitose ne- 
laimėse. Maksimas pasižymėjo vidine pusiausvy- 
ra, buvo malonus, kėlė pagarbą. Nemurmėdamas 
jis atliko savo pareigas. Visi tikėjo, kad jis kalba 
nuoširdžiai, ir visi žinojo, kad tai, ko jis imasi, bus 
padaryta gerai. Jis niekuo nesistebėjo ir nieko ne- 
sibijojo, niekad neskubėjo, bet ir niekad nedelsė, 
nesutrikdavo ir nebūdavo prislėgtas, nepiktdžiu- 
giavo, ant nieko nepyko, nieko nejtarinéjo. Visada 
jis buvo kilnus, atlaidus, tiesus ir panėšėjo į žmogų, 
kuris tebėra nesugadintas, o ne perauklėtas. Niekas 
nemanė, kad Maksimas jį niekina, tačiau niekas 
nebandė laikyti savęs geresniu už jį. Jis mokėjo ir 
tinkamai pajuokauti. 

16. Tėvas“ man buvo gerumo ir atkaklumo pa- 
vyzdys: jis visada laikėsi sykį padarytų sprendimų, 
nesivaikė tuščios garbės, buvo darbštus ir ištver- 
mingas. Jis mielai išklausydavo visus, norinčius pa- 


siūlyti ką nors naudinga visuomenei, ir kiekvieną 


vertino pagal jo nuopelnus. Jis gerai žinojo, kada 
reikia spausti, kada — būti atlaidziam. Jis atsižadėjo 
meilės jaunuoliams ir ėmėsi visuomeninės veiklos. 
Jis leido draugams nepietauti ir nekeliauti kartu su 
juo svetur, o tuos, kurie dėl kokių nors priežasčių 
ji laikinai palikdavo, jis vėl draugiškai sutikdavo. 
Jis sąžiningai ir atsidėjęs sprendė klausimus pasi- 
tarimuose ir nepasitenkindavo pirmu pasitaikiu- 
siu sprendimu, bet kruopščiai įsigilindavo į visas 
aplinkybes. Jis sugebėdavo išsaugoti savo draugus, 
nė vienu iškart nenusivildamas ir nė vienu per daug 
nesižavėdamas. Visada jis buvo viskuo patenkintas 
ir gerai nusiteikęs, įžvalgiai numatydavo ateitį ir iš 
niekų nedarė tragedijos. Jis nepakentė liaupsinimo 
ir pataikavimo, iš širdies rūpinosi valstybės reika- 
lais, uoliai sekė jos išlaidas, nepaisydamas kaltini- 
mų, kurie jam dėl to buvo pateikiami. Jis neturėjo 
prietarų dėl dievų, nesistengė įsiteikti žmonėms, 
pritarti miniai, bet visur buvo blaivus, tvirtas, 
doras, nesivaikantis naujovių. Tomis gėrybėmis, 
kurios puošia gyvenimą ir kurių likimas jam nepa- 
šykštėjo, jis naudojosi kukliai, bet ir nesikratė jų, 
pasitenkindamas tuo, kas yra, ir netrokšdamas to, 
ko nėra. Niekas negalėjo pavadinti jo nei plepiu, 
nei lengvabūdžiu, nei pedantu; tai buvo subrendęs 
vyras, nepasiduodantis pataikavimui ir sugebantis 
tvarkyti ir savo, ir kitų reikalus. Be to, jis gerbė ti- 
krus filosofus, tačiau neniekino ir kitų, nors nesi- 
leido jų apgaunamas. Jis mokėjo lengvai bendrauti 
su žmonėmis ir pajuokauti, tačiau neprarasdavo 


saiko. Jis rūpinosi savo kūnu, nors ir ne taip, kaip 

rūpinasi mėgstąs gerai gyventi arba puošeiva, bet ir 
neniekino jo, todėl retai jam prireikdavo gydymo 
meno, išorinių ar vidinių vaistų. Tačiau geriausias 
mano tėvo bruožas buvo tai, kad jis be pavydo pri- 
pažindavo kitų pranašumą ar iškalbos, ar įstatymų, 
ar papročių, ar kitų dalykų išmanymo atžvilgiu ir 
padėjo išgarsėti kiekvienam, kuris pasižymėjo ko- 
kiu nors talentu. Jis visur laikėsi protėvių papročių, 
tačiau nesistengė atrodyti esąs senųjų papročių 
saugotojas. Jis nemėgo blaškytis ir kilnotis iš vienos 
vietos į kitą, bet buvo prisirišęs prie tų pačių vietų 
ir užsiėmimų. Praėjus kankinantiems galvos skaus- 
mams, jis su naujomis jėgomis ir energija imdavosi 
visuomeninių darbų. Paslapčių jis turėjo labai ne- 
daug, ir tos buvo susijusios daugiausia su valstybės 
reikalais. Jis buvo apdairus ir nuosaikus, ruošda- 
mas įvairius renginius, statydamas visuomeninius 
pastatus, dalydamas liaudžiai pinigus. Visais šiais 
atvejais jis atlikdavo savo pareigą, bet nesistengė 
šiais poelgiais pelnyti šlovę. Jis nemėgo ne laiku 
maudytis, nesusiviliojo gražių pastatų statymu, 
buvo neišrankus valgiui, nesirūpino drabužių 
spalva bei medžiaga, nekreipė dėmesio į jaunuo- 
lių kūno grožį. Jis dėvėjo kaimišką stolą, atsivežtą 
iš Lorijaus*“, o dažniausiai — [chitoną|, išaustą La- 
nuvijuje. O kaip jis elgėsi su atsiprašinėjančiu mo- 
kesčių rinkėju Tuskule’’! Būta ir daugiau panašių 
atvejų. Nebuvo jis nei žiaurus, nei begėdiškas, nei 
ūmus, nei toks, apie kurį sakoma „dirba iki devinto 
prakaito“. Jis viską kuo smulkiausiai apgalvodavo, 


tarsi turėtų marias laiko, ramiai, nuosekliai, tvirtai, 

atsižvelgdamas į patį dalyką. Mano tėvui tiko tai, 
kas buvo kalbama apie Sokratą, - kad jis galįs ir 
susilaikyti, ir mėgautis tuo, nuo ko daugelis negali 
susilaikyti, o naudodamiesi piktnaudžiauja. Būti 
stipriam, ištvermingam ir blaiviam pritinka vyrui, 
turinčiam tobulą ir nepalaužiamą sielą; toks jis ir 
pasirodė Maksimo ligos metu. 

17. Dievai man davė gerus protėvius, gerus tėvus, 
gerą seserį”, gerus mokytojus, gerus namiškius, gi- 
minaičius, draugus, geri buvo beveik visi žmonės, 
[su kuriais susidūriau]. Dievams esu dėkingas, kad 
nė su vienu iš jų nepasielgiau negarbingai, nors 
dėl savo būdo progai pasitaikius galėjau padaryti 
ką nors panašaus. Dėl dievų malonės niekada taip 
nesusiklostė aplinkybės, kad prisidaryčiau gėdos. 
Dievams esu dėkingas už tai, kad neilgai man teko 
būti senelio sugyventinės priežiūroje, kad išsaugo- 
jau tyrą savo jaunystę ir netapau vyru pirma laiko, 
bet netgi kiek per ilgai susilaikiau nuo šito. Die- 
vams dėkui už tai, kad buvau atiduotas valdovui 
ir tėvui, kuris stengėsi sunaikinti manyje bet kokią 
puikybę ir įtikinti mane, jog ir gyvenant rūmuose 
galima apsieiti be sargybinių, be puošnių drabužių, 
be fakelų, statulų ir kitokių prabangos dalykų ir gy- 
venti taip, kaip gyvena paprastas žmogus, bet dėl to 
nebūti nei menkam, nei lengvabūdžiam atliekant 
valdovo pareigas ir tvarkant bendrus reikalus. Die- 
vams dėkui ir už tai, kad turėjau tokį brolį*?, kuris 
dėl savo būdo privertė mane rūpintis savimi ir kar- 
tu džiugino mane savo pagarba ir meile man. Kad 


mano vaikai gimė ir nekvaili, ir neluosi?°. Kad man 

ne itin sekėsi retorika, poetika bei kiti dalykai, ku- 
riems, galimas daiktas, būčiau atsidėjęs, jei būčiau 
pamatęs, jog darau juose pažangą. Ir už tai, kad sku- 
bėjau atsilyginti savo mokytojams tokia garbe, ko- 
kios jie, atrodo, troško, neversdamas jų laukti, kol 
padarysiu tai ateityje, nes dabar jie dar jauni. Kad 
pažinau Apoloniją, Rustiką, Maksimą. Ir už tai, 
kad aš dažnai ir atkakliai galvodavau apie prigimtį 
atitinkantį gyvenimą ir aiškiai įsivaizdavau, koks jis 
turi būti; kiek tai priklausė nuo dievų, nuo jų do- 
vanų, pagalbos ir įkvėpimo, niekas man nekliudė 
gyventi pagal savo prigimtį ir, jeigu aš kur nors pra- 
silenkiau su ja, tai tik dėl savo kaltės ir dėl to, kad 
nesilaikiau dievų prisakymų bei pamokymų. Dėkui 
dievams už tai, kad mano kūnas taip ilgai atlaikė 
tokį gyvenimą. Kad nesuartėjau nei su Benedikta, 
nei su Teodotu" ir kad vėliau, susirgęs meilės ais- 
tromis, greitai pasveikdavau. Ir kad, dažnai pykda- 
mas ant Rustiko, nepadariau nieko tokio, ko vėliau 
būčiau turėjęs gailėtis. Ir kad mano motina, kuriai 
buvo lemta numirti jaunai, paskutinius gyvenimo 
metus praleido su manimi. Ir kad niekada nepa- 
sitaikė, jog, norėdamas padėti vargšui arba reika- 
lingam pagalbos, neturėčiau pinigų ir negalėčiau 
šito padaryti. Ir kad man pačiam neteko atsidurti 
tokioje būklėje, jog reikėtų imti iš kitų. Ir kad tu- 
rėjau tokią paklusnią, mylinčią ir paprastą žmoną”. 
Ir kad mano vaikams netrūko tinkamų mokytojų. 
Dėkui dievams už tai, kad sapnuose jie man nurodė 
vaistus nuo mano ligų - nuo spjaudymo kraujais 
ir galvos svaigimo; ir kad Gajetos® orakulas buvo 


man palankus. Ir už tai, kad, pajutęs potraukį filo- 
sofijai, nepakliuvau į rankas kokiam nors sofistui, 
kad nesigilinau nei į istoriją, nei į įrodinėjimų kū- 
rimą ir neatsidėjau dangaus reiškinių tyrinėjimui. 
Juk visam tam reikalinga dievų pagalba ir laimė. 


[Rašyta] kvadų krašte prie Grano* upės. 


ANTRA KNYGA 


1. Rytą pasakyk sau: „Šiandien reikės susidurti 
su įkyriais, nedėkingais, įžūliais, klastingais, pavy- 
džiais, nedraugiškais žmonėmis. Visos šios jų ydos 
kilusios iš nežinojimo, kas yra gėris ir kas - blogis. 
Tačiau man, pažinusiam gėrio prigimtį, kuri yra 
graži, ir blogio prigimtį, kuri yra bjauri, ir prigimtį 
klystančio, kuris yra mano brolis - ne dėl kraujo 
ir kilmės bendrumo, bet dėl to, kad turi protą ir 
dievišką prigimtį, - man nė vienas iš jų negali pa- 
kenkti ir nė vienas negali įtraukti manęs į gėdingus 
darbus. Aš negaliu nei pykti ant savo artimo, nei 
jo neapkęsti. Mes esame sukurti bendram darbui, 
kaip kojos, rankos, akys, viršutiniai ir apatiniai 
dantys. Prieštarautų prigimčiai, jeigu vienas veiktų 
prieš kitą. O pykti arba nusigręžti [nuo savo arti- 
mo] ir yra veikti vienam prieš kitą“ 

2. Tai, kas aš esu, susideda iš kūno, dvasios ir 
vadovaujančio prado (TO fyguovikėv). Mesk į šalį 
knygas ir nesiblaškyk! Dabar tam ne laikas. Ta- 
čiau, tarsi jau mirtum, pažvelk su panieka į savo 
kūną. Juk tai tik kraujas ir kaulai, nervų, venų ir 
arterijų raizginys. Pažvelk ir į dvasią, kas ji yra? 
Dvelkimas, be to, ne visada vienodas, o kas aki- 
mirką čia įkvepiamas, čia iškvepiamas. Trečioji 
dalis yra vadovaujantysis pradas. Taigi pasvarstyk 
pats: esi jau senis", tad neleisk jam vergauti, ne- 


leisk, kad jis būtų tampomas kaip lėlė savanaudiš- 

kų troškimų, kad pyktų ant savo likimo ir bijotųsi 
ateities. 

3. Visa, kas sukurta dievų, yra kupina apvaizdos. 
Tai, kas skirta likimo, taip pat susiję su prigimtimi, 
surišta ir supinta su tais dalykais, kuriuos valdo 
apvaizda. Viskas kyla iš to paties šaltinio. Iš jo at- 
siranda ir tai, kas būtina, ir tai, kas naudinga visam 
pasauliui, kurio dalis tu esi; kiekvienoje prigimties 
dalyje yra gėrio, kurį sukuria visumos (tod šiov) pri- 
gimtis ir kuris padeda jai išlikti. Pasauliui padeda 
išlikti tiek pradinių dalelių, tiek sudėtinių daiktų 
pakitimai. Tau šito turi pakakti; tegu tau tai būna 
svarbiausi dalykai. O knygų troškimą numalšink?, 
kad mirtum ne murmėdamas, bet iš tikrųjų paten- 
kintas ir nuoširdžiai dėkingas dievams. 

4. Prisimink, kaip seniai tu atidėlioji [šių klau- 
simų apmąstymą| ir kiek kartų, kai dievai suteik- 
davo tam progą, tu ja nepasinaudodavai. Tačiau 
vieną sykį reikia suprasti, kokio pasaulio tu esi da- 
lis ir koks pasaulio valdovas davė tau pradžią. Tau 
skirtas laikas yra ribotas, ir jeigu nepasinaudosi juo, 
kad tobulintum save, jis praeis, o praėjęs jau nebe- 
sugrįš. 

s. Kiekvieną akimirką rimtai galvok apie tai, kad 
visa, kas nuo tavęs priklauso, padarytum su tikru 
ir neapsimestu kuklumu, su meile, laisvai ir teisin- 
gai, kaip dera vyrui ir romėnui. O visokių kitokių 
minčių stenkis atsikratyti. Šitai tau pavyks, jeigu į 
kiekvieną savo poelgį žiūrėsi kaip į paskutinį gyve- 
nime, jeigu viską darysi nepasiduodamas lengva- 
būdiškumui ir protą atimančioms aistroms, be veid- 

mainystės, savanaudiškumo ir nepasitenkinimo 
likimu. Matai, kiek nedaug tereikia laimingam ir 
dievobaimingam gyvenimui. Juk dievai nieko dau- 
giau nereikalauja iš to, kuris laikosi šių dalykų. 

6. Niekink, niekink save, o siela; tačiau įvertin- 
ti save tu jau nebeturėsi kada. Kiekvieno žmogaus 
gyvenimas yra trumpas. Tavasis jau artėja prie pa- 
baigos, o tu nevertini savęs, bet ieškai savo laimės 
kitų žmonių sielose. 

7. Kodėl tave traukia pašaliniai dalykai? Surask 
laiko išmokti ką nors gera ir liaukis klaidžiojęs. 
Saugokis ir kitokių paklydimų. Bepročiai tie, kurie 
visą gyvenimą nugyvena paskendę darbuose, ne- 
turėdami svarbiausio tikslo, į kurį nukreiptų visus 
savo siekimus ir sumanymus. 

8. Tie, kurie nesirūpina tuo, kas dedasi kitų žmo- 
nių sielose, retai būna nelaimingi. Tačiau tie, kurie 
nepaiso savo pačių sielos virpesių, neišvengiamai 
turi būti nelaimingi. 

9. Visada reikia atsiminti, kokia yra visumos 
prigimtis ir kokia — tavo paties, kaip ji susijusi su 
visumos prigimtimi ir kokią jos dalį sudaro, ir kad 
niekas negali sukliudyti elgtis ir kalbėti pagal pri- 
gimtį, kurios dalis tu esi. 

10. Filosofas Teofrastas, lygindamas nusikal- 
timus (mat paprastai toks lyginimas yra įmano- 
mas), pasakė, kaip dera tikram filosofui, kad tie 
nusikaltimai, kurie padaryti iš polinkio, yra sun- 
kesni už padarytus iš pykčio. Mat tas, kuris pyksta, 
kamuojamas liūdesio arba slaptos nelaimės, tarsi 


praranda protą. O tas, kuris nusikalsta iš polinkio, 

siekdamas malonumo, darydamas nusikaltimus at- 
rodo blogesnis, silpnesnis ir labiau ištvirkęs. Taigi 
teisingai ir taip, kaip dera filosofui, pasakė Teofras- 
tas, jog kaltesnis yra tas, kuris nusikalsta dėl nuo- 
dėmės saldumo, negu tas, kuris tai padaro iš skaus- 
mo. Pastarasis panašus į neteisingai nuskriaustą 
žmogų, kurį iš skausmo apėmė pyktis. O pirmasis 
pats stengiasi padaryti bloga, skatinamas įgimto 
polinkio veikti. 

11. Reikia taip elgtis, kalbėti ir galvoti, tarsi tu- 
rėtum tuoj pat pasitraukti iš gyvenimo. Juk išeiti 
iš žmonių pasaulio, jeigu tikrai yra dievai, visai ne- 
baisu: jie nepadarys tau nieko bloga. O jeigu dievų 
nėra arba jiems nerūpi žmonių reikalai, tai kam gy- 
venti pasaulyje, kuriame nėra nei dievų, nei apvaiz- 
dos? Tačiau dievai tikrai yra ir rūpinasi žmonių rei- 
kalais. Jie davė žmogui viską, kad jis išvengtų tikrų 
nelaimių. Jeigu yra dar kitokių blogybių, tai dievai 
iš anksto numatė, kaip žmogui nuo jų apsisaugoti. 
Kaip gali padaryti žmogaus gyvenimą blogesnį tai, 
kas nepadaro blogesnio paties žmogaus? Taigi vi- 
sumos prigimtis negalėjo apsirikti dėl nežinojimo 
arba dėl to, kad, nors ir žinodama, būtų neįstengu- 
si apsaugoti [nuo blogio] arba jį ištaisyti. Tai, kad 
gėris ir blogis tenka geriems ir blogiems žmonėms 
be jokio skirtumo, nėra jos klaida, atsiradusi dėl 
negalėjimo ar nesugebėjimo. Mirtis ir gyvenimas, 
šlovė ir nešlovė, kentėjimas ir malonumas, turtas 
ir neturtas — visa tai lemta ir geriems, ir blogiems 
žmonėms; savaime tai nėra nei puiku, nei gėdinga, 
todėl negali būti nei gėris, nei blogis. 

12. Kaip greitai viskas išnyksta — patys daiktai 
pasaulyje ir atmintis apie juos laike. Tokie yra visi 
jutimais suvokiami dalykai, o labiausiai tai, kas 
gundo mus malonumais, baugina kančiomis, žada 
šlovę. Kaip visa tai menka, niekinga, žema, laikina 
ir negyva — štai apie ką turi mąstyti mūsų proto ga- 
lia. Kas yra tie, kurių kalbos ir nuomonės sukuria 
šlovę? Kas yra mirtis? Jeigu imsime ją pačią, atmetę 
visa, kas apie ją pramanyta, tai pamatysime, kad ji 
yra ne kas kita, kaip prigimties dalykas. Vaikiška 
bijoti to, kas yra prigimties dalykas. O mirtis ne tik 
yra prigimties dalykas, bet ir naudinga jai. [Pagal- 
vok ir apie tai], kaip ir kokia savo dalimi žmogus 
prisiliečia prie dievo ir kokia tada yra tos žmogaus 
dalies būsena. 

13. Nėra nieko labiau verto pasigailėjimo už 
žmogų, kuris išmaišo viską aplinkui, skverbiasi, 
kaip sako [poetas], į žemės gelmes“, bando įspėti, 
kas dedasi jo artimųjų sielose, ir nesupranta, kad 
jam pakanka rūpintis jame pačiame glūdinčia die- 
vybe (daiuov) ir nuoširdžiai jai tarnauti. O tarnauti 
jai — vadinasi, pažaboti aistras, nepasiduoti tušty- 
bei, būti patenkintam dievų ir žmonių darbais. Tai, 
kas sukurta dievų, mes garbiname dėl jų kilnumo; 
o tai, ką gauname iš žmonių, turime mylėti dėl ar- 
timumo jiems. Kartais jie kelia pasigailėjimą, nes 
nepažįsta gėrio ir blogio. Tai ne mažesnė nelaimė 
kaip nesugebėjimas atskirti balta nuo juoda. 

14. Net jeigu tu gyventum tris tūkstančius metų 
arba dešimt tūkstančių kartų ilgiau, atmink, kad 
niekas nepraranda kito gyvenimo, o tik tą, kurį da- 
bar gyvena, ir kad niekas negyvena kito gyvenimo, 

o tik tą, kurį praranda. Taigi ilgiausias gyvenimas 
niekuo nesiskiria nuo trumpiausio, nes dabartis 
visų yra vienoda ir vienoda tai, kas prarandama. 
Tai, ko netenkame, yra tik akimirka. Juk negalima 
prarasti to, kas jau praėjo, arba to, kas dar bus. Kaip 
galima atimti iš žmogaus tai, ko jis neturi? Todėl 
atmink du dalykus: pirma, kad viskas nuo amžių 
vyksta vienodai ir nuolat kartojasi, todėl nėra jokio 
skirtumo, ar stebėsi tą patį šimtą metų, ar du šim- 
tus, ar visą amžinybę. Antra, kad ir tas, kuris miršta 
jaunas, ir tas, kuris sulaukia žilos senatvės, praranda 
tą patį. Jie netenka tik dabarties, nes žmogus turi 
tik dabartį, o to, ko jis neturi, negali ir prarasti. 

15. Viskas yra tik mūsų įsitikinimas (úróànyıç). 
Tai akivaizdi tiesa, kurią pasakė kinikas Monimas’. 
Akivaizdi ir šio posakio nauda, jeigu žmogus suge- 
bėtų išgauti naudos iš to, kas teisinga. 

16. Didžiausią gėdą žmogaus siela užsitraukia 
tada, kai tampa tarsi kokiu augliu arba skauduliu 
pasaulyje. Būti nepatenkintam tuo, kas vyksta, — 
vadinasi, nutolti nuo prigimties, kurios dalį turi 
visų kitų dalykų prigimtys. Toliau, ji užsitraukia 
gėdą, kai nusigręžia nuo kokio nors žmogaus arba 
stoja prieš jį, ketindama jam pakenkti; tokios yra 
visų pykstančių žmonių sielos. Trečia, žmogaus 
siela užsitraukia gėdą, kai pasiduoda malonumams 
arba sielvartui. Ketvirta, kai ji veidmainiauja arba 
daro ką nors apsimesdama ir nenuoširdžiai. Penk- 
ta, jeigu ji imasi kokio nors darbo arba ko nors sie- 
kia, neturėdama aiškaus tikslo, ir daro tai tuščiai ir 
neapgalvotai; juk net ir menkiausi dalykai turi būti 
daromi atsižvelgiant į tikslą. O protingų būtybių 

tikslas yra paklusti seniausios valstybės ir santvar- 
kos“ nurodymams ir įstatymams. 

17. Žmogaus gyvenimo laikas — tai tik akimirka, 
jo esmė — nuolatinis tekėjimas, pojūčiai - migloti, 
viso kūno sandara - pasmerkta suirti, siela - klai- 
džiojanti, likimas — neįžvelgiamas, šlovė - nepasto- 
vi. Trumpai sakant, visa, kas priklauso kūnui, yra 
tekanti upė, o tai, kas priklauso sielai, yra sapnas ir 
migla. Mūsų gyvenimas — tai kova ir klaidžiojimas 
svetimame krašte, pomirtinė šlovė- užmarštis. 
Tai kas gi gali vadovauti žmogui? Tik viena - filo- 
sofija. Ji moko saugoti mumyse glūdinčią dievybę 
sveiką ir nepažeistą, siekti, kad ji būtų stipresnė už 
malonumus ir sielvartus, nieko nedarytų lengvabū- 
diškai, neveidmainiautų ir nemeluotų, nežiūrėtų, 
ką kiti žmonės daro ar nedaro, kad visa, kas atsitin- 
ka ir yra likimo skirta, laikytų kilus iš ten, iš kur ir 
ji pati atsirado, o svarbiausia — kad lauktų mirties 
gerai nusiteikusi, suprasdama, jog mirtis yra ne kas 
kita, kaip tų dalelių, iš kurių susideda kiekviena 
gyva būtybė, suirimas. Juk jeigu pačioms dalelėms 
visai nebaisus jų nuolatinis virtimas vienų kitomis, 
tai kodėl turėtume bijoti visų dalelių pasikeitimo ir 
suirimo? Juk šitai atitinka prigimtį, o tai, kas atitin- 


ka prigimtį, negali būti bloga. 

TRECIA KNYGA 


[Rašyta] Karnunte'. 

1. Mes turime galvoti ne tik apie tai, kad su kie- 
kviena diena mūsų gyvenimas trumpėja ir lieka vis 
mažesnė jo dalis, bet ir apie tai, kad jeigu jis būtų 
ilgesnis, tai dar neaišku, ar išliktų vis toks pat mūsų 
sugebėjimas suprasti dalykų esmę ir apmąstyti die- 
viškų ir žmogiškų dalykų pažinimą. Juk jeigu sens- 
tant silpsta žmogaus protas, tai šitai neatsiliepia 
kvėpavimui, virškinimui, vaizduotei, geismams ir 
panašiems dalykams, bet vis dėlto silpsta sugebė- 
jimas valdyti save ir tinkamai atlikti savo pareigas, 
aiškiai suvokti visa, kas dedasi, spręsti, ar ne metas 
būtų pačiam pasitraukti iš gyvenimo, ir visa kita, 
kas reikalauja aiškaus proto. Taigi reikia skubėti ne 
tik todėl, kad kas kartą vis labiau artėja mirtis, bet 
ir todėl, kad [laikui bėgant] nyksta sugebėjimas pa- 
žinti ir suprasti dalykų esmę. 

2. Reikia atkreipti dėmesį, kad net ir tai, kas 
pagal prigimtį sukurtuose daiktuose atsirado vė- 
liau, yra savaip gražu ir patrauklu. Antai iškeptos 
duonos pluta vietomis sutrūkinėjusi, ir nors tie 
įtrūkimai neįėjo į kepėjo sumanymą, jie daro duo- 
nq patrauklią ir žadina apetitą. Ir figmedzio vaisiai 
prinokę susproginėja. Ir pernokusios alyvos, kai jos 
jau beveik pradeda pūti, įgauna savotiško grožio. 
Nulinkusios varpos, gauruoti liūto antakiai, putos, 


tykštančios iš šerno nasrų, ir daugelis kitų dalykų, 

kurie patys savaime yra negražūs, tampa gražūs ir 
patrauklūs, kai jie pritampa prie to, kas sukurta 
pagal prigimtį, ir puošia tai. Todėl jeigu kas su- 
geba jausti ir giliau suprasti tai, kas vyksta visame 
pasaulyje, tam vargu ar kuris nors ir iš vėlesniųjų 
reiškinių atrodys nemalonus ir netinkamas. Toks 
Žmogus į gyvų žvėrių nasrus žiūrės su ne mažesniu 
malonumu negu į nupieštą ar nulipdytą jų atvaiz- 
dą; jo išmintingas žvilgsnis sugebės pastebėti ir se- 
nio ar senutės brandą ir patrauklumą, ir jaunuolių 
žavesį, ir daugelį kitų dalykų, kurie ne visiems yra 
suprantami, bet tik tam, kuris gyvena prisitaikyda- 
mas prie prigimties ir jos darbų. 

3. Hipokratas*, išgydęs daug ligų, pats susirgo 
ir numirė. Chaldėjai* išpranašavo mirtį daugeliui 
žmonių, bet ir juos ištiko ta pati lemtis. Aleksan- 
dras, Pompėjus, Gajus Cezaris*, iki pamatų sugrio- 
vę daugybę miestų, išžudę mūšiuose tūkstančius 
raitininkų bei pėstininkų, ir patys pagaliau pasi- 
traukė iš gyvenimo. Herakleitas“, tiek samprotaves 
apie tai, kad pasaulį sunaikins ugnis, susirgo van- 
denlige ir mirė visas mėšlinas. Demokritą“ užėdė 
utėlės, Sokratą? irgi — tik kitokios. Ką visa tai reiš- 
kia? Tu įsėdai į laivą, perplaukei jūrą, pasiekei kran- 
tą- išlipk! Jeigu tavęs laukia kitas gyvenimas, tai 
ir jame bus dievai. Jeigu tai yra jutimų praradimas, 
tai nebejausi nei skausmo, nei malonumo ir nebe- 
vergausi indui - juk jis yra kur kas blogesnis už ta, 
kuris jam tarnauja, nes viena — tai protas ir dievybė, 
o kita - dulkės ir dūlėsiai. 

4. Neeikvok tau likusio gyvenimo galvojimui 
apie kitų reikalus, nebent jie teikia kokią nors visuo- 
meninę naudą. Jeigu imsi galvoti apie tai, kas ką ir 
kodėl daro, kas ką sako, ką mano, kuo yra užsiėmęs 
ir panašiai, — visa tai atitrauks tave nuo rūpinimosi 
savo paties vadovaujančiuoju pradu. Taigi išmesk iš 
savo minčių tai, kas nereikalinga ir neprasminga, 
o labiausiai saugokis perdėto stropumo ir pykčio. 
Reikia mokytis galvoti tik apie tokius dalykus, kad, 
kam nors staiga paklausus: „Apie ką tu dabar galvo- 
ji?“ laisvai ir nedelsdamas galėtum atsakyti: „Apie 
tai arba apie šitai: Tada iš karto būtų aišku, kad vi- 
sos tavo mintys yra paprastos ir kilnios, tinkamos 
visuomeninei būtybei, kuri negalvoja apie juslinius 
džiaugsmus ir malonumus, kuriai svetimas pavydas, 
pyktis, įtarinėjimas ir kiti panašūs dalykai, dėl ku- 
rių parausi, jei teks prisipažinti juos turėjus mintyse. 
Žmogus, neatidedantis ateičiai siekimo būti tarp 
geriausiųjų, yra kaip žynys arba dievų pagalbinin- 
kas, bendraujantis su jame glūdinčia dievybe, kuri 
padaro iš jo žmogų, nesuteptą aistrų, nepalaužiamą 
sunkumų, nepaliestą jokių šmeižtų, nelinkusį į jo- 
kias blogybes, drąsų kovotoją didžiausioje kovoje, 
turintį įveikti visas aistras, didžiai teisingą, nuošir- 
džiai priimantį iš visumos prigimties tai, kas įvyks- 
ta ir ką skiria likimas. Toks žmogus retai, tik esant 
dideliam reikalui ir visuomenės labui galvoja apie 
tai, ką kalba, ką daro ar ketina daryti kitas žmogus. 
Jis užsiėmęs tik savo paties reikalais, nuolatos gal- 


voja tik apie tai, kas jam skirta visumos. Jis stengiasi 

viską padaryti gražiai ir tiki, kad jo lemtis yra gera. 
Juk kiekvienam iš mūsų skirtas likimas yra susijęs 
su visumos likimu ir mus su juo riša. Jis prisime- 
na, kad visos protingos būtybės yra jam giminiškos 
ir kad rūpintis kitais žmonėmis būdinga žmogaus 
prigimčiai, tačiau [supranta], kad reikia siekti ne 
visų Žmonių pritarimo, bet tik tų, kurie gyvena 
pagal prigimtį. Jis nuolatos turi galvoje, kokie yra 
tie, kurie negyvena pagal prigimtį — ir namuose, ir 
už jų, dieną ir naktį, — ir su kokiais žmonėmis jie 
bendrauja. Jis nesiekia tokių žmonių pagyrimo, juo 
labiau kad jie patys yra savimi nepatenkinti. 

s. Nieko nedaryk prieš savo valią arba nežiūrė- 
damas visuomenės naudos, neapgalvojęs ar nenu- 
sprendęs; tegu tavo mintis būna paprasta, nepuoš- 
ni; nebūk nei labai plepus, nei devyndarbis. Tegul 
tavyje glūdinti dievybė vadovauja vyriškai, subren- 
dusiai, visuomenės reikalais besirūpinančiai būty- 
bei — romėnui ir valdovui, kuris yra pasiruošęs tuoj 
pat, gavęs ženklą, pasitraukti iš gyvenimo be prie- 
saikų ir be liudininkų. Be to, būk visada gerai nusi- 
teikęs, išsiversk be kitų pagalbos ir nesiek ramybės, 
kurią suteikia kiti. Reikia pačiam būti teisiam, o ne 
laukti, kad kiti tave prilaikytų. 

6. Jeigu surasi Žmogaus gyvenime ką nors geres- 
nio už teisingumą, tiesą, nuosaikumą, vyriškumą, 
žodžiu, ką nors geresnio už pasitenkinimą, kurį pa- 
tiria tavo siela, kai ji įgalina tave elgtis protingai ir 
susitaikyti su tuo, kas tau skirta, kai neturi pasirin- 
kimo, - jeigu, sakau, pamatysi ką nors geresnio, tai 


veržkis prie to iš visos širdies ir naudokis surastuoju 


28 


gėriu. O jeigu tau niekas neatrodo geresnis už ta- 
vyje glūdinčią dievybę, kuri valdo savo troškimus, 
tiria savo mintis, kuri išsivadavo, kaip sako Sokra- 
tas, iš aistrų nelaisvės, kuri klauso dievų ir rūpinasi 
žmonėmis, - jeigu visa kita tau atrodo menkiau ir 
niekingiau, palyginti su ja, tai neįsileisk nieko kito, 
nes, kartą pasidavęs ir pasukęs į šalį, tu nebegalėsi su 
ankstesniu susikaupimu rūpintis savo paties gėriu. 
Gėriui, kurį teikia protas ir visuomeninė veikla, ne- 
galima priešinti ko nors kitos rūšies - pavyzdžiui, 
žmonių pagyrimo, valdžios, turtų, mėgavimosi 
malonumais. Visi tie dalykai, jeigu jiems nors tru- 
putį pasiduosi, tuoj pat užvaldys tave ir nusineš to- 
lyn. O tu, sakau, nuoširdžiai ir laisvai pasirink tai, 
kas geriau, ir to laikykis. „Geriau tai, kas naudinga: 
Taigi saugok tai, kas naudinga tau kaip protingai 
būtybei, o to, kas naudinga tau kaip gyvuliui, atsi- 
sakyk ir išsaugok aiškų protą; rūpinkis tik tuo, kad 
tavo sprendimas būtų tikrai teisingas. 

7. Nemanyk, kad tau naudinga tai, kas privers 
tave sulaužyti duotą žodį, prarasti garbę, ko nors 
neapkęsti, įtarinėti, prakeikti, veidmainiauti, užsi- 
geisti ko nors, ką reikėtų slėpti už sienų ir uždan- 
gų. Juk tas, kuris labiau už viską vertina savo protą, 
dievybę ir jos dorybių garbinimą, tas nevaidina 
tragedijų, nedejuoja, neieško nei vienatvės, nei mi- 
nios prieglobsčio. O svarbiausia, tas gyvena nieko 
nesivaikydamas ir nieko nevengdamas. Jis visiškai 
nesirūpina, ar jo sielai dar ilgai lemta išbūti kūne, 
ar trumpai. O kai jau reikia numirti, jis pasitrau- 


kia lengva širdimi, tarsi atlikdamas kokį nors kitą 

darbą, kurį galima padaryti kukliai ir gražiai. Visą 
gyvenimą jis rūpinasi tik vienu dalyku — išsaugoti 
savo sielą vertą protingos visuomeninės būtybės. 

8. Doro ir tyro žmogaus sieloje nerasi nei sugedi- 
mo, nei bjaurasties. Ir lemtis neužklups jo neužbai- 
gusio gyvenimo, kaip apie aktorių kartais sakoma, 
kad jis nuėjo nuo scenos, nebaigęs vaidinti. Nėra 
jame nieko vergiško, dirbtinio, jokio priklausymo 
nuo kitų ar jų šalinimosi, nieko smerktino, ką rei- 
kėtų slėpti. 

9. Vertink mąstymo galią. Nuo jos priklauso, 
kad tavo vadovaujančiame prade neatsirastų įsiti- 
kinimo, kuris neatitiktų prigimties ir protingos bū- 
tybės sandaros. Ji įgalina nedaryti skubotų sprendi- 
mų, mylėti žmones ir klausyti dievų. 

10. Taigi, atmetęs visa kita, laikykis tiktai šių ne- 
daugelio dalykų ir atmink, kad kiekvienas gyvena 
tik dabartim, o dabartis tėra akimirka. Visa kita 
jis arba jau nugyveno, arba tai jam dar nežinoma. 
Menkas yra laiko tarpas, kurį kiekvienas gyvena; 
menkas ir tas žemės kampelis, kuriame jis gyvena; 
menka ir pomirtinė šlovė, net ir pati ilgiausia. Ji 
išblėsta, keičiantis greitai mirštančių žmonių kar- 
toms, nepažįstančioms net pačių savęs, o ką jau kal- 
bėti apie seniai mirusius. 

11. Prie to, kas buvo pasakyta, belieka pridurti 
dar vieną pamokymą: visada stenkis apibrėžti arba 
apibūdinti kiekvieną dalyką, iškylantį tau prieš akis, 
kad matytum jj tokį, koks jis yra — tiek visas, tiek 
suskaidytas į dalis, - ir galėtum įvardyti ir jį patį, 
ir tas dalis, iš kurių jis susideda ir į kurias susiskai- 

do. Mat niekas taip neišaukština sielos, kaip suge- 
bėjimas tinkamai ir teisingai išnagrinėti kiekvieną 
gyvenimo reiškinį, įžvelgti, su kuo jis yra susijęs ir 
kokią teikia naudą, kokia jo reikšmė pasauliui ir 
atskiram žmogui, piliečiui tos aukščiausios valsty- 
bės, kurioje kitos valstybės yra tarsi namai [mieste]; 
koks yra tas dabar mano vaizduotę užvaldęs daly- 
kas, iš ko susideda, kiek laiko egzistuos ir kokios 
dorybės jam reikia: santūrumo, narsumo, teisin- 
gumo, ištikimybės, paprastumo, savarankiškumo ir 
t. t. Todėl apie kiekvieną dalyką reikia pasakyti, ar 
jis kyla iš dievo, ar atsiranda atsitiktinai susijus ir 
susipynus įvykiams, ar yra nulemtas; ar jo kaltinin- 
kas yra mano tėvynainis, giminaitis ar draugas, ne- 
žinantis, kas tinka jo prigimčiai. Tačiau aš tai žinau, 
todėl elgiuosi su juo pagal prigimtinį bendravimo 
dėsnį, draugiškai ir teisingai. Kartu aš stengiuosi 
nustatyti ir tam tikrą tiesiogiai su manim nesusiju- 
sių dalykų vertę. 

12. Jeigu tu, vadovaudamasis protu, dirbsi savo 
darbą kruopščiai, ištvermingai, su meile ir nepa- 
siduosi pašaliniams dalykams, bet saugosi tavyje 
glūdinčios dievybės tyrumą, tarsi tau jau reikėtų ją 
atiduoti, — jeigu taip elgsiesi, nieko netrokši ir nie- 
ko nevengsi, bet būsi patenkintas veikla, atitinkan- 
čia tavo prigimtį, ir jeigu savo žodžiais ir kalbomis 
atkakliai sieksi savo tiesos — būsi laimingas. Ir nėra 
nieko, kas galėtų tau šitai sukliudyti. 

13. Kaip gydytojai visada turi po ranka savo 
įrankius ir priemones, reikalingus suteikti skubiai 
pagalbai, taip ir tu turėk parengtas taisykles, kad 

galėtum suprasti tai, kas dieviška ir žmogiška, ir 
viską, net menkiausius dalykus, galėtum daryti at- 
mindamas tų dalykų tarpusavio ryšį. Juk negalima 
gerai padaryti žmogiškų darbų, neatsižvelgiant į 
dieviškus, ir atvirkščiai. 

14. Daugiau nebesiblaškyk. Kitaip neperskaity- 
si nei savo paties atsiminimų, nei senovės graikų ir 
romėnų darbų, nei ištraukų tų veikalų, kuriuos atsi- 
dėjai senatvei. Taigi skubėk į tikslą ir, metęs tuščias 
viltis, padėk pats sau, kol dar nevėlu, jeigu nors kiek 
rūpiniesi savimi. 

15. Žmonės nežino, kokie daugiareikšmiai yra 
tokie žodžiai, kaip vogti, sėti, pirkti, ilsėtis, žiūrėti, 
kas padarytina; tai įžvelgiama ne akimis, bet kaž- 
kokiu kitu regėjimu. 

16. Kūnas, siela, protas: kūnui būdingi pojūčiai, 
sielai - troškimai, protui- sprendimai. Patirti 
įspūdžių dėl vaizdinių sugeba ir gyvuliai, aistrų 
gali būti draskomi ir žvėrys, ir sumoteriškėję vy- 
rai, ir tokie žmonės, kaip Falaridas ar Neronas“; 
vadovautis protu, siekdami dalykų, kurie atrodo 
tinkami, sugeba ir tie, kurie nepripažįsta dievų, ir 
tie, kurie išduoda tėvynę, ir tie, kurie daug ką daro, 
užsisklendę duris. Taigi, jeigu visa tai yra bendra 
visoms išvardytoms būtybėms, tai geram žmogui 
lieka būdinga tik viena: su meile ir pasitenkinimu 
priimti tai, kas vyksta ir ką jam siunčia likimas; 
nesuteršti jame glūdinčios dievybės, nedrumsti jos 
ramybės visokiais vaizdiniais, žiūrėti, kad ji nuolan- 
kiai paklustų dievui, nekalbėtų netiesos ir nesielgtų 
neteisingai. Ir jeigu kiti nepatikėtų, kad geras žmo- 

gus gyvena paprastai, kukliai ir patenkintas, jis ne- 
supyks ant jų ir neiškryps iš kelio, vedančio į gyve- 
nimo tikslą, kurį jis turi pasiekti tyras, ramus, laisva 
valia susitaikęs su jam skirtu likimu. 


KETVIRTA KNYGA 


I. Jeigu mūsų vidinis vadovas atitinka prigimtį, 
tai jis yra taip nusiteikęs visko, kas vyksta, atžvilgiu, 
kad lengvai prisitaiko prie to, kas galima ir kas yra 
jam skirta. Jam nereikia kokios nors apibrėžtos me- 
džiagos, jis nesiveržia į tikslą be atodairos, o tai, kas 
jam kliudo, paverčia medžiaga sau, kaip ugnis už- 
valdo visa, kas į ją įmetama: jeigu liepsna maža, tai 
ji užgęsta, tačiau didelė liepsna kaipmat apglėbia ir 
praryja tai, kas į ją pateko, ir dėl to dar smarkiau 
įsidega. 

2. Nieko nedaryk tuščiai, bet visada paisyk nu- 
statytų meno taisyklių. 

3. Žmonės ieško vienatvės, bėga į kaimą, į kal- 
nus, prie jūros; ir tu įpratai užvis labiau geisti šito. 
Tačiau neprotingi yra tokie norai, juk bet kur ir 
bet kada panorėjus galima pasitraukti į patį save. 
Ir niekur žmogui nėra nei ramiau, nei maloniau 
kaip savo sieloje, ypač jeigu joje yra tai, į ką įsi- 
Ramybe aš vadinu sielos pusiausvyrą. Taigi kuo 
dažniau pasišalink į šį prieglobstį ir atsinaujink. 
Tegu būna trumpos ir esminės tos taisyklės, ku- 
rių pakanka išsklaidyti liūdesiui, kad grįžtum su- 
sitaikęs su tais dalykais, prie kurių grįžti. Ir kuo 
tau piktintis? Žmonių sugedimu? Pagalvok dar 
kartą apie tai, kad protingos būtybės yra sukur- 


tos viena kitai, kad pakantumas yra teisingumo 

dalis, kad žmonės klysta prieš savo valią ir kad 
daugybė tų, kurie pykosi, įtarinėjo, nekentė, var- 
žėsi, galų gale numirė ir pavirto dūlėsiais, ir nusi- 
ramink. O gal tu nepatenkintas tuo, kas tau skirta 
visumos? Tada prisimink dvejopą požiūrį, kad 
[viską lemia] arba apvaizda, arba atomai, ir tuos 
teiginius, kuriais įrodoma, kad pasaulis primena 
valstybę. O gal tave kamuoja kūno negalavimai? 
Prisimink, kad siela nesusimaišo su lygesniu ar 
šiurkštesniu kvėpavimu, jeigu tik ji apsiriboja pati 
savimi ir suvokia savo galią; prisimink visa, ką esi 
girdėjęs apie sielvartą ir džiaugsmą, ir susitaikyk. 
O gal tave vilioja šlovė? Pažiūrėk, kaip greitai vis- 
kas užmirštama ir kokia neišmatuojama amžinybė 
tęsiasi prieš mus ir po mūsų; kokia tuščia ta šlovė, 
kaip nepastovu ir abejotina tai, kas laikoma šlove, 
ir kokia maža ta erdvė, kuria šlovė apsiriboja. Juk 
visa žemė yra tik taškas, ir koks mažytis tas kam- 
pelis, kuriame tu gyveni; o kiek čia tokių, kurie 
tave šlovins, ir kas jie? Taigi prisimink pagaliau 
tą savo prieglobstį, į kurį gali pasitraukti, ir, svar- 
biausia, nesiblaškyk ir nesiplėšyk, bet būk laisvas 
ir žiūrėk į visus dalykus, kaip dera vyrui, žmogui, 
piliečiui, mirtingai būtybei. Iš tiesų, kuriomis pri- 
valai vadovautis, ypač turėk galvoje dvi: pirma, 
kad išoriniai dalykai nepaliečia sielos, bet neju- 
dėdami pasilieka už jos, o visi nerimai kyla vien 
tik iš vidinio įsitikinimo. Antra, visa, ką tu matai, 
keičiasi ir nyksta; nuolatos galvok apie tai, kiek 
pasikeitimų tu jau pats pergyvenai. Pasaulis — ki- 
timas, gyvenimas — įsitikinimas. 

4. Jeigu sugebėjimas mąstyti mums visiems yra 
bendras, tai bendras ir protas, dėl kurio mes esame 
protingos būtybės; jeigu taip, tai bendras ir val- 
dantysis protas, įsakantis, ką daryti ir ko nedaryti; 
taigi bendras yra ir įstatymas, o jeigu taip, tai mes 
esame piliečiai, priklausantys tam tikrai santvar- 
kai, ir pasaulis yra tarsi valstybė. Juk ką kita galė- 
tų turėti galvoje sakantis, kad visa žmonių giminė 
priklauso bendrai valstybinei santvarkai? Iš čia, iš 
tos bendros visų valstybės, kyla ir mūsų sugebėji- 
mas mąstyti, ir protas, ir įstatymas — iš kurgi kitur? 
Kaip mūsų žemiškoji dalis yra kilusi iš kokios nors 
žemės, skysčiai — iš kito prado, dvasia — irgi iš ko- 
kio nors šaltinio, šiluma ir karštis taip pat turi savus 
šaltinius (nes iš nieko niekas neatsiranda ir niekas į 
nieką nepavirsta), taip ir sugebėjimas mąstyti turė- 
jo iš kur nors atsirasti. 

s. Mirtis yra tokia pat gamtos paslaptis kaip ir 
gimimas; vienu atveju vyksta dalelių susijungimas, 
kitu — suskilimas į tas pačias daleles; čia nėra nieko 
gėdinga, nes nėra nieko, kas būtų priešinga mąs- 
tančios būtybės prigimčiai ar jos sandarai. 

6. Būtina, kad tokie žmonės taip elgtųsi, nes taip 
jiems liepia prigimtis. Jeigu kas nenori, kad taip 
būtų, tai tas pat, kaip norėti, kad figmedzio vaisius 
neturėtų sulčių. Apskritai atmink, kad per trumpą 
laiką ir tu, ir jis numirsite, ir greitai net jūsų vardo 
niekas neminės. 

7. Pašalink įsitikinimą, ir išnyks skriaudos pa- 
jautimas, pašalink skriaudos pajautimą, išnyks ir 
skriauda. 

8. Kas nedaro žmogaus blogesnio, negu jis yra, 
tas nedaro blogesnio ir jo gyvenimo ir negali jam 
pakenkti nei išoriškai, nei vidujai. 

9. Pati naudos prigimtis verčia daryti tai, kas 
naudinga. 

10. Visa, kas vyksta, vyksta teisingai. Jeigu ati- 
džiai įsižiūrėsi, įsitikinsi tuo. Aš tai sakau, turė- 
damas galvoje ne tik įvykių nuoseklumą, bet ir jų 
teisingumą, tarsi kažkas skirstytų juos pagal vertę. 
Taigi ir toliau galvok taip, kaip pradėjai, ir tai, ką 
padarysi, daryk tam, kad taptumei geras tikrąja šio 
žodžio prasme. Galvok apie tai, pradėdamas kie- 
kvieną darbą. 

11. Nepersiimk tokiu požiūriu, kokio laikosi pik- 
tadarys, nei tuo, kurį jis nori tau primesti, bet žiū- 
rėk, koks kas yra iš tikrųjų. 

12. Reikia visada turėti prieš akis du dalykus: 
pirma, visada daryti tik tai, ką žmonių labui liepia 
valdantis ir įsakinėjantis protas; antra, atsisaky- 
ti savo nuomonės, jeigu kas nors ją pataisys arba 
pakeis. Tačiau tas nuomonės pasikeitimas turi at- 
sirasti iš įsitikinimų, jog tai teisinga ir naudinga 
visuomenei, o ne todėl, kad tai atrodo malonu ar 
žada šlovę. 

13. Ar turi protą? Turiu. Tai kodėl juo nesinau- 
doji? Juk jeigu jis darys tai, ką jam reikia daryti, tai 
ko tau dar norėti? 

14. Atsiradai kaip [pasaulio] dalis ir vėl išnyksi 
tame, kas tave sukūrė; teisingiau, pasikeisi ir būsi 


grąžintas kuriančiajam protui. 


38 


15. Daug smilkalų grūdelių yra ant aukuro. Vieni 
nukrenta anksčiau, kiti vėliau, tačiau tai nesudaro 
jokio skirtumo. 

16. Per dešimt dienų tapsi dievu tiems, kas dabar 
tave laiko žvėrimi ir beždžione, jeigu grįši prie pro- 
to nurodymų ir jo garbinimo. 

17. Negyvenk taip, tarsi ketintum gyventi de- 
šimt tūkstančių metų. Neišvengiama lemtis kybo 
virš galvos. Kol gyveni, kol įmanoma, būk geras. 

18. Kiek laiko sutaupo tas, kuris nekreipia dėme- 
sio, ką pasakė, padarė ar pagalvojo jo artimas, bet 
žiūri vien tik to, kad tai, ką jis daro, būtų teisinga ir 
dora; kaip ir dera geram žmogui", nesidomėk blo- 
gais kitų žmonių įpročiais, bet eik tiesiai savo keliu, 
neiškrypdamas iš jo. 

19. Tas, kuris vaikosi pomirtinės šlovės, nepa- 
galvoja, kad visi tie, kurie jį atmena, ir patys greitai 
numirs; numirs ir tas, kuris tą atminimą perėmė, 
kol pagaliau jis visai išblės, perduodamas iš kartos 
į kartą žmonių, kurie jį įžiebia ir [patys] užgęsta. 
"Tačiau įsivaizduok, kad tie, kurie atsimins tave, yra 
nemirtingi ir nemirtinga tavo šlovė. Kas tau iš to? 
Jau nesakau — po mirties, bet ir gyvam esant? Ką 
duoda šlovė, išskyrus tam tikrą praktinę naudą? 
Apleidi dabar be reikalo prigimties dovanas, siek- 
damas priklausyti nuo kažkieno kito nuomonės. 

20. Visa, kas vienaip ar kitaip gražu, yra gražu 
savaime ir savimi apsiriboja, ir pagyrimas neturi 
su tuo nieko bendra. Juk iš tikrųjų tas, ką giriame, 


netampa dėl to nei bjauresnis, nei geresnis. Sakau 

tai, turėdamas galvoje visa, kas paprastai vadinama 
gražiais dalykais, - pavyzdžiui, materialius daiktus 
ir meno kūrinius. Tam, kas savaime yra gražu, nie- 
ko nereikia — ne daugiau kaip įstatymui, tiesai, pa- 
lankumui, dorumui. Ar kuris nors iš tų dalykų yra 
puikus dėl pagyrimo arba gėdingas dėl papeikimo? 
Ar smaragdas taps blogesnis, jeigu nebus giriamas? 
Arba auksas, dramblio kaulas, purpuras, lyra, kar- 
das, gėlė, medis? 

21. Jeigu sielos gyvena amžinai, kaip jas visas 
nuo neatmenų laikų sutalpina oras? O kaip žemė 
sutalpina nuo amžių joje laidojamus kūnus? Kaip 
čia kūnai po kurio laiko pasikeičia, suyra ir padaro 
vietos kitiems lavonams, taip ir pakilusios į orą sie- 
los, pabuvusios jame kurį laiką, pasikeičia, išsisklai- 
do ir sudega visumos kuriančiajame prote, kuris jas 
priima į save, ir užleidžia vietą atkeliaujančioms 
naujoms sieloms. Štai ką būtų galima pasakyti apie 
sielų nemirtingumą. Tačiau reikia turėti galvoje ne 
tiktai daugybę laidojamų kūnų, bet ir tuos gyvius, 
kuriuos kasdien suvalgome mes ar suėda kiti gyvū- 
nai. Kiek daug jų šitaip sunaikinama ir tarsi palai- 
dojama kūnuose tų, kurie jais minta. Bet vis dėlto 
jiems užtenka vietos, nes jie virsta krauju, oru ar 
ugnimi. Taigi koks šiuo atveju yra teisingas paaiški- 
nimas? Kad reikia skirti materialiąją ir kuriančiąją 
priežastį“. 

22. Nesiblaškyk; kiekvienas tavo troškimas tebū- 
nie teisingas, o visi vaizdiniai — pagaulūs. 

23. O pasauli, visa, kas derinasi su tavimi, derina- 


si ir su manimi; tai, kas tau įvyksta laiku, negali man 

būti nei per anksti, nei per vėlai. Kiekvienas vaisius, 
kurį subrandina tavo, o gamta, metų laikai, yra ir 
mano vaisius; viskas kyla iš tavęs, viskas yra tavyje, 
viskas grįžta į tave. Kažkas pasakė: „O mielas Ke- 
kropo mieste!“ Kaipgi tau nepasakyti: „O mielas 
Dzeuso mieste!“ 

24. Sakoma: jeigu nori būti patenkintas, ne- 
dirbk daug darbų. Ar ne geriau pasakyti: daryk tik 
tai, kas būtina ir ką liepia visuomeninės prigimties 
būtybės protas, ir taip, kaip jis liepia? Mat pasiten- 
kinimą teikia ne tik tai, kad tu ką nors darai gerai, 
bet ir tai, kad darai nedaug. Juk didžioji dalis to, ką 
mes kalbame ar darome, nėra būtina, ir jeigu šito 
nedarytume, tai būtume ir laisvesni, ir ramesni. 
"Taigi kiekvienu atveju reikia priminti sau, kad ne- 
darytume to, kas nebūtina. Reikia atsisakyti ne tik 
nebūtinų darbų, bet ir nebūtinų minčių. Juk jeigu 
nebus nereikalingų minčių, tai jų nelydės ir nerei- 
kalingi poelgiai. 

25. Pamėgink, kaip tau seksis gyventi gyvenimą 
gero žmogaus, t. y. tokio, kuris patenkintas tuo, kas 
jam skirta visumos, ir tuo, kad elgiasi teisingai ir yra 
palankiai nusiteikęs kitų atžvilgiu. 

26. Tu pamatei vienus dalykus, pažiūrėk dabar 
ir į kitus. Nekamuok savęs. Būk paprastesnis. Kas 
nors blogai elgiasi? Tuo blogiau jam pačiam. Tau 
kas nors atsitiko? Puiku; visa, kas įvyksta tavo gy- 
venime, nuo pat pradžių buvo visumos tau skirta ir 
yra su tavimi susiję. Žodžiu, gyvenimas yra trum- 
pas; naudokis dabartimi protingai ir teisingai. Būk 


santūrus ir tada, kai niekas tavęs nevaržo. 


27. Arba pasaulis yra gerai sutvarkytas, arba jis 
yra mišinys visokių dalykų, be tvarkos suverstų. Ar 
gali tavyje būti tam tikra tvarka, o pasaulyje jos ne- 
būti? Kai viskas yra atskirta, suskaidyta ir nuolat 
sąveikauja? 

28. Yra niūrus būdas, moteriškas būdas, užsispy- 
ręs būdas, žvėriškas, gyvuliškas, vaikiškas, kvailas, 
veidmainiškas, juokdariškas, verteiviškas, valdingas. 

29. Jeigu svetimas pasauliui tas, kuris nežino, kas 
jame yra, tai ne mažiau jam svetimas ir tas, kuris 
nesupranta, kas jame dedasi. Bėglys tas, kuris bėga 
nuo visuomeninio proto; aklas tas, kuris uzmer- 
kia akis savo protui; elgeta tas, kuriam reikia kito, 
nes jis neturi savyje to, kas reikalinga gyvenimui. 
Pasaulio atstumtasis yra tas, kuris atitrūksta ir nu- 
tolsta nuo bendros prigimties dėsnių, būdamas ne- 
patenkintas jam skirtu likimu: juk visa tai kyla iš 
tos pačios prigimties, kuri ir tave sukūrė. Valstybės 
atplaiša yra tas, kuris atskiria savo sielą nuo [kitų] 
protingų būtybių [sielos], nors ji yra viena. 

30. Vienas filosofuoja be chitono*, kitas - be 
knygos, trečias - pusnuogis. „Duonos neturiu, — 
sako, - bet laikausi proto nurodymų. Ir aš negyve- 
nu iš mokslo, bet laikausi [proto nurodymų |. 

31. Mylėk tą menką meną, kurio išmokai, ir pa- 
sitenkink juo; likusį savo gyvenimą nugyvenk kaip 
žmogus, kuris iš visos širdies patikėjo dievams visa, 
ką jis turi, ir nenori būti nė vieno žmogaus nei tira- 
nas, nei vergas. 

32. Pamąstyk, pavyzdžiui, apie Vespasiano“ lai- 
kus ir pamatysi, kad ir tada viskas buvo taip pat: 

žmonės tuokėsi, augino vaikus, sirgo, mirė, kariavo, 
šventė, keliavo, dirbo žemę, pataikavo, priešgynia- 
vo, įtarinėjo, rezgė žabangas, troško kitų žmonių 
mirties, priekaištavo likimui, mylėjo, kaupė turtus, 
siekė būti konsulais ir valdovais. Nė vienas iš jų jau 
nebegyvena. Pereik toliau prie Trajano“ laikų: vėl 
viskas taip pat, ir vėl visi jau mirę. Panašiai pažvelk 
į kitus laikus ir kitas tautas ir pažiūrėk, kiek daug jų, 
pasiekusių tai, ko troško, greitai numirė ir pavirto 
į dulkes. Pagaliau prisimink tuos, kuriuos tu pats 
pažinojai ir kurie veržėsi prie tuščių dalykų, nesi- 
stengdami daryti tai, kas atitinka jų pačių prigimtį, 
tvirtai nesilaikydami šito ir nepasitenkindami tuo. 
Būtina prisiminti ir tai, kad dėmesys, skiriamas kie- 
kvienam dalykui, turi atitikti jo vertę. Taigi, jeigu 
nereikšmingiems dalykams neskirsi daugiau déme- 
sio, negu jie yra verti, tai tau nebus ko būti nepa- 
tenkintam. 

33. Seniau visiems žinomi žodžiai dabar jau yra 
pasenę. Taip pat dabar jau reikia aiškinti ir seniau 
visiems žinomus vardus: kas buvo Kamilas, Cezo- 
nas, Voluzas, Dentatas?; netrukus [reikės aiškinti |, 
kas buvo Scipionas ir Katonas“, pagaliau Augustas, 
Hadrianas, Antoninas?. Viskas greitai išnyksta ir 
virsta mitais, o paskui ir visai nueina užmarštin. Ir 
visa tai aš kalbu apie tuos, kurie buvo nepaprastai 
garsūs. O kiti, vos tik numiršta, išnyksta ir dingsta 
be pėdsako. Kas gi galų gale yra amžina atmintis? 
Visiškai niekas. Tai ko reikia siekti gyvenime? Tik 
vieno: kad mintys būtų teisingos, darbai - naudin- 


gi visuomenei, o žodžiuose niekada nebūtų melo; 

kad siela džiaugsmingai priimtų viską, ką siunčia 
likimas, kaip tai, kas būtina, savaime suprantama, 
kyla iš to paties prado ir to paties šaltinio. 

34. Laisva valia atsiduok Klotei“, tegu ji verpia 
tavo likimo siūlą taip, kaip nori. 

35. Viskas yra laikina — ir tas, kas prisimena, ir 
tai, kas prisimenama. 

36. Nuolatos turėk galvoje, kad viskas vyksta dėl 
kitimo; įprask manyti, kad visumos prigimtis nie- 
ko nemėgsta labiau, kaip keisti tai, kas egzistuoja, ir 
kurti naujus panašius dalykus. Visa, kas egzistuoja, 
tam tikra prasme yra tarsi sėkla to, kas iš jo atsiras. 
O tu manai, kad sėkla yra tik ta, kuri nukrenta į 
žemę ar patenka į moters įsčias; bet taip manyti yra 
kvaila. 

37. Greitai numirsi, o dar neišmokai būti papras- 
tas, ramus, vis dar baiminiesi, kad kas nors tau ne- 
pakenktų, nesi visiems palankus ir nesupranti, kad 
visa išmintis — tai teisingai elgtis. 

38. Žiūrėk, kuo vadovaujasi protingi žmonės, ko 
jie vengia ir ko siekia. 

39. Tai, ką tu laikai blogiu, glūdi ne kito žmo- 
gaus vadovaujančiame prade ir ne tavo kūno pa- 
kitimuose ir virsmuose. Tai kur? Toje tavo dalyje, 
kuriai būdingas sugebėjimas spręsti apie blogį. 
Tegu ji nelaiko šito blogiu, ir viskas bus gerai. Ir 
net jeigu tavo kūnas, kuris yra artimiausias jai, būtų 
pjaustomas, deginamas, jeigu jis pūliuotų ar pūtų, 
toji tavo dalis, kuri sprendžia apie viską, turi išlikti 
rami; tegu ji supranta, jog tai, kas gali ištikti ir gerą, 
ir blogą žmogų, nėra nei gera, nei bloga. Juk tai, kas 


44 


ištinka ir žmogų, gyvenantį priešingai prigimčiai, 
ir tą, kuris gyvena pagal prigimtį, nei prieštarauja 
prigimčiai, nei atitinka ją. 

40. Visada galvok apie pasaulį kaip apie būtybę, 
turinčią vieną esmę ir vieną sielą; žiūrėk, kaip vis- 
kas sueina į vienintelį jos pojūtį, kaip viskas daro- 
ma pagal vienintelį jos troškimą, kaip visi dalykai 
sąlygoja vienas kitą, kaip viskas susiję ir susipynę. 

41. Esi sieliūkštė, velkanti lavoną, kaip yra pasa- 
kęs Epiktetas. 

42. Nieko nėra blogo pasikeisti ir nėra nieko 
gero egzistuoti dėl to pasikeitimo. 

43. Laikas yra tarsi veržli upė, nešanti visus įvy- 
kius; vos tik kas nors pasirodė, tuoj nunešamas; į jo 
vietą atplaukia kitas, bet ir tą tuojau nunes srovė. 

44. Kiekvienas įvykis yra įprastas ir žinomas, 
kaip rožė pavasarį ir vaisiai vasarą; tokie pat yra 
liga, mirtis, šmeižtas, klasta ir visi kiti dalykai, kurie 
kvailius džiugina arba liūdina. 

45. Paskesnieji įvykiai visada yra artimai susiję 
su ankstesniaisiais, ir tai nėra eilė skirtingų dalykų, 
einančių tik vienas po kito, čia yra protingas ryšys; 
ir kaip visa, kas egzistuoja, yra harmoningai susiję, 
taip ir visa, kas atsiranda, atspindi ne paprastą nuo- 
seklumą, bet nuostabų tarpusavio ryšį. 

46. Visada atsimink Herakleito pasakymą, kad 
žemei mirtis yra tapti vandeniu, vandeniui mirtis — 
tapti oru, orui mirtis — tapti ugnimi, ir atvirkščiai. 
Atsimink ir žmogų, kuris užmiršo, kur veda kelias, 
[ir tai], kad žmonės nesutaria su visumą valdančiu 


protu, su kuriuo nuolat turi reikalų, ir kad tai, su 

kuo jie kasdien susiduria, jiems atrodo svetima; ir 
kad nereikia daryti ir kalbėti tarsi sapne, nes ir sa- 
pne mums atrodo, kad mes ką nors kalbame ir da- 
rome, ir kad nereikia elgtis kaip mažiems vaikams, 
kurie seka tėvais, t. y. negalvojant, vien todėl, kad 
taip esame išmokyti. 

47. Jeigu kuris nors iš dievų pasakytų tau, kad 
mirsi rytoj arba vėliausiai poryt — tu per daug nesi- 
krimstum dėl to, ar tai atsitiks rytoj, ar poryt, jeigu 
nesi visiškas bailys, - juk skirtumas labai menkas; 
taigi nemanyk, kad labai svarbu, ar numirsi po dau- 
gelio metų, ar rytoj. 

48. Nuolatos prisimink, kiek daug numirė gy- 
dytojų, dažnai raukusių kaktą prie ligonio patalo, 
kiek astrologų, kurie išpranašavo mirtį kitiems kaip 
kažką nepaprasta; kiek filosofų, daug samprotavu- 
sių apie mirtį ir nemirtingumą; kiek narsių karve- 
džių, pražudžiusių daugybę žmonių; kiek tiranų, 
išdidžiai rodžiusių, kad jų valioje yra kitų gyvybės, 
tarsi patys būtų nemirtingi; kiek išmirė, jeigu taip 
galima sakyti, ištisų miestų: Helika, Pompėjai, Her- 
kulanėjas" ir nesuskaičiuojama daugybė kitų. Prisi- 
mink vieną po kito ir tuos, kuriuos pats pažinojai: 
vienas laidojo kitą, o netrukus ir pats numirė, tada 
kitas jį laidojo, ir visa tai atsitiko per trumpą laiką. 
Apskritai pažiūrėk, koks trumpalaikis ir niekingas 
yra žmogaus gyvenimas: kas vakar buvo dar tik 
gyvybės užuomazga, rytoj jau taps mumija ar dūlė- 
siais. Todėl tą trumputj laiko tarpą reikia nugyventi 
pagal prigimtį ir atsisveikinti su gyvenimu ramiai, 
susitaikius su likimu, kaip prinokęs alyvmedžio 

vaisius krenta, šlovindamas jį pagimdžiusią žemę ir 
dėkodamas jį užauginusiam medžiui. 

49. Būk panašus į uolą - bangos be paliovos 
dūžta į ją, o ji stovi tvirtai, ir, atsimušęs į ją, nu- 
rimsta putojantis vanduo. 

Nesakyk: „O, aš nelaimingas! Kodėl man taip 
atsitiko?“ Bet sakyk: „Aš laimingas, ir nors mane 
ištiko ši nelaimė, aš nesielvartauju, nesu palaužtas 
dabarties ir nesibaiminu ateities“ Nelaimė gali at- 
sitikti kiekvienam, tačiau ne kiekvienas gali pakelti 
ją nesielvartaudamas. Ir kodėl vieną dalyką mes lai- 
kome laime, o kitą - nelaime? Argi pavadinsi ne- 
laime tai, kas neprieštarauja žmogaus prigimčiai? 
O gal tu manai, kad žmogaus prigimties neatitin- 
ka tai, kas neprieštarauja jos reikalavimams? Tai 
kaip? Prigimties reikalavimus žinai; įvykusi nelai- 
mė negali sutrukdyti tau išlikti teisingam, kilniam, 
išmintingam, protingam, apdairiam, nuoširdžiam, 
kukliam, laisvam ir pasižymėti kitomis savybėmis, 
būdingomis žmogaus prigimčiai. Taigi visada, kai 
atsitinka kas nors, kas verčia tave kentėti, prisimink 
šiuos žodžius: ne šis įvykis yra nelaimė, bet vyriškai 
ją pakelti yra laimė. 

so. Paprasta, bet veiksminga priemonė, išmo- 
kanti niekinti mirtį, yra galvojimas apie tuos, kurie 
godžiai laikėsi įsikibę gyvenimo. Kuo jiems geriau 
negu tiems, kurie numirė anksti? Visi jie kur nors 
guli: ir Kadicianas, ir Fabijus, ir Julianas, ir Lepi- 
das”, ir kiti į juos panašūs, kurie daugelį palaidojo, 
o paskui ir patys buvo palaidoti. Žodžiu, trumpas 


yra mūsų gyvenimas, ir dar kokiose nelaimėse, tarp 

kokių žmonių ir kokiame apgailėtiname kūne jis 
nugyvenamas. Taigi nemanyk, kad jis turi kokią 
nors vertę. Pažiūrėk, koks begalinis laiko tarpas tę- 
siasi už tavęs ir kokia amžinybė — prieš tave. Koks 
skirtumas tarp to, kuris tegyveno tris dienas, ir to, 
kuris nugyveno tris gyvenimus, palyginti su juo? 

s1. Visada eik trumpiausiu keliu. Trumpiausias 
yra tas kelias, kuris atitinka prigimtį. Visada kalbėk 
ir elkis taip, kaip protingiausia. Taip elgdamasis 
išsivaduosi nuo visokių vargų ir abejonių, nuo bet 
kokio apsukrumo ir tuštybės. 


PENKTA KNYGA 


I. Jei rytą nenorėsi keltis, pagalvok taip: „Keliuo- 
si dirbti žmogaus darbų. Argi galiu būti nepaten- 
kintas, jeigu einu daryti to, kam esu gimęs ir kam 
atsiradau šiame pasaulyje? Argi tam esu sukurtas, 
kad tvarsyčiausi šiltame patale?“ — „Tačiau tai ma- 
loniau“ — „Ar gimei malonumui, o ne darbui ir vei- 
klai? Argi nematai, kaip augalai, žvirbliukai, skruz- 
dės, vorai ir bitės daro tai, ką privalo daryti, ir pagal 
savo jėgas prisideda prie pasaulio tvarkos? O tu 
nenori daryti to, kas pridera žmogui? Nesistengi 
elgtis pagal savo prigimtį?“ — „Tačiau reikia ir pa- 
ilsėti“ — „Sutinku, reikia, tačiau prigimtis nustatė 
saiką poilsiui, kaip ir valgiui bei gėrimui, o tu nori 
peržengti tą saiką, nepasitenkini tuo, kas pakanka- 
ma; bet juk darbe esi ne toks, nepadarai tiek, kiek 
gali. Vadinasi, nemyli pats savęs, nes jeigu mylėtum 
save, tai mylėtum ir savo prigimtį, ir jos reikalavi- 
mus. Kiti, mylintys savo amatą, atsideda jam ir dir- 
ba, užmiršdami nusiprausti ir pavalgyti; o tu savo 
prigimtį vertini mažiau negu skulptorius - skulp- 
tūros meną, šokėjas — šokio meną, šykštuolis — pi- 
nigus, garbėtroška — šlovę. Šitiems žmonėms, kai 
jie atsideda tam, ką mėgsta, nesvarbu nei valgis, nei 
miegas, kad tik pasiektų tikslą, į kurį veržiasi. Argi 
tau atrodo, kad dirbti visuomenės labui yra mažiau 


svarbu ir mažiau verta pastangų?“ 

2. Kaip lengva nuvyti ir nuslopinti bet kokį jkyry 
ar netinkamą vaizdinį ir vėl pajusti visišką ramybę. 

3. Kiekvieną žodį ir poelgį, kurie atitinka prigim- 
tį, laikyk vertais savęs, ir tegu tavęs neatitraukia nuo 
jų nei kieno nors priekaištai, nei kalbos; ir jeigu ką 
nors gražaus padarysi ar pasakysi, nemanyk, jog tai 
neverta tavęs. Kiti vadovaujasi savomis taisyklėmis 
ir siekia savų tikslų; tu nekreipk į juos dėmesio, bet 
eik savo keliu, kuris atitinka tavo paties ir bendrąją 
prigimtį - juk jų abiejų kelias yra vienas. 

4. Aš einu keliu, kurį skyrė prigimtis, kol krisiu 
[amžinam] poilsiui ir iškvėpsiu savo kvapą į tai, iš 
kur jį kasdien įkvėpdavau; krisiu ant žemės, iš kurios 
mano tėvas gavo gyvybės sėklą, motina - kraują, o 
žindyvė — pieną; ant žemės, kuri tiek metų kasdien 
maitino ir girdė mane, kurią mindau, kuri mane 
nešioja ir kuria visokiausiais būdais naudojuosi. 

s. Tu nieko negali nustebinti nuovokumu. Tiek 
to! Tačiau yra daugybė kitų dalykų, apie kuriuos 
negali pasakyti, kad nesi jais apdovanotas. Tad paro- 
dyk tai, kas priklauso tik nuo tavęs: nuoširdumą, 
rimtumą, ištvermę, abejingumą malonumams, susi- 
taikymą su likimu, pasitenkinimą tik būtiniausiais 
dalykais, palankumą kitiems, laisvę, paprastumą, 
santūrumą, kilnumą. Argi nematai, kokia daugybe 
dorybių gali pasižymėti — tokių, apie kurias negali 
pasakyti, kad neturi joms įgimtų gabumų ar suge- 
béjimy, — o tu savo valia jų nepanaudoji. O gal ko- 
kia nors įgimta kliautis verčia tave aimanuoti, būti 
gody, pataikauti, kaltinti kūno negalią, stengtis jtik- 
ti, girtis ir kitaip neduoti ramybės savo sielai? Pri- 

siekiu dievais, ne! Tačiau tu seniai galėjai atsikratyti 
visų šių blogybių; o jeigu įsitikinai, kad tavo protas 
yra bukas ir nepaslankus, tai jį reikia lavinti, bet ne 
numoti ranka ir mėgautis savo vangumu. 

6. Yra žmonių, kurie, padarę kam nors paslaugą, 
tuoj pat laukia dėkingumo. Kiti, nors ir nereikalau- 
ja dėkingumo, tačiau širdies gilumoje tą, kuriam 
padarė paslaugą, laiko savo skolininku ir suvokia 
savo poelgio svarbą. Pagaliau dar kiti visai negalvo- 
ja apie tai, ką jie padarė; jie panašūs į vynmedį, ku- 
ris augina vynuoges ir, subrandinęs savo vaisių, nie- 
kuo daugiau nebesirūpina. Kaip šuoliavęs arklys, 
kaip šuo, susekęs žvėrį, kaip bitė, surinkusi medų, 
taip ir žmogus, kuris padarė gerą darbą, neims apie 
tai kalbėti, bet darys kitą darbą, panašiai kaip vyn- 
medis išaugins naują vaisių, kai ateis laikas. „Argi 
reikia būti tokiam, kuris, darydamas gera, neįpras- 
mina to, ką daro?“ - „Žinoma, taip“ - „Tačiau 
žmogus turi suvokti, ką darąs; juk, kaip sakoma, 
visuomeninė būtybė turi žinoti, ar tai, ką ji daro, 
naudinga visuomenei, ir — prisiekiu Dzeusu - turi 
norėti, kad ir kiti tai žinotų“ — „Tiesą kalbi, tačiau 
tu nesupranti šių žodžių prasmės; todėl būsi vienas 
iš tų, kuriuos minėjau anksčiau: juk ir juos klaidina 
įtikinami samprotavimai. Jeigu nori suprasti, apie 
ką dabar kalbama, tai nesibaimink, kad dėl to teks 
atsisakyti kokio nors visuomenei naudingo darbo. 

7. Atėniečių malda: „Atsiųsk lietų, mylimas 
Dzeuse, atsiųsk lietų atėniečių arimams ir lygu- 
moms. Arba iš viso nereikia melstis, arba tik taip — 


paprastai ir laisvai. 

8. Kaip sakoma: „Asklepijas' paskyrė kam nors 
jodinėti arkliu, maudytis šaltame vandenyje arba 
vaikščioti basam“, taip galima pasakyti ir: „Visu- 
mos prigimtis skyrė kam nors ligą, luošumą, netek- 
tį ir pan“ „Paskyrė“ pirmu atveju reiškia: „Paskyrė 
tai, kas naudinga sveikatai“; antruoju atveju - kad 
tai, kas kam nors atsitinka, yra skirta likimo ir jam 
tinka. Mes sakome, kad kas nors mums susiklos- 
to, kaip statytojai sako, kad keturkampiai sienų 
ar piramidžių akmenys yra tarsi čia buvę, jeigu jie 
gula vienas prie kito, sudarydami tam tikrą derinį. 
Juk visur yra vieninga dermė, ir kaip iš visų kūnų 
susidaro toks pasaulio kūnas, taip ir tokia likimo 
priežastis susideda iš visų priežasčių. Tai, ką aš kal- 
bu, suprantama net paskutiniams kvailiams. Juk sa- 
koma: „Taip jam buvo lemta“ Taigi taip jam buvo 
lemta, arba taip jam susiklostė. Todėl tai, ką siunčia 
likimas, priimkime taip, kaip priimtume tai, ką ski- 
ria Asklepijas. Juk ir iš tų dalykų, kuriuos jis skiria, 
daugelis yra nemalonūs, tačiau priimame juos, ti- 
kėdamiesi sveikatos. Tai, kas tau atsitinka, laikyk 
bendrosios prigimties išsipildymu ir apraiška ir pri- 
imk taip, tarsi tai būtų skirta tavo sveikatai; nors 
ir kokie nemalonūs būtų tie dalykai, jie veda į tai, 
kas yra pasaulio sveikata, Dzeuso gerovė ir laimė. 
Jis niekam neskirtų to, kas nebūtų naudinga visu- 
mai, ir nė vieno dalyko prigimtis nesukelia nieko, 
kas būtų netinkama tam, ką ji valdo. Taigi yra dvi 
priežastys, dėl kurių tu turi būti patenkintas tuo, 
ką siunčia likimas. Pirma, tai, kas tau atsitiko, yra 


tau skirta ir iš anksto nulemta nuo amžių egzistuo- 

jančių priežasčių; antra, visa, kas atsitinka atskiram 
žmogui, yra visumos valdovo gerovės, tobulumo ir 
netgi jo egzistavimo priežastis. Iš tiesų juk visuma 
bus sugadinta, jeigu tu suardysi tiek atskirų dalelių, 
tiek priežasčių ryšį bei vientisumą. O tu savo ruož- 
tu ardai, kai esi kuo nors nepatenkintas ir mėgini 
tai pašalinti. 

9. Nesipiktink, neišsigąsk, nenusimink, jeigu tau 
nesiseka visada elgtis teisingai; išmuštas iš vėžių, 
vėl grįžk prie to paties ir džiaukis, jei daugelis tavo 
poelgių yra žmogiški; mylėk tai, prie ko sugrįžti, ir 
kreipkis į filosofiją ne kaip į mokytoją, bet [naudo- 
kis ja] taip, kaip sergantys akių ligomis [vartoja] 
pintį, kiaušinį, kiti - gydomąjį tepalą arba pavilgus. 
Tada ne įrodinėsi, kad reikia klausyti proto nuro- 
dymy, bet iš tiesų jų klausysi. Atmink, kad filosofija 
reikalauja to paties, ko reikalauja ir tavo prigimtis, 
o tu nori to, kas nesuderinama su prigimtimi. Bet 
kas maloniau? Ir argi ne dėl to malonumai išmu- 
ša mus iš kelio? Tačiau pagalvok, ar ne malonesni 
yra kilnumas, laisvė, paprastumas, garbingumas, 
dievobaimingumas? O kas yra maloniau už patį 
supratingumą, jeigu juo laikysi sugebėjimą pažinti 
bei suprasti ir neklystant sėkmingai padaryti visa, 
ko imiesi ? 

10. Visi daiktai yra tarsi apgaubti kažkokia mi- 
gla, todėl daugelis filosofų, ir ne eilinių, manė, kad 
jų visai negalima pažinti, ir netgi stoikams jie atro- 
dė nesuprantami. Ir iš tiesų visi mūsų sprendimai 
keičiasi. O kuris žmogus nesikeičia? Dabar pažiū- 


rėk į tuos daiktus, kurie aplink tave - kokie jie lai- 

kini, menki, kaip greitai jie gali pakliūti į nedorėlio, 
ištvirkėlės, plėšiko rankas. Pagalvok apie savo am- 
žininkų papročius - kaip sunku pakęsti net ir patį 
maloniausią iš jų, o jau ką kalbėti apie tai, kad ir 
patį save ne vienam yra sunku pakęsti. Nežinau, ką 
galima vertinti arba ko galima siekti, kai visur to- 
kia tamsa ir nešvarumas, kai nuolat kinta ir esmė, ir 
laikas, ir judėjimas, ir tai, kas judinama. Priešingai, 
žmogus privalo ramiai laukti natūralios pabaigos ir 
nesipiktinti jos delsimu, ir guosti save tokiais da- 
lykais: pirma, kad man neatsitiks nieko, kas neati- 
tinka visumos prigimties; antra, kad nieko nereikia 
daryti prieš manyje glūdinčios dievybės valią, nes 
nėra nieko, kas galėtų priversti jai nepaklusti. 

11. Kokiam tikslui aš dabar naudojuosi savo 
siela? Kiekviena proga kelk sau tokį klausimą ir 
stebėk, kas dedasi toje tavo dalyje, kuri vadinama 
vadovaujančiąja, ir kieno dabar turi sielą. Gal vai- 
ko? Gal jaunuolio? Silpnos moters, tirano, galvijo, 
žvėries? 

12. Kokie yra tie dalykai, kuriuos daugelis lai- 
ko gerais, gali sužinoti kad ir iš to. Jeigu kas nors 
suprastų, kad kokie nors dalykai iš tikrųjų yra 
geri — tokie kaip protas, išmintis, teisingumas, nar- 
sumas, — tai jis negalėtų klausytis posakio apie gė- 
rybes, nes tai nesiderintų su tais dalykais. O jeigu 
kas gerais laikytų tuos dalykus, kurie daugeliui at- 
rodo geri, tai galėtų klausytis ir mielai pritartų mi- 
nėtam komedijų rašytojo posakiui kaip taikliam. Ir 
daugelis jaučia tą skirtumą. Jeigu taip nebūtų, tai 


tas posakis neįžeistų ir neatrodytų netinkamas, nes 

mes jį laikome tinkamu ir taikliu, jeigu jį taikome 
turtui arba tiems dalykams, kurie susiję su prabanga 
ir šlove. Taigi pagalvok ir paklausk savęs, ar galima 
vertinti ir laikyti gėrybėmis tuos dalykus, kuriems 
atrodo tinkami poeto žodžiai, kad tas, kuris jų turi 
per akis, „neturi kur nusilengvinti“*. 

13. Aš susidedu iš priežastinio ir materialiojo 
pradų; nei viena, nei kita negali pavirsti į nieką, 
nes neatsirado iš nieko. Taigi kiekviena mano dalis 
keisdamasi virs kokia nors kita pasaulio dalimi, vė- 
liau ta dalis virs vėl kita pasaulio dalimi, ir taip iki 
begalybės. Dėl tokio kitimo atsiradau ir aš, ir mano 
tėvai, ir taip vėl iki begalybės. Niekas nedraudžia 
šitaip aiškinti pasaulį, net jeigu jis tvarkomas tam 
tikrais periodais. 

14. Protas (ó Adyog) ir protavimo menas (f AoyrKy, 
téyvy) yra galios, kurių pakanka joms pačioms ir 
jų atliekamiems veiksmams. Jos pradeda nuo savo 
pirminio prado ir eina tiesiai į jo paskirtąjį tikslą. 
Todėl jas atitinkantys veiksmai vadinami teisingais, 
nes jie atliekami einant teisingu keliu. 

15. Niekas neturėtų būti priskiriama žmogui, 
kas nėra susiję su juo kaip su žmogumi. To žmogui 
nereikia, to nereikalauja jo prigimtis, tai netobuli- 
na jo prigimties. Tie dalykai nėra jo tikslas ir nėra 
gėris, kurio siekimas ir sudaro žmogaus gyvenimo 
tikslą. Iš tiesų, jeigu kuris nors iš tų dalykų būtų 
būdingas žmogui, tai būtų neteisinga niekinti ir 
atmesti tai, kas jam būdinga; jeigu tie dalykai būtų 
gėris, nebūtų vertas pagyrimo tas, kas jų neturi, ir 
nelaikytume geru to, kas atsisakė kurio nors iš tų 

dalykų. O juk dabar juo daugiau kas nors atsikrato 
tokių arba panašių dalykų arba lengvai susitaiko su 
tuo, kad jų netenka, tuo yra geresnis. 

16. Kokios yra tavo kasdienės mintys, tokia yra 
ir tavo mąstysena (ý diėvow), nes mintys prisodrina 
sielą. Taigi nuolatos būk paskendęs tokiose minty- 
se: kur galima gyventi, ten galima ir laimingai gy- 
venti; turi gyventi rūmuose, vadinasi, rūmuose gali 
gyventi laimingai. Arba: viskas veržiasi į tai, kam 
buvo sukurta; tai, į ką kas nors veržiasi, yra jo tiks- 
las; kur yra tikslas, ten yra kiekvieno nauda ir gėris; 
protingos būtybės gėris yra visuomeninis gyveni- 
mas. Jau seniai įrodyta, kad esame gimę visuomeni- 
niam gyvenimui. Argi neaišku, kad žemesnės būty- 
bės yra sukurtos dėl aukštesnių, o aukštesnės - vie- 
na kitai? Gyvos būtybės yra pranašesnės už negy- 
vas, o iš gyvųjų pranašesnės tos, kurios protingos. 

17. Siekti to, kas neįmanoma — beprotybė; o nej- 
manoma, kad blogi žmonės nedarytų ko nors bloga. 

18. Niekad žmogui neatsitinka tai, ko jis iš pri- 
gimties negalėtų pakelti. Tas pat atsitinka ir kitam, 
bet jis, arba nesuprasdamas, kas atsitiko, arba norė- 
damas pasirodyti didžiadvasis, išlieka tvirtas ir ne- 
pajudinamas. Baisu, kai nežinojimas arba tuštybė 
yra stipresni už protą. 

19. Išoriniai dalykai jokiu būdu nepaliečia sielos, 
jie negali į ją patekti, negali nei pakeisti jos, nei išju- 
dinti; ji pati kinta ir juda. Išoriniai dalykai yra tokie, 
kokiais ji juos laiko. 

20. Tam tikra prasme žmogus yra mums arti- 


miausia būtybė, kiek mes turime daryti jam gera ir 

su juo bendrauti. Tačiau jeigu žmonės ima kliudyti 
mano veiklai, tai jie man tampa bereikšmiai, kaip 
saulė, vėjas ar žvėrys. Pastarieji dalykai galbūt gali 
pakenkti mano veiklai, tačiau negali tapti kliūtimi 
mano siekimui ir nusiteikimui, nes aš galiu pasi- 
rinkti ir keisti [veiklos] kryptį. Mat protas bet ko- 
kią savo veiklai iškilusią kliūtį pakeičia ir paverčia 
tuo, kas skina kelią: tai, kas kliudė veiklai, tampa 
jos priemone, ir kliūtis kelyje padeda mums eiti tuo 
keliu į tikslą. 

21. Vertink tai, kas pasaulyje yra geriausia; ge- 
riausia yra tai, kas viskuo naudojasi ir viską valdo. 
Lygiai taip pat ir savyje vertink tai, kas tavyje ge- 
riausia ir kas yra panašu į aną pirmąjį dalyką. Juk 
tai, kas tavyje yra geriausia, naudojasi visais kitais 
dalykais ir tvarko tavo gyvenimą. 

22. Tai, kas nekenkia valstybei, nekenkia ir ats- 
kiram piliečiui. Kiekvieną kartą, kai atrodys, kad 
tau padaryta skriauda, laikykis tokios taisyklės: jei- 
gu šitai nepakenkė valstybei, tai reikia ne pykti ant 
skriaudiko, bet parodyti jam, kur jis padarė klaidą. 

23. Dažnai pagalvok apie tai, kaip greitai pra- 
eina ir išnyksta visa, kas yra ir kas vyksta. Esatis 
yra panaši į amžinai tekančią upę; veiklos pada- 
riniai be paliovos keičiasi, o priežastys pasireiškia 
įvairiausiais būdais; nieko nėra pastovaus, ir greta 
mūsų žiojėja neišmatuojama praeities ir ateities 
bedugnė, kurioje viskas išnyksta. Taigi ar ne kvai- 
las tas, kuris dėl tokių dalykų keliasi į puikybę, siel- 
vartauja arba skundžiasi, tarsi koks nemalonumas 


truktų ilgą laiką? 

24. Pagalvok apie visa ko esmę, kurios tu esi 
tik mažytė dalelė, ir apie visą amžinybę, kurios tik 
trumputė ir mažytė atkarpa tau yra skirta, ir apie 
likimą, kurio maža dalelė yra tavo lemtis. 

25. Kas nors daro man bloga? Tegu! Jis turi savo 
supratimą ir savo elgseną. O aš turiu tai, ką man 
liepia turėti bendroji prigimtis, ir darau tai, ką man 
liepia daryti manoji prigimtis. 

26. Tegu valdančioji ir vadovaujančioji tavo 
sielos dalis nepasiduoda nei lygiems, nei šiurkš- 
tiems kūno potraukiams; tegu ji neįsileidžia jų 
[i savo sritį], bet tegu atsiskiria nuo jų ir palieka 
juos kūno dalims. Tačiau jeigu jie dėl kūno ir sielos 
tarpusavio ryšio pasiektų ją, tada nereikia priešin- 
tis tave apėmusiam natūraliam jausmui, tiktai tegu 
tavo vadovaujantysis pradas nelaiko jo nei blogu, 
nei geru. 

27. Reikia sugyventi su dievais. Sugyvena su die- 
vais tas, kurio siela yra patenkinta tuo, kas jai skir- 
ta, daro tai, ką liepia dievybė, kurią kiekvienam iš 
mūsų davė Dzeusas kaip globėją ir vadovą ir kuri 
yra jo paties dalis. Ta dievybė — tai kiekvieno iš 
mūsų supratimas ir protas. 

28. Nepyk ant žmogaus, kuris atsiduoda prakai- 
tu ar iš kurio burnos sklinda blogas kvapas. Kas tau 
iš to? Tokia jau jo burna, tokios pažastys, kad nuo 
jų būtinai sklinda blogas kvapas. Tačiau žmogus 
turi protą, pasakys kas nors, kad pagalvojęs galėtų 
suprasti, kas čia yra bloga. 

Puiku! Juk ir tu turi protą; savo protu paveik jo 


protą, parodyk jo klaidą, įtikink. Jeigu jis tavęs pa- 

klausys, pataisysi jį, o pykti nereikia. [Nebūk] pa- 
našus nei į tragedijos aktorių, nei į ištvirkėlę" 

29. Kaip norėtum gyventi aname pasaulyje, taip 
gali gyventi čia. Jeigu kas nors tau neleidžia taip 
gyventi, tai pasitrauk iš gyvenimo, tačiau taip, tarsi 
nematytum čia nieko bloga. Dūmai graužia akis, 
todėl išeinu“. Argi manai, kad tai labai svarbu? 
Bet kol manęs iš čia niekas nevaro, lieku laisvas, ir 
niekas man neuždraus daryti to, ką noriu. O noriu 
to, kas atitinka protingos ir visuomeninės būtybės 
prigimtį. 

30. Visumos protas yra visuomeniškas. Todėl jis 
sukūrė žemesnes būtybes dėl aukštesnių, O aukštes- 
niąsias priderino vieną prie kitos. Pažiūrėk, kaip jis 
vienus pajungė kitiems, susiejo, kiekvienam davė 
tiek, kiek jis vertas, ir geriausias būtybes privertė 
gyventi santarvėje. 

31. Kaip tu elgeisi ligi šiol su dievais, tėvais, 
broliais, žmona, vaikais, mokytojais, auklėtojais, 
draugais, artimaisiais ir tarnais? Ar gali apie save 


pasakyti: 
Niekam nedarė skriaudos ir žodžio neištarė pikto“? 


Prisimink, kiek daug tu visko patyrei ir pakėlei; 
ir kad tavo gyvenimo istorija jau parašyta, Ir tar- 
nyba baigta; [prisimink], kiek matei gero, kiek 
džiaugsmų ir kančių paniekinai, kaip nesivaikei 
tuščios garbės, kiek kartų buvai kilnus su tais, ku- 
rie tau linkėjo blogo. 

32. Kodėl nemokytos ir nieko neišmanančios 


sielos gali sudrumsti išlavintą ir protingą? O kokia 

siela yra išlavinta ir protinga? Ta, kuri žino pradžią 
ir pabaigą, [pažįsta] į visą esmę įsiskverbiantį protą, 
nuo amžių valdantį visumą tam tikrais periodais. 

33. Veikiai pavirsi dulkėmis arba kaulais; liks tik 
vardas, o gal ir jo neliks; tačiau vardas — tik tuščias 
garsas, tik aidas. Ir visa, kas gyvenime labiausiai 
vertinama, yra tuščia, niekinga, menka, panašu į 
besikandžiojančius šunyčius arba vaikus, kurie gin- 
čijasi, juokiasi ir staiga verkia. O ištikimybė, sąžinė, 
teisingumas ir tiesa pakilo 

Iš žemės plačiosios aukštyn į Olimpo viršūnę“. 

Kas gi tave dar laiko čia, jeigu tai, ką suvokiame 
jutimais, kinta ir yra nepastovu, patys jutimai - mi- 
gloti ir lengvai apsigaunantys, sieliūkštė - tik krau- 
jo garai. Net ir turėti gerą vardą tokiame pasaulyje 
yra tuščias dalykas. Tai kodėl ramiai nelauki pabai- 
gos, kai išnyksi arba virsi kuo nors kitu? O ką dary- 
ti, kol ateis tas laikas? Ką gi kita, jeigu ne gerbti ir 
šlovinti dievus, daryti gera žmonėms, būti pakan- 
čiam jiems, bet ir atsiriboti nuo jų. Atmink, kad tai, 
kas yra už tavo vargano kūno ir dvasios, nėra tavo ir 
nuo tavęs nepriklauso. 

34. Tu galėtum visada gyventi laimingai, jeigu ei- 
tum teisingu keliu ir jeigu savo mintis ir darbus nu- 
kreiptum teisinga linkme. Yra du dalykai, bendri die- 
vo, žmogaus ir bet kokios protingos būtybės sielai: 
pirma, jos nepaliečia tai, kas priklauso kitam; antra, 
teisingai galvoti ir elgtis ji laiko gėriu ir šito trokšta. 

35. Jeigu tai nėra mano yda ar mano ydos padari- 
nys ir nekenkia visumai, tai ko aš nerimauju? O kas 
gali pakenkti visumai ? 

36. Nepasiduok savo vaizduotei, bet skubėk 
padėti kitiems, kiek gali ir kiek jie to yra verti, net 
jeigu jie stokoja nebūtinų dalykų; tačiau nelaikyk 
šito nuostoliu, tai blogas įprotis. Kaip senis išeida- 
mas reikalauja, kad globotinis grąžintų sukutį, nors 
žino, kad tai tik žaisliukas, taip ir tu panašiai elkis 
<...>7, Bet kai tu kalbi tarsi nuo pakylos: „Žmogau, 
ar tu jau pamiršai, kas tai yra?“ — „Ne, bet jiems tai 
yra patys svarbiausi dalykai: Tačiau argi dėl to ir tu 
turi tapti kvailiu? 

37. Kad ir kur atsidurčiau, galiu būti laimingas. 
Laimingas yra tas žmogus, kuris pats susikūrė lai- 
mingą likimą; o laimingas likimas — tai geri sielos 
polinkiai, geri troškimai, geri darbai. 


ŠEŠTA KNYGA 


1. Visumos esmė yra paklusni ir lanksti; ją val- 
dantis protas neturi savyje jokios priežasties, kuri 
jį skatintų daryti bloga; jame nėra jokio blogio, jis 
nieko blogo nedaro ir nepatiria nieko blogo iš ko 
nors kito. Viskas atsiranda ir vyksta pagal jį. 

2. Tegu tau būna nesvarbu, ar tu atlieki savo pa- 
reigą, kesdamas šaltį ar karštį, ar lenkiamas miego, 
ar gerai išsimiegojęs, ar baramas, ar giriamas, ar 
mirdamas, ar ką nors kita darydamas. Juk mirtis 
yra vienas iš gyvenimo darbų; jam atlikti pakanka 
tinkamai padaryti visa, kas pridera. 

3. Žiūrėk daiktų esmės, ir tegu nelieka nepaste- 
bėti kokių nors dalykų savitumai bei jų vertė. 

4. Visi daiktai greitai keičiasi; jie arba išgaruoja, 
jeigu visa ko esmė vieninga, arba išsisklaido. 

5. Valdantysis protas žino, koks jis, ką daro ir iš 
kokios medžiagos. 

6. Geriausias būdas apsiginti yra netapti pana- 
šiam į bloga darantį. 

7. Džiaukis ir pasitenkink vienu dalyku: padaręs 
vieną visuomenei naudingą darbą, imkis kito, gal- 
vodamas apie dievą. 

8. Žmogaus vadovaujantysis pradas pats save iš- 
judina ir nukreipia tam tikra linkme; jis daro save 
tokį, koks nori būti, ir jo valioje, kad visi įvykiai 


jam atrodytų tokie, kokius jis nori juos matyti. 

9. Viskas vyksta pagal visumos prigimtį, o ne pa- 
gal kokią nors kitą, arba aprėpiančią iš išorės, arba 
glūdinčią jos viduje, arba visai atskirtą nuo jos. 

10. [Visuma yra] arba mišinys įvairių dalykų, 
susipynusių ar išbarstytų, arba vienovė, tvarka ir 
apvaizda. Jeigu pirma, tai kodėl noriu būti toje 
beprasmiškoje painiavoje ir sąmyšyje? Kas kita man 
dar gali rūpėti, išskyrus tai, jog kada nors pavirsiu 
žeme? Ko aš jaudinuosi? Juk, kad ir ką daryčiau, at- 
eis valanda, kai pavirsiu į dulkes. Jeigu teisinga an- 
tra, tai nusilenkiu, atsiduodu ir pasitikiu apvaizda. 

II. Jeigu aplinkybės priverstų tave prarasti pu- 
siausvyrą, skubėk grįžti į save ir neprarask savitvar- 
dos labiau negu būtina. Juo dažniau grįši prie dva- 
sinės pusiausvyros, tuo ji bus tvirtesnė. 

12. Jeigu turėtum ir pamotę, ir motiną, tai, nors 
rūpintumeisi pirmąja, nuolat grįžtum prie moti- 
nos. Taigi dabar turi [pamotę] - rūmus ir [moti- 
na] - filosofiją. Nuolat ieškok joje prieglobsčio ir 
nusiraminimo; dėl jos pakenčiami tau atrodys rū- 
mai, ir tu juose būsi pakenčiamas. 

13. Žiūrint į mėsą ar kokį kitą valgį, galima įsi- 
vaizduoti, kad tai yra žuvies ar paukščio, ar kiaulės 
maita; kad Falerno vynas - tik vynuogių sultys; 
purpuras — ėriuko vilna, nudažyta moliusko krau- 
ju; kad lytinis aktas yra tik vidinis dviejų kūnų try- 
nimasis, kurį lydi spazmai ir gleivių išsiskyrimas; 
tokie vaizdiniai atskleidžia dalykų esmę ir leidžia 
pamatyti juos tokius, kokie jie yra. Taip reikia elgtis 
ir visą gyvenimą; kai kokie nors dalykai mums at- 
rodo labai vertingi, reikia juos apnuoginti, įžvelgti 

jų menkumą ir atimti iš jų spindesį, kuriuo jie pui- 
kuojasi. Apgaulingas yra tas išorinis spindesys, ir 
labiausiai jis apakina tada, kai tau atrodo, kad tu 
užsiimi pačiais svarbiausiais dalykais. Atmink, ką 
Kratas kalba apie patį Ksenokrata’. 

14. Dauguma daiktų, kuriais žavisi minia, yra 
patys paprasčiausi, priklausantys negyvajai arba au- 
galinei gamtai. Tai akmenys, medžiai, figmedžiai, 
alyvos. Šiek tiek labiau išsilavinę žmonės vertina 
gyvus daiktus, t. y. turinčius sielą, pavyzdžiui, avis 
arba galvijus. Dar labiau išsilavinę mėgsta daiktus, 
turinčius protingą sielą, nors ir ne visa apimančią, 
tačiau gabią įvairiems menams ir patyrusią kituo- 
se dalykuose, - trumpai sakant, jie mėgsta turėti 
daug vergų. Tačiau tas, kuris vertina protingą, visa 
apimančią ir visuomenišką sielą, niekuo daugiau 
nesirūpina; jis stengiasi išlaikyti savo sielą protingą 
ir visuomenišką, pasirengusią padėti artimui siekti 
to paties. 

15. Vieni daiktai skuba atsirasti, kiti - išnykti, 
o ir to, kas atsirado, tam tikros dalies jau nebėra. 
Tekėjimas ir keitimasis nuolatos atnaujina pasaulį, 
kaip nepaliaujama laiko tėkmė nuolatos atnaujina 
begalinę amžinybę. Ką galima vertinti iš to pro šalį 
plaukiančių įvykių srauto, kai nė prie vieno iš jų ne- 
galima sustoti? Tai tas pat, kaip jeigu kas sumanytų 
pamilti vieną iš pralekiančių paukščių: akimirka, ir 
jis jau išnyko iš akių. Kiekvieno žmogaus gyvenimas 
yra kaip kraujo garavimas arba kvėpavimas oru. Juk 
tas pat, kas yra vienkartinis oro įkvėpimas ir iškvėpi- 


mas — mes visą laiką tai darome, - yra ir pačios kvė- 


pavimo galios, kurią vakar arba užvakar gimdamas 
gavai, grąžinimas ten, iš kur buvai ją gavęs. 

16. Nėra nieko vertinga nei iškvėpti orą, kaip 
daro augalai, nei įkvėpti jį, kaip daro galvijai ar žvė- 
rys, nei turėti vaizduotę, nei pasiduoti troskimams, 
nei gyventi bendruomenėje, nei maitintis — tai yra 
tas pat, kaip nenaudingų maisto likučių atskyrimas 
ir pašalinimas. Tai kas gi vertinga? Šlovė? Ne. Ir ne 
minios pritarimas, nes minios liaupsės tėra tik tuš- 
čias garsas. Taigi ir šlovę atmetei? Tai kas lieka ver- 
tinga? Aš manau, veikti ir liautis veikus atsižvelgiant 
į savo paties sandarą ir būti ištikimam jai — tai, kam 
mus skatina menai ir mokslai. Kiekvienas menas 
stengiasi pritaikyti savo kūrinį tam tikslui, kuriam 
jis buvo sukurtas: to siekia sodininkas, auginantis 
vynuoges, arklininkas ir šunų augintojas. To paties 
siekia auklėjimas bei mokymas. Taigi būtent tai 
yra vertinga. Ir kai tu šitai pasieksi, nebenorėsi sau 
nieko kito. Jeigu nenustosi vertinti daugelio kitų 
dalykų, tai nebūsi nei laisvas, nei patenkintas, nei 
ramus, nes būtinai pavydėsi, pavyduliausi, įtarinėsi 
tuos, kurie gali iš tavęs tuos dalykus atimti, ir regsi 
pinkles tiems, kurie turi tai, ką tu vertini. Apskritai 
tas, kuriam trūksta kurio nors iš tų dalykų, būtinai 
bus nepatenkintas ir ims priekaištauti dievams. 
O jeigu tu gerbsi ir vertinsi savo sielą, tai ir pats sa- 
vimi būsi patenkintas, ir su žmonėmis gerai sutarsi, 
ir dievus mylėsi, t. y. nuolankiai priimsi tai, ką jie 
siunčia ir kaip viską sutvarko. 

17. Aukštyn, žemyn, ratu — šitaip juda pirminės 


dalelės. O dorybė neina nė vienu iš tų kelių; ji yra 

kažkas labiau dieviška ir laimingai eina į tikslą sun- 
kiai įžiūrimu keliu. 

18. Ką tie žmonės daro! Jie nevertina tų, kurie 
gyvena kartu su jais, o patys be galo stengiasi, kad 
būtų vertinami ainių, kurių niekada nematė ir ne- 
matys. Tai yra tas pat, kaip liūdėti dėl to, kad pro- 
tėviai tavęs nešlovino. 

19. Jeigu tau kas nors ne pagal jėgas, nemanyk, 
kad žmogui tai neįmanoma, bet tikėk, jog tai, kas 
žmogui įmanoma ir atitinka jo prigimtį, yra ir tau 
pasiekiama. 

20. Jeigu per gimnastikos pratybas mus kas nors 
apdraskė nagais arba sutrenkė galvą, mes neparo- 
dome nepasitenkinimo, nejsizeidziame ir nejtaria- 
me to žmogaus piktadaryste. Ir nors ateityje saugo- 
simės jo, tačiau ne kaip priešo ar įtartino žmogaus, 
o tiesiog be pykčio stengsimės su juo nesusidurti. 
Panašiai tegu būna ir kitais gyvenimo atvejais. 
Atleiskime daugelį dalykų žmonėms, su kuriais tar- 
si kartu gimnastikuojame. Juk galima, kaip sakiau, 
išvengti jų be įtarinėjimo ir neapykantos. 

21. Jeigu kas nors įrodys ir įtikins mane, kad ma- 
nau ar elgiuosi neteisingai, mielai pasikeisiu. Aš juk 
ieškau tiesos, kuri niekam nepakenkė, atvirkščiai, 
kenkia sau tas, kuris užsispyręs laikosi savo klaidų 
ir nežinojimo. 

22. Aš atlieku savo pareigą, ir visa kita manęs ne- 
domina: tai negyva, beprasmiška, netikra, klaidu. 

23. Su neprotingomis būtybėmis ir apskritai su 
visais daiktais elkis kilniai ir didžiadvasiškai, kaip 


protinga būtybė su tuo, kas neturi proto, o su žmo- 

nėmis, kurie turi protą, elkis pagal visuomeninio 
bendravimo dėsnius. Tačiau visais atvejais šaukis į 
pagalbą dievus ir nesirūpink, kiek laiko tai darysi: 
užteks ir trijų tokių valandų. 

24. Mirtis sulygino Aleksandrą Makedonietį ir 
jo mulų varovą: arba jie įsiliejo į pasaulio kuriantįjį 
protą, arba suiro į atomus. 

25. Pagalvok, kiek daug dalykų įvyksta mūsų kūne 
ir sieloje per tą trumputį laiko tarpą, ir tada nebesi- 
stebėsi, jeigu dar daugiau dalykų, arba, teisingiau, 
viskas, vyksta ir egzistuoja kartu tame vieningame 
ir visa apimančiame, kurį mes vadiname pasauliu. 

26. Jeigu kas nors paklaus tavęs, kaip rašomas 
Antonino vardas, argi neištarsi jo, pasakydamas 
atskirai kiekvieną skiemenį? Argi neištarsi ramiai 
po vieną kiekvienos raidės? Tai kas, kad jie pyks- 
ta? Argi tu dėl to turi pykti? Taigi atmink, kad ir 
kiekviena pareiga susideda iš atskirų dalių. Reikia 
kiekvieną iš jų atlikti, nerodant nepasitenkinimo, 
nepykstant ant pykstančių ir einant tolyn tuo ke- 
liu, kuris prieš tave driekiasi. 

27. Žiauru žmonėms neleisti siekti to, kas jiems 
atrodo tinkama ir naudinga. O juk tu tam tikra 
prasme neleidi jiems to daryti, jeigu pyksti dėl to, 
kad jie klysta. Juk jie dažniausiai siekia to, kas jiems 
tinkama ir naudinga. „Tačiau juk tai nėra [nei tin- 
kama, nei naudinga|. Taigi pamokyk juos ir jrodyk 
tai nepykdamas. 

28. Mirtis — tai pojūčių sukeliamų įspūdžių, 
mus draskančių troškimų, proto veiklos ir tarna- 
vimo kūnui pabaiga. 

29. Gėda, jeigu šiame gyvenime tavo kūnas dar 
nepavargo, o siela jau pavargo. 

30. Žiūrėk, kad netaptum panašus į imperato- 
rių, kad nepersiimtum imperatoriaus dvasia - juk 
taip atsitinka. Stenkis būti paprastas, geras, doras, 
garbingas, kuklus, teisingas, dievobaimingas, pa- 
lankus, malonus, ištvermingai atliekantis savo pa- 
reigas. Visomis jėgomis stenkis būti toks, kokį tave 
norėjo padaryti filosofija. Gerbk dievus, rūpinkis 
žmonėmis. Gyvenimas trumpas, ir vienintelis že- 
miškojo gyvenimo vaisius yra dievobaimingas nu- 
siteikimas ir visuomenei naudingi darbai. Visada 
elkis kaip Antonino mokinys. Būk atkaklus kaip 
ir jis, protingai atlikdamas savo darbus, visur išlie- 
kantis ramus, dievobaimingas, giedros nuotaikos, 
malonus, niekinantis tuščią šlovę ir siekiantis su- 
vokti dalykų esmę; jis nepalikdavo nė vieno dalyko 
gerai jo neištyręs ir aiškiai nesupratęs; jis kantriai 
pakentė tuos, kurie nepelnytai jį žeidė, ir neatsily- 
gindavo tuo pačiu; jis niekada neskubėjo ir nesi- 
klausė šmeižtų; jis atidžiai tyrinėjo žmonių darbus 
ir būdą, niekam nepriekaištaudamas, nieko nejta- 
rinėdamas ir negudraudamas; jis visada pasiten- 
kindavo kukliais namais, kukliu guoliu, paprastu 
drabužiu, maistu, patarnavimu; jis buvo darbštus 
ir kantrus ir, kadangi mažai valgė, galėjo ligi vaka- 
ro išbūti toje pačioje vietoje, nepatirdamas netgi 
poreikio nusilengvinti neįprastu laiku; jis buvo iš- 
tikimas ir pastovus draugams; jis kantriai išklausy- 
davo tuos, kurie prieštaravo jo nuomonei, ir džiau- 


gėsi, jei kas nors pamokydavo jį ko nors geresnio; 

jis buvo dievobaimingas, bet ne prietaringas; [jei- 
gu būsi toks kaip jis], tai ir tavo sąžinė paskutinę 
valandą bus tokia pat rami kaip jo. 

31. Atsitokėk ir atsibusk, ir įsitikinęs, kad tave 
kankino sapnai, drąsiai žiūrėk į tai, [kas tave supa], 
kaip žiūrėjai į tai, [ką matei sapne]. 

22. Susidedu iš kūno ir sielos. Kūnui niekas ne- 
svarbu, nes jis nesugeba skirti. Sielai nesvarbu tai, 
kas nėra jos veiksmai; visi jos veiksmai priklauso 
nuo jos pačios. O iš jų jai rūpi tik tie, kurie susiję 
su dabartimi; praeities ir ateities darbai jai nebeturi 
reikšmės. 

33. Darbas neprieštarauja nei rankos, nei kojos 
prigimčiai, kol koja ir ranka daro tai, kas joms pri- 
dera. Darbas neprieštarauja ir žmogaus prigimčiai, 
koljis daro tai, kas yra jo pareiga. O jeigu jis neprieš- 
tarauja prigimčiai, tai nėra blogis. 

34. Kokių malonumų patyrė plėšikai, paleistu- 
vautojai, tėvažudžiai, tiranai ? 

35. Argi nematai, kaip amatininkai prisitaiko 
prie neišmanėlių skonio, tačiau neprasilenkia su 
savo meno reikalavimais ir nenustoja jų laikytis? 
Argi ne baisu, kad architektas ar gydytojas labiau 
paiso savo amato taisyklių, negu žmogus - savo 
proto, kurį turi bendrą su dievais? 

36. Azija, Europa yra tik pasaulio dalelės; vi- 
sos jūros yra tik lašas pasaulyje; Ato kalnas? - tik 
žemės trupinėlis; visa dabartis yra tik amžinybės 
akimirka; viskas yra menka, nepastovu, laikina. 
Viskas atsiranda iš bendro visumą valdančio prado 


kaip padarinys. Todėl ir liūto nasrai, ir nuodai, ir 

visa, kas žalinga, kaip kad spygliai, dumblas, yra tik 
priedas prie to, kas gražu ir gera. Taigi nemanyk, 
kad šitai svetima tam, ką tu garbini, bet mąstyk 
apie bendrą visa ko šaltinį. 

37. Kas mato dabar esančius dalykus, matė visa, 
kas atsirado nuo amžių ir bus ateityje; juk visa yra 
panašios kilmės ir rūšies. 

38. Nuolatos galvok apie visų dalykų ryšį pa- 
saulyje ir jų tarpusavio priklausomybę. Tam tikru 
būdu visa yra tarp savęs susiję ir dėl to vienas ki- 
tam artima; vienas dalykas duoda pradžią kitam 
dėl smarkaus judėjimo, sutartinumo ir esmės vie- 
novės. 

39. Prisitaikyk prie tų dalykų, kuriuos tau skyrė 
likimas; o žmones, su kuriais esi susijęs, mylėk, bet 
nuoširdžiai. 

40. Įrankis, įtaisas, padargas yra geri, jei atlieka 
darbą, kuriam yra sukurti, nors šalia ir nėra jų kūrė- 
jo. Gamtos kūriniuose glūdi ir pasireiškia juos su- 
kūrusi galia; tad juo labiau reikia ją gerbti ir būti ti- 
kram, kad, jeigu tu gyvensi ir elgsies pagal jos valią, 
elgsies teisingai. Lygiai taip pat ir pasaulyje viskas 
vyksta pagal jį valdančio proto valią. 

41. Jeigu tuos dalykus, kurie nuo tavęs nepri- 
klauso, laikysi gerais arba blogais, tai, įvykus kokiai 
nors nelaimei arba nesėkmei, būtinai imsi kaltinti 
dievus ir nekęsi žmonių, nes arba laikysi juos kal- 
tais, arba įtarinėsi, kad jie gali būti tavo nelaimės 
ar nesėkmės priežastis; taigi dažnai suklystame dėl 
tokio skirstymo. O jeigu manysime, kad gera ir blo- 


ga yra tik tai, kas priklauso nuo mūsų, nebus jokios 

priežasties nei kaltinti dievus, nei priešiškai nusi- 
teikti prieš žmones. 

42. Visi mes kartu dirbame vienam tikslui, tiktai 
vieni sąmoningai ir suprasdami, o kiti nesąmonin- 
gai; manau, kad ta prasme Herakleitas ir miegan- 
čius vadino dirbančiais ir dalyvaujančiais tame, kas 
vyksta pasaulyje. Tačiau kiekvienas dirba skirtin- 
gai: vienas be atodairos plūsta tai, kas įvyksta, kitas 
bando tam priešintis arba pašalinti tai; pasauliui 
reikalingi ir tokie žmonės. Taigi stenkis suprasti, 
prie kurių tu priklausai. Tas, kuris viską valdo, vis 
tiek tinkamai pasinaudos tavimi ir priims tave į 
savo darbininkų ir pagalbininkų tarpą. Tačiau ne- 
pasidaryk toks kaip tas prastas ir juokingas eilėraš- 
tis dramoje, kurį mini Chrisipas’. 

43. Argi saulė imasi lietaus darbo, o Asklepijas — 
žemės? O šviesuliai - argi jie, būdami skirtingi, vis 
dėlto netarnauja tam pačiam tikslui? 

44. Jeigu dievai galvojo apie mane ir nusprendė, 
kas turi man atsitikti, tai jie gerai nusprendė, nes 
sunku įsivaizduoti dievą, kuris nesugebėtų gerai 
nuspręsti. Kodėl gi jie turėjo norėti man blogo? 
Kokia iš to nauda jiems arba visumai, kuria jie la- 
biausiai rūpinasi? O jeigu jie negalvojo apie mane 
asmeniškai, tai tikrai galvojo apie visą pasaulį, todėl 
aš turiu džiaugsmingai priimti, kas man skirta, ir 
būti patenkintas tuo, nes tai susiję su visumos tvar- 
ka. Bet jeigu jie iš viso apie nieką negalvojo (tuo 
neįmanoma patikėti, o jei patikėtume, mes neau- 
kotume jiems aukų, nesimelstume, neprisiektume 


jais ir nedarytume viso kito, ką kasdien darome, 

tikėdami, kad dievai yra ir gyvena kartu su mu- 
mis) — jeigu, kartoju, jie apie nieką negalvojo, tai aš 
pats galiu pagalvoti apie save, nes įstengiu suprasti, 
kas man naudinga. Kiekvienam naudinga gyventi 
pagal savo paskirtį ir prigimtį; mano prigimtis yra 
protinga ir visuomeniška. 

Mano, kaip Antonino, valstybė ir tėvynė yra 
Roma, o kaip žmogaus - pasaulis. Taigi man yra 
gera tik tai, kas naudinga abiem šioms valstybėms. 

45. Tai, kas atsitinka kiekvienam žmogui, yra 
naudinga visumai; to galėtų pakakti. Tačiau jeigu 
atidžiai įsižiūrėsi, pamatysi, kad tai, kas naudinga 
vienam žmogui, naudinga ir kitiems žmonėms. Ta- 
čiau „naudinga“ čia reikia suprasti bendrąja pras- 
me, apimančia ir tarpinius dalykus. 

46. Kaip amfiteatre ir panašiose vietose tau 
tenka nuolatos žiūrėti tuos pačius dalykus, kurie, 
būdami panašūs, daro reginį nuobodų, taip ir gy- 
venime visą laiką tenka patirti tą patį, nes visa nuo 
viršaus iki apačios vienoda ir kilę iš to paties. Taigi 
kiek ilgai visa tai truks? 

47. Nuolatos prisimink, kiek daug įvairių žmo- 
nių, turėjusių skirtingus užsiėmimus ir priklausiu- 
sių skirtingoms tautoms, numirė, ir taip mintimis 
grįžk prie Filistiono, Foibo ir Origaniono*. Paskui 
pereik prie kitos rūšies žmonių. Visiems mums rei- 
kės patekti ten, kur nukeliavo tiek garsių oratorių, 
žymių filosofų, tokių kaip Herakleitas, Pitagoras, 
Sokratas, tiek senovės didžių žmonių, o paskui 
juos — tiek karvedžių ir tirany; paskui Eudoksas, 
Hiparchas, Archimedas“ ir kiti, prigimties apdova- 

noti aštriu protu, kilnūs, darbštūs, sumanūs, pasiti- 
kintys savimi, išdrįstantys pasijuokti iš trumpo bei 
tuščio žmogaus gyvenimo, kaip Menipas“ ir į jį pa- 
našūs. Prisimink, kad visi jie jau seniai ilsisi ramy- 
bėje. Ar jiems tai baisu? Arba tiems, kurių vardai 
iš viso nežinomi? Tik vienu dalyku verta rūpintis: 
kad gyventum laikydamasis tiesos ir teisingumo 
ir būtum palankus apgaudinėjantiems ir neteisin- 
giems žmonėms. 

48. Jeigu nori pradžiuginti save, galvok apie 
aplinkinių dorybes: apie vieno veiklumą, kito ku- 
klumą, trečio dosnumą, ketvirto dar ką nors. Juk 
niekas taip nedžiugina, kaip pavyzdžiai dorybių, 
pasireiškiančių kartu su mumis gyvenančių zmo- 
nių papročiuose ir dažniausiai matomų. Todėl vi- 
sada turėk juos prieš akis. 

49. Juk nesi nepatenkintas, kad sveri tiek litrų", 
o ne tris šimtus? Lygiai taip pat nejausk nepasiten- 
kinimo ir dėl to, kad tau skirta gyventi tiek metų, o 
ne daugiau. Jeigu esi patenkintas medžiagos kiekiu, 
tai būk patenkintas ir laiko kiekiu. 

so. Mėgink juos įtikinti, tačiau, jeigu to reika- 
lauja protingas teisingumas, elkis net prieš jų va- 
lią. Ojeigu kas nors bandys priešintis jėga, išlik 
malonus ir nesigraužk, bet pasinaudok atsiradusia 
kliūtimi tam, kad parodytum kitą savo dorybę; at- 
mink, jog visada sieki to, kas įmanoma, ir netrokšti 
to, kas neįmanoma. Taigi ko [tu sieki]? Sieki trokš- 
ti [įmanomų dalykų]. Tu tai pasiekei; tai, ko troš- 
kai, įvyko. 

$1. Garbėtroška savo gėriu laiko kito žmogaus 
veiksmus, mėgstantis malonumus - savo paties pa- 
tiriamą būseną, o protingas žmogus - savo veiklą. 

52. Mūsų valia yra apie tai visai negalvoti ir šir- 
dyje dėlto nesielvartauti; patys daiktai iš prigimties 
nepajėgūs sukurti mūsų nuomones. 

53. Įprask įdėmiai išklausyti kito žodžius ir, kiek 
gali, įsiskverbk į kalbančiojo sielą. 

54. Kas nenaudinga bičių spiečiui, tas nenaudin- 
ga ir atskirai bitei. 

55. Jeigu jūrininkai plūstų vairininką, o ligo- 
niai - gydytoją, tai ar šie turi rūpintis dar kuo kitu, 
ar tik tuo, kaip vienam išgelbėti plaukiančius, o ki- 
tam — išgydyti sergančius? 

56. Kiek daug žmonių, su kuriais aš atėjau į pa- 
saulį, jau pasitraukė iš jo. 

57. Sergantiems gelta medus atrodo kartus, ap- 
rieti bijo vandens, o vaikams sviedinys atrodo gra- 
žus. Ko tau piktintis? Argi manai, kad tau apsigavi- 
mas yra mažesnė blogybė negu tulžies išsiliejimas 
sergančiam arba nuodai - aprietam? 

58. Niekas tau nesutrukdys gyventi pagal tavo 
paties prigimtį ir nieko tau neatsitiks, kas priešta- 
rautų viso pasaulio prigimčiai. 

59. Kas yra tie, kuriems žmonės nori patikti, ir 
kodėl ir dėl kokių darbų? Kaip greitai amžinybė 


viską nusineša ir kiek jau nusinešė. 

SEPTINTA KNYGA 


1. Kas yra blogis? Tai, ką tu dažnai esi matęs. Ir 
kiekvieną kartą, kai tau kas nors atsitiks, atsimink, 
jog tai yra tas pat, ką tu dažnai esi matęs. Apskritai 
visur surasi tą patį, tuo užpildyta senovės, vidurinių 
amžių ir mūsų dienų istorija, tai sudaro dabartinį 
miestų ir atskirų namų gyvenimą. Nieko nauja, vis- 
kas įprasta ir laikina. 

2. Kaip gali žūti nuostatos, jeigu neužgęsta jas 
atitinkantys vaizdiniai? O juos nuolat kurstyti - 
tavo valia. Aš galiu apie kiekvieną dalyką susidaryti 
deramą nuomonę. O jeigu galiu, tai ko man neri- 
mauti? Juk tai, kas yra už mano proto ribų, negali 
jo paveikti. Suprask tai ir būsi ramus. Gali pradėti 
gyvenimą iš naujo; vėl imk žiūrėti į daiktus taip, 
kaip kadaise žiūrėjai, — tai ir yra atgimimas. 

3. Tuščias iškilmių pamėgimas, teatro vaidini- 
mai, avių ir galvijų bandos, gladiatorių kautynės, 
šunims numestas kaulas, duonos trupinėlis, įmes- 
tas į žuvų tvenkinį, skruzdėlių triūsas ir darbas, 
išsigandusių pelių lakstymas, lėlės, tampomos už 
virvučių. Tarp viso šito reikia išlikti gerai nusitei- 
kusiam ir nerodyti paniekos; reikia suprasti, kad 
kiekvienas žmogus yra vertas tiek, kiek vertas tiks- 
las, kurio jis siekia. 

4. Kalboje reikia kreipti dėmesį į tai, kas sa- 
koma, troškimuose - į tai, kas daroma; antruoju 
atveju reikia žiūrėti, kokio tikslo siekiama, pir- 


muoju - įsigilinti į žmonių prasmę. 

s. Ar užtenka tam mano proto, ar ne? Jeigu už- 
tenka, aš imuosi to darbo ir naudojuosi savo protu 
kaip įrankiu, duotu man visumos prigimties; jeigu 
neužtenka, tai arba atsisakau to darbo ir perduodu 
jį tam, kuris geriau gali jį padaryti (jeigu nėra jokios 
kitos priežasties, dėl kurios man nedera taip pasi- 
elgti), arba darau, kaip sugebu, pasitelkęs į pagalbą 
tą, kuris mano vadovaujamas gali padaryti tai, kas 
tinka ir naudinga visuomenės labui. Juk ar aš da- 
rau kokį nors darbą pats, ar kieno nors padedamas, 
reikia žiūrėti tik vieno - kad tai būtų naudinga ir 
tinkama visuomenei. 

6. Kiek žmonių, kurie buvo šlovinami, jau nuėję už- 
marštin; ir kiek tų, kurie juos šlovino, jau seniai mirę. 

7. Nesigėdyk pasinaudoti kito pagalba; tu priva- 
lai atlikti savo pareigą kaip kareivis, šturmuojantis 
tvirtovę: būdamas raišas, jis vienas neužliptų ant 
sienos, tačiau argi jis nepadarytų to, jeigu kitas jam 
padėtų? 

8. Nesirūpink ateitimi; pasieksi ją, jeigu reikės, 
turėdamas tą protą, kuriuo vadovaujiesi spręsda- 
mas dabarties reikalus. 

9. Visi daiktai yra tarpusavyje susiję, tas ryšys yra 
šventas, ir nėra nieko, kas būtų vienas kitam sveti- 
ma; visi daiktai sudaro darnią visumą ir prisideda 
prie paties pasaulio darnumo. Yra vienas pasaulis, 
sudarytas iš visų daiktų, ir dievas visur yra vienas, 
ir viena esmė, vienas įstatymas, vienas protas, ben- 
dras visoms protingoms būtybėms, viena tiesa, jei 
tik giminiškų ir tą patį protą turinčių būtybių to- 


bulumas yra vienas. 

10. Visa, kas materialu, greitai išnyksta visumos 
esmėje; kiekviena priežastis tuoj pat sugrįžta į visu- 
mos protą; kiekvienas atminimas tuoj pat palaido- 
jamas amžinybėje. 

11. Protingai būtybei prigimtį atitinkanti veikla 
kartu yra protinga veikla. 

12. Būk tiesus, o ne tiesinamas. 

13. Kaip vieno sudėtinio kūno dalys yra susiju- 
sios, taip ir turinčios protą būtybės, nors egzistuoja 
skyrium, yra sukurtos vienai bendrai veiklai. Šitą 
mintį geriau suprasi, jeigu nuolatos pats sau karto- 
si: „Esu protingų būtybių bendrijos narys: O jei- 
gu, „I“ pakeitęs raide „r“, sakysi: „Esu jos dalis“", 
vadinasi, tu dar nemyli žmonių visa širdimi, gero 
darymas tau neteikia visiško pasitenkinimo - darai 
kam nors gera tik atlikdamas pareigą, o ne taip, tar- 
si sau gera darytum. 

14. Tegu atsitinka, kas tik nori, tiems, kurie 
gali nukentėti dėl išorinių dalykų. Nukentėję tegu 
skundžiasi, jeigu nori, - aš nepatirsiu jokios žalos, 
jeigu nemanysiu, kad tai, kas atsitiko, yra blogis; o 
juk mano valia yra taip nemanyti. 

15. Kad ir ką kas nors darytų ar kalbėtų, aš tu- 
riu būti geras. Taip auksas, smaragdas ar purpuras 
galėtų sau pasakyti: „Kad ir ką kas nors darytų ar 
kalbėtų, aš turiu būti smaragdas ir išsaugoti savo 
spalvą. 

16. Vadovaujantysis pradas pats savęs netrikdo, 
pavyzdžiui, nesukelia pats sau baimės [ar sielvarto, 
nežadina| troškimų. O jeigu kas nors kitas gali jį 


išgąsdinti ar nuliūdinti, tegu daro tai; pats savaime 

jis negali patirti tokių būsenų. Kūnas pats kiek gali 
tegu rūpinasi, kad nekentėtų, o jeigu kenčia, tegu 
pasako; tačiau siela, bijanti, liūdinti ir sukurianti 
nuomonę apie šiuos dalykus, nieko nekentės, nes 
nesusidarys apie šiuos dalykus tokios nuomonės. 
Vadovaujančiajam pradui pačiam savaime nieko 
nereikia, jeigu jis pats nesusikurs kokio nors porei- 
kio; todėl jis visada bus ramus ir nevaržomas, jeigu 
pats savęs nesujaudins ir nepaveiks. 

17. Laimė yra geroji dievybė, arba [gyvenimas 
pagal tą dievybę] yra gėris. Tai ką tu čia veiki, vaiz- 
duote? Pasitrauk šalin, vardan dievų, kaip atėjai; 
man nereikia tavęs. Atėjai senu įpročiu. Nepykstu 
ant tavęs, tik pasitrauk. 

18. Kai kas bijo pasikeitimų. Tačiau kas gali įvykti 
be pasikeitimų? Kas gali būti mielesnio ir artimes- 
nio visumos prigimčiai? Ar tu galėtum išsimaudyti, 
jeigu malkos nepavirstų [šiluma]? Ar galėtum mai- 
tintis, jeigu nevyktų maisto apykaita? Ar kas nors 
kita naudinga galėtų įvykti be pasikeitimų? Taigi 
ar nematai, kad ir tavo pasikeitimas yra panašus ir 
panašiai reikalingas visumos prigimčiai? 

19. Visi kūnai nešami, tarsi veržlios srovės, visu- 
mos esmės; jie yra susiję su visuma ir veikia išvien su 
ja, kaip atskiros mūsų kūno dalys — viena su kita. 

Kiek chrisipų, kiek sokraty, kiek epiktetų jau 
išnyko amžinybėje. Prisimink tai, galvodamas apie 
kiekvieną žmogų, kiekvieną daiktą. 

20. Man rūpi tik viena: kad nepadaryčiau ko 
nors, kas nepatinka žmogaus prigimčiai, arba taip, 
kaip nepritinka, arba to, kas dabar nepritinka. 

21. Jau netoli tas laikas, kai tu viską užmirši, visi už- 
mirš tave. 

22. Žmogui būdinga mylėti net ir tuos, kurie jį 
įžeidžia. Tai nesunku pasiekti, jeigu pagalvosi, kad 
jie yra artimi tau, kad klysta jie dėl nežinojimo ir 
prieš savo valią, kad netrukus ir tu, ir jie numirsi- 
te ir, svarbiausia, kad jie tau nepadarė nieko bloga, 
nes tavo vadovaujančiojo prado nepadarė bloges- 
nio, negu jis buvo anksčiau. 

23. Visumos prigimčiai pasaulio esmė yra tarsi 
vaškas; dabar ji nulipdė iš jos arklį, paskui, išly- 
džiusi jį, panaudojo ją ir nulipdė iš jos medį, paskui 
žmogų, paskui dar ką nors, ir kiekvienas iš tų daiktų 
egzistuoja labai trumpai. Ir nebaisu indui būti su- 
daužytam, kaip nebuvo baisu ir būti nulipdytam. 

24. Pikta veido išraiška prieštarauja prigimčiai. 
O jeigu ji kartojasi dažnai, tai [maloni veido išraiš- 
ka] išblėsta ir visai išnyksta, ir jos nebegalima at- 
gaivinti. Taigi pamėgink suprasti, kad pyktis prieš- 
tarauja protui; juk jeigu prarasi sugebėjimą matyti 
savo klaidas, tai kam gyventi? 

25. Visa, ką tu matai, visa valdanti prigimtis ne- 
trukus pakeis ir iš tos esmės sukurs ką nors kita, o iš 
to - vėl ką kita, kad pasaulis visada būtų naujas. 

26. Jeigu kas nors tau nusikals, tuoj pat pagal- 
vok, ką jis laikė gėriu ir blogiu, kai nusikalto; tai 
išsiaiškinęs, pasigailėsi jo ir nei stebėsies, nei pyksi. 
Jeigu tu laikai gėriu tą patį, ką ir jis, arba panašų 
dalyką, tai juo labiau turi jam atleisti. O jeigu tu 
gėriu ir blogiu laikai kitus dalykus, tai juo lengviau 


būsi atlaidus tam, kuris klysta. 

27. Negalvok apie tai, ko neturi, tarsi turėtum, 
bet iš to, ką turi, išrink pačius vertingiausius daly- 
kus ir pagalvok, kaip stengtumeis juos įsigyti, jeigu 
jų neturėtum. Tačiau saugokis, kad dėl to nejpras- 
tum jų per daug vertinti ir nesielvartautum, jeigu 
kada nors jų neturėsi. 

28. Susikaupk savyje; vadovaujančiojo prado 
prigimtis tokia, kad jis pasitenkina savimi, kai el- 
giasi teisingai, ir dėl to išsaugo vidinę ramybę. 

29. Nepasiduok vaizduotei. Numalšink savo po- 
traukius. Apsiribok dabartimi. Stenkis suprasti tai, 
kas atsitinka tau ar kam kitam. Suskaidyk ir pada- 
lyk kiekvieną dalyką į jo priežastį ir medžiagą. Gal- 
vok apie paskutinę valandą. Klaidą palik ten, kur ji 
buvo padaryta. 

30. Reikia atidžiai klausytis to, kas kalbama, ir 
stengtis suprasti tai, kas vyksta ir daroma. 

31. Pasipuošk paprastumu, kuklumu ir abejingu- 
mu dalykams, kurie yra tarp dorybės ir ydos. Mylėk 
žmones. Paklusk dievui. 

Yra pasakyta: „Viskas priklauso nuo požiūrio, 
vien tik pirminės dalelės yra iš tikrųjų.* Pakanka 
atsiminti, kad viskas priklauso nuo požiūrio; [to 
visiškai pakanka]. 

32. Apie mirtį: ji yra suirimas, jeigu [viskas su- 
sideda] iš atomų; o jeigu viskas yra vieninga, tai 
[mirtis] yra arba užgesimas, arba pasikeitimas. 

33. Apie skausmą: jeigu jis nepakeliamas, tai at- 
ima mūsų gyvybę, o jeigu trunka ilgai, tai yra pake- 
liamas; siela išsaugo savo ramybę, atsiribodama nuo 


jo, o vadovaujantysis pradas nepatiria nieko bloga. 

Kūno dalys, jaučiančios skausmą, tegu pačios, jeigu 
gali, praneša apie jį. 

34. Apie šlovę: pažiūrėk, kokios yra sielos tų, 
kurie trokšta šlovės, kas yra tai, ko jie vengia ir ko 
siekia. Kaip smėlio kopos, nešamos viena ant ki- 
tos, užkloja ankstesniąsias, taip ir gyvenime anks- 
tesniuosius dalykus uždengia vėlesnieji. 

35. „Jeigu Žmogus turi kilnią sielą ir mąstymu 
aprėpia visą laiką ir visą esmę, tai ar jis labai vertina 
žmogaus gyvenimą?“ — „Tai neįmanoma. - „Vadi- 
nasi, toks žmogus ir mirties nelaikys baisiu daly- 
ku?“ — „Aišku, nelaikys: 

36. „Karališka daryti gera ir turėti blogą vardą“* 

37. Gėda, jei veido išraiška priklauso nuo sielos ir 
keičiasi bei tampa tokia, kokios ji nori, o pati siela 
nepriklauso nuo savęs ir neįstengia suteikti sau de- 
ramos išraiškos. 

38. Nereikia pykti ant daiktų aplinkui mus, 

Nerūpi niekas jiems“. 
39. Džiaugsmas tebūna ir mums, ir dievams ne- 
mirtingiems nuskirtas“. 

40. Tu pjauk gyvenimą lyg varpą brandžiąją, 

Viena prinokus štai, kita dar ne". 
41. Jeigu mane dievai pamiršo ir vaikus, 
Yra tam priežastis“. 

42. Su manimi ir gėris juk, ir teisingumas". 

43. Nedejuok kartu su kitais ir nesipiktink. 

44. „Aš tokiam pagrįstai atsakyčiau: negerai 
kalbi, žmogau, manydamas, kad vyras, kuris nors 
šio to vertas, turi svarstyti, ar jis liks gyvas, ar jam 


gresia mirtis, o ne žiūrėti vien to, ar, ką nors da- 

rydamas, elgiasi teisingai, ar neteisingai ir ar daro 
taip, kaip dera geram žmogui, ar blogam“ 

45. „Tiesą sakant, iš tikrųjų taip yra, atėniečiai: 
kur žmogus kartą atsistojo, laikydamas tą vietą ge- 
riausia, arba kur jis buvo pastatytas viršesnio, ten, 
man atrodo, ir turi pasilikti, net kai iškyla pavojus, 
nepaisydamas nei mirties, nei ko nors kito, išskyrus 
negarbe"" 

46. „Bet pasvarstyk, mielasis, ar kilnumas ir gė- 
ris nėra kas kita, kaip išsaugoti kito ar savo gyvybę. 
Tikras vyras neturi galvoti apie tai, kaip ilgiau išgy- 
venti, ir neturi pernelyg prisirišti prie gyvenimo; jis 
turi pasikliauti dievu ir patikėti moterimis, kurios 
sako, kad nuo likimo nepabėgsi; jis turi galvoti tik 
apie tai, kad kuo geriau nugyventų tą laiko tarpą, 
kuris jam yra skirtas." 

47. Stebėk šviesulių judėjimą taip, tarsi pats 
dalyvautum jame, ir nuolatos galvok, kad vienos 
dalelės pavirsta kitomis. Tokios mintys apvalo nuo 
žemiškojo gyvenimo nešvarumų. 

48. Gražiai pasakė Platonas: „Kas nori kalbėti 
apie žmones, turi tarsi nuo kalno viršūnės apžvelg- 
ti visą jy žemiškąjį gyvenimą; jų sambūrius, karo 
žygius, žemės darbus, vestuves, skyrybas, gimimus, 
mirtis, teismų triukšmą, negyvenamus kraštus, įvai- 
rias laukines gentis, šventes, laidotuves, muges, visą 
tą maišatį, susidedančią iš prieštaringų dalykų“" 

49. Atsigręžk į praeitį, pažiūrėk į pasikeitimus, ku- 
rie vyksta dabar, — tada galėsi numatyti ir ateitį. Ji bus 
visiškai panaši ir nenukryps nuo dabar vykstančių 


įvykių tvarkos. Todėl neturi reikšmės, ar stebėsi žmo- 

nių gyvenimą keturiasdešimt, ar dešimt tūkstančių 
metų, — vis tiek nepamatysi nieko daugiau. 

so. Ir kas iš žemės, tas į žemę gris, 

O ką dangus sukūrė, tas aukštyn 
Sugris į dangų vėl“. 

Kitaip tariant, tai yra tarpusavyje susipynusių 
atomų suirimas arba bejausmių dalelių išsibars- 
tymas. 

51. Gėrimais, valgiais ir būrimais visokiais 
Nukreipti stengias lemtį ir išvengt mirties“. 
Dvelkimą vėjo dievišką 
Iskesti reikia kantriai, nedejuot“. 

52. Kitas gal yra labiau patyręs kovotojas, bet jis ne 
toks visuomeniškas, ne toks kuklus, ne toks nuolan- 
kus likimui ir ne toks atlaidus artimųjų klaidoms. 

53. Kur koks nors darbas gali būti padarytas pa- 
gal dievams ir žmonėms bendro proto reikalavimus, 
ten negali būti nieko baisaus; juk ten, kur galima 
turėti naudos ir teisingai nukreiptos ir [mūsų] san- 
darą atitinkančios veiklos, nereikia baimintis nieko 
blogo. 

$4. Visur ir visada tavo valia yra dievobaimingai 
pasitenkinti tuo, ką siunčia dabartis, teisingai elg- 
tis su greta esančiais žmonėmis ir gerai ištirti atei- 
nančias į galvą mintis, kad neprasiskverbtų į jas kas 
nors nesuprantama. 

55. Nekreipk dėmesio į kitų žmonių vadovau- 
jantįjį pradą, bet žiūrėk ten, kur tave veda prigim- 
tis — visumos prigimtis, siųsdama tau vienus ar 
kitus įvykius, ir tavo paties prigimtis, skatindama 
tave atlikti savo pareigas. Kiekvienas privalo daryti 

tai, kas atitinka jo sandarą. Visa yra sukurta tarnau- 
ti protingoms būtybėms, kaip apskritai žemesnieji 
dalykai - dėl aukštesniųjų, o protingos būtybės yra 
sukurtos viena kitai. Taigi pirmasis žmogaus bruo- 
žas yra jo visuomeniškumas. Antrasis - priešini- 
masis kūno aistroms; mat protiniam ir dvasiniam 
išgyvenimui būdinga atsiriboti ir nepasiduoti po- 
jūčių ir troškimų poveikiui, kaip elgiasi gyvuliai; 
protas nori valdyti pats, o ne būti valdomas kitų. 
Ir tai teisinga, nes prigimtis jam suteikė galią jais 
visais naudotis. Pagaliau trečiasis protingos būty- 
bės bruožas yra sugebėjimas nedaryti neapgalvotų 
sprendimų ir neklysti. Visa tai turėdamas, vadovau- 
jantysis pradas tegu drąsiai eina į tikslą, nes jis turi 
tai, ko jam reikia. 

56. Įsivaizduok, kad tu jau numirei ir užbaigei 
ligšiolinį gyvenimą; likusį laiką privalai gyventi pa- 
gal prigimtį. 

$7. Mylėk tai, kas tau atsitinka ir yra skirta liki- 
mo. Kas gali būti tinkamesnio už tai? 

58. Kad ir kas atsitiktų, prisimink tuos, kuriems 
atsitiko tas pat ir kurie dėl to priekaištavo, dejavo, 
skundėsi. Kur jie dabar? Nejaugi ir tu nori panašiai 
elgtis? Ar ne geriau atsisakyti prigimčiai svetimų 
išgyvenimų ir palikti juos tiems, kurie juos sukelia 
ir nuslopina, o pačiam pagalvoti apie tai, kaip pasi- 
naudoti tais įvykiais? Tu gali puikiai jais pasinau- 
doti, ir tau nepritrūks medžiagos: tik būk atidus 
sau ir norėk visada, kad ir ką darytum, būti garbin- 
gas žmogus, ir atmink, kad nesvarbu <...>", 

59. Įsigilink į save; ten slypi gėrio šaltinis, ir jis 
niekada neišseks, jeigu tu nuolatos skverbsies gilyn. 

60. Reikia, kad ir kūnas būtų stiprus ir išlaiky- 
tų savo tvirtumą tiek judėdamas, tiek ilsėdamasis. 
Kaip veide atsispindi protas, suteikdamas veidui 
protingą ir taurią išraišką, taip ir iš viso kūno rei- 
kia to paties reikalauti. Tačiau visada reikia vengti 
dirbtinumo. 

61. Gyvenimo menas panašesnis į imtynių negu 
į šokio meną; jis reikalauja būti pasiruošusiam tin- 
kamai atremti nenumatytus smūgius. 

62. Nuolatos žiūrėk, kokie yra tie, kurių prita- 
rimo tu lauki, ir koks jų vadovaujantysis pradas. 
Tada nepyksi ant jų, jeigu jie netyčia tave įžeis, ir 
nereikės tau jų pritarimo, jeigu pažvelgsi į jų įsitiki- 
nimų ir troškimų šaltinį. 

63. [Filosofas] sako, kad siela prieš savo valią 
nutolsta nuo tiesos“. Lygiai taip pat ji nutolsta ir 
nuo teisingumo, santūrumo, palankumo ir kitų 
dorybių. Reikia nuolatos tai prisiminti; tada būsi 
malonesnis kitiems. 

64. Kentėdamas visada prisimink, kad skausmas 
nėra gėdingas ir kad valdančiojo proto jis nepada- 
rys blogesnio; jis nepakenks nei jo protingumui, 
nei visuomeniskumui. Net ir didžiausiame skausme 
tegu sustiprina tave Epikūro" žodžiai, jog skausmas 
nėra nei nepakeliamas, nei amžinas, jeigu prisimin- 
si, kad viskas turi pabaigą, ir nieko neišsigalvosi. 
Atmink, kad mus kamuoja ir daug kitų blogybių, 
tokių pat kaip skausmas, bet jų nepastebime, kaip 
antai mieguistumo, karščio, apetito stokos. Kai 
būsi nepatenkintas kuriuo nors iš tų dalykų, pasa- 
kyk sau, kad pasiduodi skausmui. 

65. Žiūrėk, kad nežmonėms (a&mavSpwrovs) ne- 
jaustum to, ką tie [ne|žmonės jaučia žmonėms. 

66. Iš kur mes žinome, kad Telaugo'“ būdas 
buvo geresnis už Sokrato? Juk nepakanka to, kad 
Sokratas mirė garbingesne mirtimi, kad geriau mo- 
kėjo ginčytis su sofistais, kad buvo ištvermingesnis 
ir nakvodavo šaltyje, kad, gavęs įsakymą atvesti 
salaminietj", manė, jog bus kilniau nepaklausyti, 
ir išdidžiai vaikščiojo sau gatvėmis (dėl to galima 
suabejoti, ar taip buvo iš tiesų). Tačiau reikia žiū- 
rėti, kokią Sokratas turėjo sielą, ar jis sugebėjo būti 
patenkintas tuo, kad teisingai elgiasi su žmonėmis 
ir klauso dievų, ar nesipiktino kitų ydomis, nepri- 
tarė kitų nežinojimui, ar to, ką siunčia likimas, ne- 
priėmė kaip kažko svetimo arba nepakeliamo ir ar 
neleido protui pasiduoti kūno aistroms. 

67. Prigimtis ne taip stipriai surišo tave su kūnu, 
kad negalėtum atsiriboti nuo jo ir daryti savo dar- 
bo; juk būna, kad žmogus tampa dieviškas ir lieka 
niekieno nepastebėtas. Visada tai atsimink, ir dar 
tai, kad laimingam gyvenimui reikia labai nedaug. 
Ir jeigu tu praradai viltį tapti dialektiku arba gamti- 
ninku, tai dėl to nereikia liautis siekti būti laisvam, 
kukliam, visuomeniškam ir paklūstančiam dievui. 

68. Galima gyventi nepriklausomai, išsaugoti di- 
džiausią sielos ramybę, net jei visi šauktų prieš tave 
ką tik nori ir net jeigu žvėrys draskytų į gabalus 
tavo kūniškąją medžiagą, į kurią esi įvilktas. Juk kas 
tau gali sutrukdyti tokiomis aplinkybėmis išsaugo- 
ti ramią sielą, teisingai spręsti apie tai, kas vyksta, 
ir tuo pasinaudoti? Argi sugebėjimas spręsti negali 
pasakyti tam, kas vyksta: „Iš esmės tu esi toks, nors 

žmonės įsivaizduoja tave kitokį“? O sugebėjimas 
naudotis argi negali taip jam pasakyti: „Ieškojau 
tavęs; bet koks įvykis man visada yra medžiaga, 
tarnaujanti protingai ir visuomeninei dorybei ir 
apskritai dieviškajam ir žmogiškajam sugebėjimui: 
Visa, kas vyksta, yra susiję arba su dievu, arba su 
žmogumi, nėra nauja arba neįveikiama, bet viskas 
yra žinoma ir lengva. 

69. Tobulas žmogus stengiasi kiekvieną dieną 
nugyventi kaip paskutinę, nesiblaškydamas, nepa- 
siduodamas neveiklumui ir neapsimetinėdamas. 

70. Dievai, kurie yra nemirtingi, nepyksta, kad 
per šitiek amžių jiems reikia pakęsti tiek daug ir to- 
kių blogų žmonių; priešingai, jie dar rūpinasi jais. 
O tavo gyvenimas jau greitai baigsis, bet tu netenki 
kantrybės, nors pats taip pat esi vienas iš jų. 

71. Juokinga, kad nebėgame nuo savų blogybių, 
nors tai yra įmanoma, o stengiamės pabėgti nuo 
svetimų, nors tai neįmanoma. 

72. Tai, ką protingasis ir visuomeniškasis pradas 
mano esant neprotinga ir nevisuomeniška, jis tei- 
singai laiko esant neverta jo. 

73. Jeigu tu padarei gerą darbą, o kitas ta gerada- 
ryste pasinaudojo, tai kodėl, kaip daro kvailiai, dar 
sieki trečio dalyko - kad tavo geradarystę išgarsin- 
tų arba kad susilauktum atpildo? 

74. Visumos prigimtis ėmėsi kurti pasaulį. To- 
dėl arba visa, kas dabar vyksta, yra padarinys, arba 
net ir tie svarbiausi dalykai, kurių siekia pasaulį val- 
dantis pradas, yra trumpalaikiai. Tai atmindamas, į 
daugelį dalykų žiūrėsi ramiau. 


9I 


AŠTUNTA KNYGA 


1. Jau vien tai, kad negali pasigirti, jog visą gy- 
venimą arba bent brandos metus nugyvenai, kaip 
dera filosofui, turi tave apsaugoti nuo tuštybės; ir 
daugeliui kitų, ir tau pačiam aišku, jog buvai toli 
nuo filosofijos. Taigi iškeitei ją, ir dabar tau bus ne- 
lengva pelnyti filosofo vardą: tam priešingas ir tavo 
gyvenimo būdas. Tačiau jeigu teisingai supratai, kas 
svarbiausia, liaukis rūpintis, koks atrodysi kitiems; 
pakaks to, kad likusią gyvenimo dalį nugyvensi pa- 
gal prigimties reikalavimus. Taigi išsiaiškink, ko ji 
nori, ir nesirūpink niekuo kitu. Tu jau daug klai- 
džiojai ir niekur neradai laimės; nesuteikė tau jos 
nei samprotavimai, nei turtai, nei garbė - niekas. 
Tai kas ji yra? Laimė - elgtis taip, kaip reikalauja 
žmogaus prigimtis. O kaip šito pasiekti? Reikia 
turėti įsitikinimus ir su jais derinti savo troškimus 
ir poelgius. Kokius įsitikinimus? Dėl gėrio ir blo- 
gio — kad gėrio žmogui nesuteikia tai, kas nedaro 
jo teisingo, ir kad nėra bloga tai, kas neprieštarauja 
išvardytiems dalykams. 

2. Kad ir ką darytum, klausk savęs: „Kokį tai turi 
ryšį su manimi Ar nesigailėsiu to?“ Greitai numir- 
siu, ir viskas taps nesvarbu. Kuo gi daugiau turiu 
rūpintis, jeigu ne tuo, kad mano dabartinė veikla 
būtų verta protingos, visuomeniškos būtybės, ly- 
giateisės su dievu? 

3. Kas yra Aleksandras, Gajus', Pompėjus, paly- 


ginti su Diogenu’, Herakleitu ir Sokratu? Pastarieji 

pažino dalykų esmę, jų priežastis ir medžiagą, ir jų 
vadovaujantysis pradas buvo savarankiškumas; o 
pirmieji — kiek pranašumo ir kiek vergavimo! 

4. Žmonės darys tą patį, net jeigu tu persiplėš- 
tum pusiau. 

s. Visų pirma nesijaudink: viskas vyksta pagal 
visumos prigimtį, ir greitai tu pats pavirsi į nieką, 
kaip Hadrianas ir Augustas. Toliau - gerai jsigilink 
į dalyko esmę, perprask ją ir, atmindamas, kad pri- 
valai būti geras žmogus ir ko reikalauja žmogaus 
prigimtis, daryk šitai be atodairos ir kalbėk tai, kas 
tau atrodo teisinga, tik gerai nusiteikęs, kukliai ir 
neveidmainiaudamas. 

6. Visumos prigimtis perkelia daiktus iš vienos 
vietos į kita, keičia juos, iš vienur paima, kitur nune- 
ša. Viskas keičiasi, ir nereikia baimintis, kad atsitiks 
kažkas netikėta: viskas įprasta ir panašu į tai, kas bus 
skirta. 

7. Kiekviena prigimtis jaučia pasitenkinimą, kai 
eina teisingu keliu; protinga prigimtis eina teisingu 
keliu, jeigu mintimis nepasiduoda apgaulei ir neaiš- 
kumui, jeigu nukreipia savo troškimus vien tik vi- 
suomenės labui, jeigu siekia ir vengia vien tik to, kas 
nuojos priklauso, jeigu mielai priima tai, ką jai skiria 
bendra prigimtis. Juk ji yra tik bendros prigimties 
dalis, kaip lapo prigimtis yra augalo prigimties dalis; 
skirtumas tik tas, kad lapo prigimtis yra nejuntan- 
čios, neprotingos prigimties dalis, kuriai gali iškilti 
kliūčių, o žmogaus prigimtis yra dalis nežinančios 
kliūčių, protingos ir teisingos prigimties, kuri lygiai 


ir pagal vertę skiria kiekvienam laiko, medžiagos, 

priežasties, veiklos ir įvykių. Žiūrėk ne to, ar vieno- 
dos yra visa ko atskiros dalys, bet ar vieno daikto da- 
lių visuma yra lygi kito daikto dalių visumai. 

8. Tu negali visko žinoti. Tačiau gali nuslopinti 
pasipūtimą, gali niekinti malonumus ir skausmą, 
gali nepaisyti šlovės, gali neširsti ant bukų ir nedė- 
kingų žmonių, gali net rūpintis jais. 

9. Tegu nuo šiol niekas neišgirsta tavęs skun- 
džiantis nei rūmų, nei savo paties gyvenimu. 

10. Atgaila yra priekaištavimas sau, kad praleidai 
ką nors naudinga; gėris neabejotinai yra naudingas 
dalykas, ir kiekvienas geras ir garbingas žmogus turi 
jo siekti; tačiau nė vienas geras ir garbingas žmogus 
niekada nesigailės, kad praleido progą patirti kokį 
nors malonumą, nes malonumas nėra nei naudin- 
gas, nei geras dalykas. 

11. Koks tas dalykas yra pats savaime, pagal savo 
sandarą? Kokia jo esmė ir medžiaga? Kokia jo prie- 
žastis? Kokia paskirtis pasaulyje? Kiek laiko jis eg- 
zistuoja? 

12. Kai nenoriai pabundi iš miego, prisimink, 
jog pagal savo sandarą ir žmogiškąją prigimtį esi 
sukurtas visuomeniniam darbui, o miegas būdin- 
gas ir neprotingoms būtybėms; o tai, kas atitinka 
kiekvieno prigimtį, yra jam būdingiausia, tinka- 
miausia ir maloniausia. 

13. Nuolatos ir kada tik galėdamas analizuok 
savo mintis, remdamasis gamtos, etikos, dialekti- 
kos mokslais. 

14. Kai su kuo nors bendrauji, visada klausk sa- 


vęs: „Koks to žmogaus požiūris į gėrį ir blogį?“ Juk 

jeigu jis turi tam tikrą požiūrį į malonumą ir skaus- 
mą ir juos sukeliančias priežastis, į garbę, negarbę, 
mirtį ir gyvenimą, tai man neatrodys nei keista, nei 
nuostabu, kad jis elgiasi taip, o ne kitaip; aš atsi- 
minsiu, jog būtent taip jis turi elgtis. 

15. Atmink, jog kaip netinka stebėtis tuo, kad 
figmedis veda figas, taip netinka stebėtis ir tuo, ką 
duoda pasaulis: tai yra jo vaisiai; netinka gydytojui 
arba laivo vairininkui stebėtis tuo, kad kam nors 
pakilo karštis arba pučia priešinis vėjas. 

16. Atmink, kad pakeisti savo nuomonę ir pa- 
klausyti to, kuris teisingai kalba, nereiškia prarasti 
laisvę. Juk tai tu pats pasielgi pagal savo norą, pagal 
savo požiūrį ir pagal savo protą. 

17. Jeigu tai priklauso nuo tavęs, tai kodėl taip 
darai? Jeigu nuo ko kito, tai ant ko pyksti? Ant ato- 
mų ar ant dievų? Ir viena, ir kita neprotinga. Taigi 
nieko nereikia kaltinti. Jeigu gali, tai pataisyk ta, 
kuris klysta, jeigu negali, tai bent patį darbą. O jei- 
gu ir to negali, tai kas tau naudos iš to, kad pyksti? 
Nieko nereikia daryti be tikslo. 

18. Tai, kas mirė, neiškrenta iš pasaulio. Jame pa- 
silieka, jame keičiasi, jame suyra į pirmines daleles, 
kurios yra ir pasaulio, ir tavo. Šios dalelės taip pat 
keičiasi ir nemurma. 

19. Visa, kas atsiranda, turi savo paskirtį — ir ar- 
klys, ir vynmedis. Ko stebiesi? Ir saulė pasakys, kad 
ji atsirado tam tikrai veiklai, ir kiti dievai. O tu 
kam? Mėgautis malonumais? Pažiūrėk, ar protas 
tam pritaria? 

20. Panašiai kaip sviedžiantis kamuolį, prigimtis 


lemia ne tik kiekvienos būties pradžią ir pabaigą, 

bet ir visą eigą. Kas čia gero sviediniui lėkti aukštyn 
ir kas čia blogo leistis žemyn arba nukristi? Kas čia 
gero burbului išsipūsti ir kas čia blogo susprogti ? 
Tq patį galima pasakyti ir apie šviesą. 

21. Išversk [savo kūną] ir pažiūrėk, koks jis tam- 
pa nuo senatvės, ligų ir vargų. 

Trumpaamiis ir tas, kuris giria, ir tas, kuris giria- 
mas, ir tas, kuris atmena, ir tas, kuris atmenamas. 
Be to, visa tai vyksta viename žemės kampelyje, ku- 
riame ne visi žmonės tarp savęs sutaria, o kai kas 
nesutaria ir pats su savimi; ir visa žemė yra tik taš- 
kelis. 

22. Kiekvieno dalyko žiūrėk, koks yra jo pagrin- 
das, ar tai būtų įsitikinimai, ar veikla, ar žodžiai. 

Pelnytai kenti dėl to, nes verčiau nori tapti geras 
rytoj, negu būti toks šiandien. 

23. Jeigu darau ką nors, darau atsižvelgdamas į 
žmonių gerovę. Jeigu man kas nors atsitinka, priimu 
tai, atsižvelgdamas į dievus ir viso ko šaltinį, iš kurio 
kyla visa, kas egzistuoja. 

24. Kas yra maudymasis pirtyje? Aliejus, pra- 
kaitas, purvas, nešvarus vanduo ir kitokie bjaurūs 
dalykai. Tokia yra ir kiekviena gyvenimo dalis, ir 
kiekvienas daiktas. 

25. Lucila pergyveno Vera’, o paskui ir pati nu- 
mirė; Sekunda pergyveno Maksimą“, o paskui ir 
pati numirė; Epitinchanas pergyveno Diotima’, o 
paskui ir pats numirė; Antoninas pergyveno Faus- 
tiną“, o paskui ir pats numirė, ir taip toliau. Cele- 
ris’ pergyveno Hadrianą, o paskui ir pats numirė. 
O kur visi tie išminčiai, pranašai ir pasipūtėliai? 

Kur Charakas*, Demetrijas Platonikas’, Eudemas'“ 
ir kiti? Visi laikini, visi seniai numirė. Vieni iš jų 
net trumpam neišliko atmintyje, kiti virto mitais, 
trečių ir mituose jau nebėra. Taigi atmink, kad arba 
suirs medžiaga, iš kurios susidedi, arba užges dva- 
sia, arba ji pasikeis ir bus perkelta į kitą vietą. 

26. Laimė žmogui - daryti tai, kas tinka žmo- 
gaus prigimčiai. O tinka žmogaus prigimčiai štai 
kas: būti palankiam panašiems į save, niekinti kūno 
potraukius, atskirti teisingą nuomonę, stebėti visu- 
mos prigimtį ir jos veiklą. 

27. Žmogus susaistytas trejopais ryšiais: su jį 
gaubiančiu kūnu, su dieviškąja priežastimi, kuri 
viską lemia, ir su tais, kurie kartu su juo gyvena. 

28. Skausmas yra arba kūno blogis - tada kūnas 
tegu pasako, [ką apie jj mano], - arba sielos; tačiau 
siela gali išsaugoti savo giedrumą bei ramybę ir 
nemanyti, kad tai blogis. Juk kiekvienas požiūris, 
troškimas, noras ir nenoras yra mūsų viduje, ir joks 
blogis negali ten patekti. 

29. Nuslopink savo vaizduotę, nuolatos sau kar- 
todamas: „Dabar mano valia neįsileisti į sielą jokio 
blogio, jokių troškimų, nieko, kas gali sudrumsti 
jos ramybę; tačiau turiu žiūrėti, kokia yra daiktų 
esmė, ir naudotis jais pagal jų vertę“ Neužmiršk 
šito sugebėjimo, kurį tu turi iš prigimties. 

30. Ar kalbėsi senate, ar šiaip su žmogumi, kal- 
bėk pagal prigimtį, aiškiai ir paprastai; remkis svei- 
ku protu. 

31. Visi Augusto rūmai — žmona, duktė, sūnėnai, 


posūniai, sesuo, Agripa", artimieji, namiškiai, drau- 

gai, Arėjas", Mecenatas”, gydytojai, žyniai — visi iš- 
mirė. Paskui nuo atskirų žmonių pereik [prie ištisų 
šeimų |, pavyzdžiui, Pompėjų, mirties. Prisimink 
įrašus antkapiuose: „Paskutinis savo šeimos atsto- 
vas“; prisimink, kaip jų protėviai stengėsi palikti 
įpėdinį ir kad kas nors vis dėlto turi būti paskutinis; 
pagaliau, kad visa žmonių giminė yra mirtinga. 

32. Reikia sudėti iš eilės viso gyvenimo atskirus 
poelgius, ir jeigu kiekvienas iš jų atitinka savo pa- 
skirtį, reikia tuo pasitenkinti; ir niekas negali tau su- 
kliudyti, kad kiekvienas poelgis tą paskirtį atitiktų. 
„O jeigu sukliudys kokios nors išorinės priežastys? 
Niekas negali sukliudyti elgtis teisingai, blaiviai, 
protingai. „O jeigu atsiras kokia nors kita kliūtis?“ 
Jeigu tu sutiksi tą kliūtį ramiai ir prisitaikysi prie 
aplinkybių, tai tuoj pat pereisi prie kito veiksmo, ir 
šis įsiterps į tą eilę, apie kurią buvo kalbama. 

33. Imk nesidžiaugdamas, atiduok nesigailėdamas. 

34. Ar kada nors matei nukirstą ranką arba 
koją, arba galvą, gulinčią kur nors atskirai nuo viso 
kūno? Tokį save padaro, kiek tai nuo jo priklauso, 
tas, kuris nenori susitaikyti su likimu, atsiskiria nuo 
kitų arba elgiasi antivisuomeniškai. Tuo tu griauni 
prigimties vienybę: esi jos dalis, o dabar save nuo 
jos atkirtai. Tačiau čia nuostabu tai, kad vėl gali 
su ja susijungti. Jokiai kitai daliai dievas nesuteikė 
galimybės vėl susijungti, jeigu ji sykį buvo atskirta 
ir atkirsta. Tačiau pažiūrėk, kokį gerumą jis parodė 
žmogui: jis davė jam galimybę nuo pat pradžių ne- 
atsiskirti nuo visumos, o atsiskyrus vėl sugrįžti bei 


susijungti ir užimti savo, kaip visumos dalies, vietą. 

35. Kiekviena protinga būtybė gavo iš protingos 
prigimties visus jai būdingus sugebėjimus, tarp 
jų ir štai kokį. Kaip protinga prigimtis tai, kas jai 
priešinasi ir kliudo, nukreipia kita linkme, įterpia į 
lemtį ir paverčia savo pačios dalimi, taip ir protin- 
ga būtybė bet kokią kliūtį gali paversti medžiaga 
sau ir panaudoti ją tam tikslui, kurio ji siekia. 

36. Nevargink savęs viso gyvenimo apmąsty- 
mais. Negalvok apie tai, kiek ir kokių negandų tau 
tikriausiai teks patirti, bet kiekvienai iš jų ištikus 
klausk savęs: „Kas čia nepakeliama ir nejveikia- 
ma?“ Gėdysies tai patvirtinti. Toliau prisimink, 
kad ne praeitis ir ne ateitis slegia tave, bet visada 
tik dabartis. O ji taps dar mažesnė, jeigu ją apribosi 
ja pačia ir sugėdysi savo sielą, kad ji negali pakelti 
tokios menkos naštos. 

37. Ar dar tebesėdi prie Vero kapo Pantėja'* arba 
Pergamas? Arba prie Hadriano kapo Chabrijas“ ir 
Diotimas? Juokinga. O jeigu sėdėtų, ar mirusieji 
tai jaustų? O jeigu jaustų, ar tai teiktų jiems malo- 
numą? O jeigu ir teiktų malonumą, ar dėl to šitie 
pasidarytų nemirtingi? Argi jiems nelemta pasenti 
ir numirti? Bet ką anie darytų, kai šitie numirtų? 

38. Visa tai — tik dvokas ir dūlėsių maišai. Jeigu 
tavo žvilgsnis skvarbus, įsižiūrėk. 

39. Išmintingai spręsdamas, [žmogus] sako: 
„Protingos būtybės sandaroje nematau dorybės, 
kuri būtų priešinga teisingumui; o malonumų pa- 
mėgimui priešingas susilaikymas. 

40. Jeigu atsisakysi savo nuomonės apie tai, kas 


tau atrodo nemalonu, apsaugosi pats save. „Ką tokį 

„save“?“ Protą. „Tačiau aš nesu protas“ Tapk juo. 
Tegu tavo protas nedaro pats sau nemalonumo. 
O jeigu kas nors kita tavyje kenčia, tegu pasirūpina 
savimi. 

41. Kliūtis pojūčiams yra blogis gyvulių prigim- 
čiai; kliūtis potraukiams — taip pat blogis gyvulių 
prigimčiai. Panašiai yra kliūčių ir blogio augalų 
sandarai. Taigi ir kliūtis protui yra blogis protingos 
būtybės prigimčiai. Visa tai pritaikyk sau pačiam. 
Pajutai skausmą ar malonumą? Tegu tai žino tik 
pojūčiai. Atsirado kliūtis tavo troškimams? Jeigu 
trokšti ko nors be atodairos, tai jau yra blogis tau, 
kaip protingai būtybei, o jeigu kliūtį įveiki, tai ne- 
patiri jokio blogio, jokios žalos. Tam, kas būdinga 
protui, niekas negali sukliudyti: jo nepaliečia nei 
ugnis, nei kardas, nei tiranas, nei įžeidimai, nei kas 
nors kita. Taip kamuolys, kol jis yra kamuolys, iš- 
lieka apvalus. 

42. Aš nenusipelniau to, kad skriausčiau patį 
save, nes niekada nenuskriaudžiau ko nors kito. 

43. Vieną džiugina vienas dalykas, kitą - kitas; 
mane džiugina, kad turiu sveiką vadovaujantjjj pra- 
dą, kad jis nenusigręžia nuo jokio žmogaus ir nuo 
to, kas atsitinka žmonėms, bet žiūri į viską palan- 
kiai, viską priima ir naudojasi viskuo pagal kiekvie- 
no dalyko vertę. 

44. Skirk dabartį sau pačiam. Tie, kurie rūpi- 
nasi būsima šlove, nepagalvoja, jog palikuonys 
bus tokie pat žmonės kaip ir tie, kuriais jie dabar 
skundžiasi; ir jie bus mirtingi. Apskritai koks tau 


skirtumas, ką jie apie tave kalbės ir manys? 

45. Paimk mane ir mesk, kur nori. Manyje glū- 
dinti dievybė visur bus patenkinta, jeigu galės veik- 
ti ir elgtis pagal savo sandarą. 

Argi šitas dalykas vertas, kad mano siela dėl jo 
kentėtų ir taptų blogesnė, pažeminta, sielvartau- 
janti, maldaujanti, kamuojama baimės? Ar yra kas 
nors, kas būtų to verta? 

46. Žmogui negali atsitikti nieko, kas neatitik- 
tų jo žmogiškosios lemties, jaučiui - kas neatitiktų 
jaučio lemties, vynmedžiui - kas neatitiktų medžio 
lemties, akmeniui — kas neatitikty akmens lemties. 
O jeigu kiekvienam atsitinka tai, kas atitinka jo pri- 
gimtį, tai ko skųstis? Bendra prigimtis neatsiunčia 
tau to, ko negalėtum pakelti. 

47. Jeigu tu sielvartauji dėl kokio nors išorinio 
dalyko, tai ne jis tave slegia, o tavo požiūris į jį. 
Pašalinti jį yra tavo galioje. O jeigu tave kamuoja 
tavo vidinis nusiteikimas, tai kas tau kliudo pakeis- 
ti savo požiūrį? Lygiai taip pat, jeigu tu sielvartauji 
dėl to, kad nedarai to, kas tau atrodo teisinga, tai 
kodėl nedarai, užuot sielvartavęs? „Man neleidžia 
kliūtis, stipresnė uz mane“ Tada nesielvartauk, nes 
nedarai to ne dėl savo kaltės. „Tačiau neverta gy- 
venti, jeigu to nepadarysiu: Tada ramiai pasitrauk 
iš gyvenimo, kaip numirtum ir atlikęs savo darbą, 
išlikdamas palankus tam, kas tau kliudo. 

48. Atmink, jog tavo vadovaujantysis pradas yra 
nenugalimas, jeigu jis susitelkia į save ir pasitenkina 
tuo, kad nedaro to, ko nenori, net jeigu jis priešina- 
si kam nors neprotingai. O ką jau kalbėti, jeigu jis 
sprendžia protingai ir apgalvojęs! Todėl laisva nuo 
aistrų siela yra lyg tvirtovė; žmogus neturi geresnio 

prieglobsčio, į kurį pabėgęs jaustųsi saugus. Kas to 
nesupranta, yra neišmanėlis. O kas supranta ir ne- 
pasinaudoja tuo prieglobsčiu - nelaimingas. 

49. Pats nuo savęs nieko nepridėk prie to, ką tau 
rodo pirminiai vaizdiniai. Tau sako, kad kas nors 
apie tave blogai kalba. Tai tau pasako; tačiau niekas 
nesako, kad dėl to tu patiri ką nors bloga. Matau, 
kad vaikas serga. Taip, matau, bet nematau, kad 
jam grėstų pavojus. Taigi visada laikykis pirminių 
vaizdinių, nepridėk nieko nuo savęs, ir tau neatsi- 
tiks nieko bloga. O dar geriau - pridėk, bet kaip 
žmogus, suprantantis visa, kas vyksta pasaulyje. 

so. Agurkas kartus — išmesk jį. Kelyje erškėčiai — 
apeik juos. To užtenka; neklausk: „Kodėl pasaulyje 
yra tokių dalykų?“ Tave išjuoks žmogus, žinantis 
gamtos dėsnius, kaip išjuoktų stalius arba batsiu- 
vys, jeigu priekaištautum, kad jų dirbtuvėje matai 
dirbinių atliekas ir atraižas. Tačiau šitie turi kur jas 
išmesti, o visumos prigimtis nieko už savęs neturi. 
Tačiau jos mene nuostabiausia tai, kad ji apsiriboja 
pati savimi, ir tai, kas jos viduje, atrodo, ima gesti, 
senti ir darytis nenaudinga, paverčia pačia savimi 
ir vėl iš viso šito kuria naujus daiktus; jai nereikia 
jokio išorinio prado nei vietos, kur galėtų išmesti 
tai, kas yra sugedę. Jai pakanka ir savos erdvės, ir 
savos medžiagos, ir savo meno. 

s1. Nebūk vangus dirbdamas, nekalbėk painiai, 
neduok valios vaizduotei, neužsisklęsk visiškai 
savo viduje ir nesiblaškyk per daug išorėje, nebūk 
pernelyg užsiėmęs. 

Žmonės žudo, drasko vienas kitą, siunčia pra- 


keiksmus; tačiau argi tai gali sukliudyti sielai išlikti 

tyrai, protingai, blaiviai, teisingai? Jeigu kas, priėjęs 
prie skaidraus ir švaraus šaltinio, imtų jį plūsti, iš 
šaltinio nesiliautų tryškęs skaidrus vanduo; o jeigu 
mestų į jį purvo ar mėšlo, tai vanduo tuoj pat iš- 
sklaidytų juos ir išplautų, ir šaltinis vis tiek nebūtų 
užterštas. O kaip tau įgyti tokį neišsenkantį šalti- 
nį? Visą laiką žiūrėk, kad būtum laisvas, palankus 
kitiems, paprastas ir kuklus. 

52. Kas nežino, kas yra pasaulis, tas nežino, kur 
jis gyvena; kas nežino, kam yra gimęs, nežino nei 
kas yra jis pats, nei kas yra pasaulis. Kas nežino vie- 
no iš tų dviejų dalykų, tas negalės pasakyti, kam jis 
yra gimęs. Ko vertas žmogus, siekiantis pagyrimo 
arba bijantis priekaištų žmonių, kurie patys nežino 
nei kur gyvena, nei kas jie yra? 

53. Tu nori būti pagirtas žmogaus, kuris tris kar- 
tus per valandą prakeikia pats save? Tu nori patikti 
žmogui, kuris pats sau nepatinka? Argi gali būti pa- 
tenkintas savimi žmogus, kuris gailisi beveik visko, 
ką yra padaręs? 

54. Reikia ne tik derinti kvėpavimą su tave su- 
pančiu oru, bet ir mąstymą — su visa apimančiu pro- 
tu. Juk proto galia lygiai taip pat yra visur išplitusi 
ir įsiskverbusi į visa, kas tik gali ją pasisavinti, kaip 
oras yra įsiskverbęs į tai, kas gali jį įkvėpti. 

55. Apskritai blogis nekenkia pasauliui; ir blogis, 
būdingas vienai daliai, nekenkia kitai. Jis kenkia 
tiktai tam, kuris gali išsivaduoti ir atsikratyti jo, kai 
tik to panorės. 

56. Mano valiai visai neturi reikšmės mano ar- 


timo valia, kaip ir jo kvėpavimas bei kūnas. Nors 


104 


mes gimėme vienas kitam, vis dėlto mūsų vadovau- 
jantieji pradai kiekvienas turi savo valdas — kitaip 
artimo ydos taptų blogiu man. Tačiau dievas to 
nepanorėjo, kad neleistų kitam žmogui padaryti 
manęs nelaimingo. 

57. Saulė, atrodo, lieja savo šviesą, ta šviesa visur 
pasklidusi, tačiau saulė neišsilieja. Mat jos liejima- 
sis yra spinduliavimas (4 T4o16). Žodis „spindu- 
lys“ (ėkTivec), sakoma, yra kilęs iš žodžio „ištęsti“ 
(éxtetveodat)'®. Kas yra saulės spindulys, sužinosi, 
jeigu stebėsi, kaip saulės šviesa pro plyšį prasiskver- 
bia į tamsų kambarį. Ji veržiasi tiesia kryptimi ir 
tarsi atsiremia į pasitaikiusį daiktą, kuris kliudo jai 
patekti į anapus esančią erdvę; ji sustoja, tačiau nei 
nuslysta, nei nukrenta. Toks turi būti ir mąstymo 
skverbimasis — ne išsiliejimas, bet spinduliavimas, 
ir, susidūrus su kliūtimis, nereikia nei įnirtingai 
brautis prievarta, nei kristi, bet nereikia ir nusileis- 
ti, o reikia sustoti ir apšviesti pasitaikiusį daiktą. 
Tai, kas nepraleidžia šviesos, jos netenka. 

58. Kas bijo mirties, bijo arba prarasti pojūčius, 
arba įgyti kitokius pojūčius. Tačiau jeigu jis nustos 
jausti, tai nejaus jokio blogio. O jeigu įgis kitus po- 
jūčius, tai taps kita būtybe ir gyvens toliau. 

59. Žmonės yra gimę vienas kitam; taigi arba 
mokyk juos, arba pakęsk. 

60. Vienoks yra strėlės, kitoks - proto judėjimas. 
Protas veržiasi tiesiai į tikslą net ir tada, kai atsargiai 
apeina ir nuodugniai ištiria pasitaikiusią kliūtį. 

61. Įsiskverbk į kiekvieno žmogaus vadovaujan- 


tijj pradą; leisk ir kitiems įsiskverbti į tavąjį. 

DEVINTA KNYGA 


1. Kas elgiasi neteisingai, nusikalsta dievams. Juk 
visumos prigimtis sukūrė mąstančias būtybes vieną 
kitai, kad jos padėtų viena kitai pagal vertę ir jokiu 
būdu nekenkty, todėl tas, kuris nepaiso to prigim- 
ties noro, be abejonės, nusikalsta pačiai aukščiausiai 
dievybei. Ir kalbantis netiesą nusikalsta tai pačiai 
dievybei; mat visumos prigimtis yra esaties (6vtwv) 
prigimtis, o esatis glaudžiai susijusi su tuo, kas da- 
bar yra. Šita dievybė vadinama tiesa; ji yra visų tie- 
sy pirminė priežastis. Sgmoningai meluojantis nu- 
sikalsta [dievybei], nes apgaudinėdamas jis elgiasi 
neteisingai; nesąmoningai meluojantis nusikalsta 
dėl to, kad priešinasi visumos prigimčiai ir griauna 
pasaulio tvarką. Juk pasiduodantis tam, kas priešin- 
ga tiesai, kovoja su pasaulio prigimtimi: prigimtis 
jį apdovanojo galia, kurią apleidęs jis jau nebegali 
atskirti tiesos nuo melo. Nusikalsta dievams ir tas, 
kuris vaikosi malonumų, laikydamas juos gėriu, ir 
vengia sielvarto, laikydamas jį blogiu. Toks žmogus 
dažnai kaltina bendrą prigimtį, kad ji ne pagal ver- 
tę dalijanti laimę blogiems ir geriems, nes blogieji 
dažnai patiria malonumų ir turi priemonių jiems 
pasiekti, o gerieji kenčia ir patiria vis naujus vargus. 
Be to, bijantis sielvarto bijos ir kitų pasaulyje vyks- 
tančių dalykų, o tai jau yra nusikaltimas dievams. 
Tas, kuris vaikosi malonumų, nesusilaikys ir nuo 


neteisybės, o tai aiškus nusikaltimas dievams. Taigi 

į tuos dalykus, į kuriuos bendra prigimtis žiūri vie- 
nodai (ji nebūtų sukūrusi ir vieno, ir kito dalyko, 
jeigu nežiūrėtų į juos vienodai), tas, kuris nori sekti 
prigimtimi, taip pat turi žiūrėti vienodai. Vadinasi, 
aišku, jog nusikalsta dievams tas, kuris nevienodai 
vertina malonumą ir sielvartą, gyvenimą ir mirtį, 
šlovę ir nešlovę, kuriais visumos prigimtis naudoja- 
si vienodai. Aš sakau, kad bendra prigimtis vieno- 
dai naudojasi tais dalykais, užuot sakęs, kad jie vie- 
nodai atsitinka viskam, kas atsiranda vienas iš kito 
ir kas sukurta pagal pirminį apvaizdos sumanymą, 
dėl kurio ji nuo pat pradžių nustatė esamą pasaulio 
tvarką, sudarė tam tikrus būsimų daiktų pradus, 
išskyrė galias, kuriančias tai, kas yra, keičiančias ir 
vietoj to kuriančias naujus dalykus. 

2. Būtų puiku, jeigu žmogus galėtų pasitraukti iš 
šio pasaulio, nepatyręs nei melo, nei veidmainystės, 
nei prabangos, nei puikybės. Kita galimybė — nu- 
mirti persisotinus visu tuo. O gal tu linkęs pasiduo- 
ti ydoms, ir patirtis neįtikino tavęs, kad reikia bėgti 
nuo šito maro? Juk sielos sugedimas yra didesnis 
maras negu mus supančio oro sugedimas ir pasi- 
keitimas. Pastarasis pražūtingas gyvoms būtybėms 
apskritai, o sielos sugedimas yra pražūtingas žmo- 
gui, kiek jis yra žmogus. 

3. Neniekink mirties, bet sutik ją kaip vieną iš 
gamtos valios apraiškų. Juk suirimas yra tas pat, 
kaip jaunystė ir senatvė, augimas ir subrendimas, 
dantų išdygimas, barzdos sužėlimas, pražilimas, 
apvaisinimas, nėštumas, gimdymas ir pagaliau dau- 
gelis kitų prigimties reiškinių, kuriuos patiriame 

įvairiais gyvenimo laikotarpiais. Todėl protingas 
žmogus neturėtų sutikti mirties nei nepatenkintas, 
nei prislėgtas, nei su panieka, bet turėtų priimti ją 
kaip vieną iš prigimties apraiškų. Kaip dabar lauki, 
kada tavo žmona pagimdys kūdikį, taip reikia laukti 
valandos, kai tavo siela paliks šį kevalą. O jeigu nori 
paprasto, bet padrąsinančio patarimo, tai geriau- 
siai tave sutaikys su mirtimi, jeigu pagalvosi apie 
tai, kokius dalykus paliksi, nuo kokių pasitrauksi 
žmonių, su kuriais tavo sielai nebereikės turėti nie- 
ko bendra. Nedera jų įžeidinėti, reikia rūpintis jais 
ir ramiai juos pakęsti, tačiau kartu reikia atminti, 
kad išsiskiri su žmonėmis, kurie nėra tavo bendra- 
minčiai. Juk vien tik tai galbūt galėtų pririšti mus 
prie gyvenimo ir sulaikyti, jeigu galėtume gyventi 
su bendraminčiais. Tačiau dabar tu matai, kokia 
kančia gyventi kartu su tais, su kuriais nesutari, tad 
gali sušukti: „Ateik greičiau, mirtie, neleisk, kad aš 
pats save pamirščiau. 

4. Kas nusideda, pats sau nusideda; kas netei- 
singai elgiasi, su savimi neteisingai elgiasi, nes daro 
save blogesnį. 

s. Dažnai neteisingai elgiasi ir tas, kuris nieko 
nedaro, o ne tik tas, kuris ką nors daro. 

6. Pakanka, kad tavo įsitikinimai teisingi, kad 
tavo darbai skirti visuomenės labui, kad esi pasi- 
ruošęs nuolankiai priimti visa, ką siunčia likimas. 

7. Pašalink vaizduotę; sutramdyk troškimus; nu- 
slopink aistrą; valdantjjj pradą uždaryk savyje. 

8. Neprotingoms būtybėms duota viena siela, 


protingoms duota viena mąstančioji siela (voepa 

Vux7į), ir žemė yra viena viskam, kas žemiška, kaip 
visos būtybės, sukurtos matyti ir gyventi, mato 
dėl vienos šviesos, kvėpuoja vienu oru. 

9. Visa, kas turi ką nors bendra, veržiasi prie 
vienarūšių dalykų. Visa, kas žemiška, linksta prie 
žemės, skysčiai stengiasi susilieti į viena lygiai kaip 
oras, ir išskirti tuos dalykus galima tik jėga. Ugnis 
veržiasi į viršų dėl pirminių ugnies dalelių, tačiau 
kartu ji yra pasiruošusi susijungti su bet kokia že- 
miška ugnimi, tad kiekvienas kiek sausesnis daiktas 
lengvai užsidega, nes jame per maža to, kas kliudy- 
tų užsiliepsnoti ugniai. Taip pat ir visa, kas priklau- 
so protingai visumos prigimčiai, panašiai arba dar 
stipriau veržiasi prie giminiškų dalykų. Mat juo bū- 
tybė yra pranašesnė už kitas, tuo labiau ji stengiasi 
susijungti ir susilieti su giminiškomis būtybėmis. 
Todėl net ir neprotingos būtybės buriasi į spiečius, 
kaimenes, maitina jauniklius ir netgi savaip myli- 
si; mat jos jau turi sielą ir polinkį burtis, kuris šių 
būtybių yra stipresnis negu, pavyzdžiui, augalų, 
akmenų arba medžių. Protingos būtybės jau turi 
valstybes, sandraugas, šeimas, susirinkimus, o karo 
metu sudaro sutartis ir paliaubas. Dar tobulesnes 
būtybes, net ir atskirtas vieną nuo kitos, sieja tam 
tikras ryšys, panašiai kaip žvaigždes. Taigi dides- 
nis tobulumas gali sukurti ir toli viena nuo kitos 
esančių būtybių santarvę. Tačiau pažiūrėk, kas da- 
bar dedasi: vien tik protingos būtybės užmiršo tą 
tarpusavio ryšį ir polinkį viena prie kitos ir nerodo 
noro susijungti. Vis dėlto žmonės, nors ir stengia- 


si pabėgti vienas nuo kito, yra neatskiriamai tar- 

pusavyje susiję. Nugali prigimtis, kuri yra už juos 
stipresnė; jeigu įdėmiai įsižiūrėsi, pats pamatysi tai, 
apie ką kalbu. Lengviau surasti ką nors žemiška, 
kas būtų atitrūkę nuo žemės, negu žmogų, visai at- 
siskyrusį nuo kitų žmonių. 

ro. Ir žmogus, ir dievas, ir pasaulis duoda vaisių; 
viskas duoda vaisių, kai ateina metas. Tai, kad pa- 
prastai mes taip sakome apie vynmedį ar panašius 
dalykus, visai nesvarbu. Protas taip pat duoda vai- 
sių — ir bendrą, ir atskirą; iš to vaisiaus atsiranda 
kitas, tokios pat rūšies kaip ir protas. 

11. Jeigu gali pamokyti klystantį, pamokyk; jeigu 
negali, atmink, jog tam tau duotas atlaidumas. Ir 
dievai yra atlaidūs tokiems žmonėms; jie dovano- 
ja jiems sveikatą, turtus, šlovę — tokie jie yra geri. 
Būk ir tu toks; arba pasakyk, kas tau kliudo būti 
tokiam? 

12. Dirbk, tačiau nesijausk dėl to nelaimingas 
ir nenorėk, kad kas nors užjaustų tave ar stebėtųsi 
tavimi; norėk tik vieno - daryti ką nors ir nedaryti 
to priklausomai nuo visuomeninio proto reikala- 
vimų. 

13. Šiandien aš išvengiau visų sunkumų, arba, 
teisingiau sakant, atsikračiau visų sunkumų; juk 
jie egzistavo ne už manęs, bet mano viduje, mano 
įsitikinimuose. 

14. Visi dalykai yra žinomi iš patirties; jie yra 
laikini ir niekingi. Jie tokie pat, kokie buvo, kai te- 
begyveno tie, kuriuos jau palaidojome. 

15. Daiktai egzistuoja tarsi už durų, patys savai- 
me, nieko apie save nežinodami ir nieko apie save 

nepasakydami. Kas gi mums juos atskleidžia? Mūsų 
vadovaujantysis pradas. 

16. Ne mintyse, bet poelgiuose glūdi gėris ir blo- 
gis protingai ir visuomeninei būtybei; lygiai taip 
pat ir jos dorybės ir ydos glūdi ne žodžiuose, bet 
darbuose. 

17. Į viršų išmestam akmeniui nieko bloga nu- 
kristi žemyn ir nieko gera - lėkti aukštyn. 

18. Įsiskverbk į jų vadovaujančiuosius pradus ir 
pamatysi, kokių teisėjų tu bijai ir kaip jie teisia pa- 
tys save. 

19. Viskas keičiasi; ir tu pats nuolatos keitiesi ir 
nyksti, taip pat ir visas pasaulis. 

20. Kitų nuodėmes palikime ten, kur jos pada- 
rytos. 

21. Tai, kad liaujasi veikla, užgęsta ir numiršta 
troškimai bei sugebėjimas spręsti, visai nėra bloga. 
Dabar pagalvok apie įvairius žmogaus gyvenimo 
tarpsnius: vaikystę, paauglystę, jaunystę, senatvę; 
kiekvienas jų pasikeitimas yra mirtis. Argi tai bai- 
su? Pereik dabar prie savo paties gyvenimo, kai 
buvai globojamas senelio, paskui motinos, paskui 
tėvo; prisimink daugelį kitų žuvimų, pasikeitimų, 
praradimų ir paklausk savęs: „Argi tai baisu?“ Taigi 
nebaisi ir viso gyvenimo pabaiga, išnykimas ir pa- 
sikeitimas. 

22. Grįžk prie savo paties, prie visumos ir to žmo- 
gaus vadovaujančiojo prado. Prie savo paties — tam, 
kad padarytum jį teisingą; prie visumos — tam, kad 
prisimintum, kieno dalis esi; prie to Žmogaus — 
tam, kad sužinotum, ar jis elgiasi neišmanydamas, 
ar žinodamas, ir kad suprastum, jog jis artimas tau. 

23. Kaip tu esi neatskiriama žmonių visuomenės 
dalis, taip ir visa tavo veikla tebūnie neatsiejama 
nuo visuomenės gyvenimo. Jeigu tavo veikla tiesio- 
giai arba tarpiškai nesusijusi su visuomenės tikslu, 
tai ji griauna gyvenimą, ardo jo vienybę ir sukelia 
tokį pat sąmyšį, kokį sukelia žmogus, kuris, daly- 
vaudamas liaudies susirinkime, griauna visuotinę 
santarvę. 

24. Vaikų barniai ir žaidimai, varganos dvasios, 
velkančios lavonus, - kaip visa tai primena numirė- 
lių šalį", tik daug ryškiau. 

25. Tirk kiekvieno dalyko atsiradimo priežastis 
ir stebėk jo savybes skyrium nuo medžiagos; to- 
liau — nustatyk laiką, kiek ilgiausiai jis gali savaran- 
kiškai egzistuoti. 

26. Iškentei daugybę nemalonumų, nes buvai 
nepatenkintas savo vadovaujančiuoju pradu, ku- 
ris darė tai, ko reikalavo jo sandara. Tačiau dabar 
pakaks! 

27. Kai tave kas nors bara arba neapkenčia tavęs, 
arba priekaištauja tau, prisiartink prie jo sieliūkš- 
tės, įsiskverbk į ją ir pažiūrėk, kokia ji yra. Įsitikin- 
si, kad tau nereikia sielotis dėl to, ką tokie žmonės 
apie tave mano. Tačiau tu turi būti palankus jiems; 
pagal prigimtį jie yra tavo draugai. Ir dievai visoke- 
riopai jiems padeda, pavyzdžiui, sapnais ir prana- 
šystėmis dėl tų dalykų, kurie jiems rūpi. 

28. Pasaulis sukasi ratu: aukštyn, žemyn, iš vieno 
amžiaus į kitą. Vadinasi, arba visumos protas siekia 
kiekvieno atskiro reiškinio (jeigu taip, tai priimk 


visa, kas atsiranda iš jo siekimo), arba jo siekimas 

yra vienkartinis, ir visa kita yra to siekimo padari- 
niai, išplaukiantys vienas iš kito, arba viskas susi- 
deda iš atomų, nedalomų dalelių. Trumpai tariant, 
jeigu viskas vyksta atsitiktinai, tai bent tu nepasi- 
duok atsitiktinumo valiai. 

Greitai mus visus užklos žemė. Paskui ir ji pasi- 
keis, ir tai, kas atsiras iš jos, amžinai keisis. Ir kai pa- 
galvoji apie tų pasikeitimų bei virsmų amžiną ban- 
gavimą ir spartą, imi niekinti visa, kas mirtinga. 

29. Visumos priežastis yra tarsi veržli srovė, 
kuri viską nusineša. Kokie menki tie žmogeliai, 
kurie užsiima visuomenine veikla ir dedasi elgiasi 
filosofiškai. Kokia tuštybė! Žmogau, ko tu nori? 
Daryk tai, ko dabar reikalauja prigimtis. Eik pir- 
myn, jeigu tai tau skirta, ir nesižvalgyk aplinkui, ar 
kas mato. Nesitikėk įkurti Platono valstybe’, jeigu 
žengi nors nedidelį žingsnį į priekį, ir nemanyk, 
kad tas žingsnis nieko nereiškia. Kas gali pakeisti 
žmonių įsitikinimus? O jeigu nepasikeičia įsiti- 
kinimai, kas dar gali būti, išskyrus dejuojančių ir 
apsimetančių paklusniais žmonių vergiją? Dabar 
imk kalbėti man apie Aleksandrą, Filipą, Deme- 
triją Falerietį*. Seksiu jais, jeigu jie žinojo, ko nori 
visumos prigimtis, ir auklėjo patys save. O jeigu jie 
tik vaidino, kaip tragedijos aktoriai, tai niekas ma- 
nęs neprivers jų mėgdžioti. Filosofija mane moko 
būti paprastą ir kuklų; neskatink manęs pasiduoti 
tuščiai puikybei. 

30. Pažiūrėk iš viršaus į nesuskaičiuojamas mi- 
nias, į begalines apeigas, į visokiausias keliones jūra 


siaučiant audrai ir ramiu oru, į didžiulę įvairovę da- 

lykų, kurie atsiranda, egzistuoja ir išnyksta. Pagal- 
vok apie gyvenimą tų, kurie jau seniai nebegyvena, 
ir apie tuos, kurie gyvens po tavęs, ir apie tuos, ku- 
rie dabar gyvena laukiniuose kraštuose; kiek daug 
jų net nežino tavo vardo, kiek daug veikiai užmirš 
jį ir kiek tų, kurie dabar tave garbina, netrukus ims 
smerkti. Kokia bevertė yra atmintis, šlovė ir apskri- 
tai viskas pasaulyje. 

31. Visiška ramybė tų dalykų, kurie vyksta dėl 
išorinių priežasčių, atžvilgiu; teisingumas darant 
tuos dalykus, kurie priklauso nuo tavęs. Tai reiš- 
kia — troškimai ir veikla, skirti visuomenės labui, ir 
darbai, atitinkantys tavo prigimtį. 

32. Tu gali išsivaduoti nuo daugybės tave vargi- 
nančių dalykų, nes jie priklauso tik nuo tavo įsitiki- 
nimo; atversi sau beribę erdvę, jeigu aprėpsi min- 
timis visą pasaulį ir pagalvosi apie amžinybę, apie 
tai, kaip trumpai jie egzistuoja nuo atsiradimo iki 
išnykimo, koks neaprėpiamas laiko tarpas iki jų at- 
siradimo ir kokia begalybė — po jų išnykimo. 

33. Visa, ką tu matai, greitai žus, ir tie, kurie mato 
tą žuvimą, greitai patys išnyks; ir kas mirs, sulaukęs 
žilos senatvės, taps lygus tam, kuris mirė jaunas. 

34. Kokie yra tų žmonių vadovaujantieji pradai, 
kas jiems rūpi, ką jie myli ir garbina? Pamėgink ap- 
nuoginti jų sieliūkštes. Kaip jie apsigauna manyda- 
mi, kad smerkdami kenkia, o girdami padeda. 

35. Praradimas yra ne kas kita, kaip pasikeitimas. 
Jį mėgsta visumos prigimtis, ir viskas yra gerai, kas 
vyksta pagal jos sumanymą; taip buvo nuo amžių ir 


taip bus amžinai. Taigi kaip tu gali sakyti, kad visa, 

kas vyksta, yra bloga ir visada bus bloga ir kad iš tiek 
dievų neatsirado galios, kuri visa tai ištaisytų, ir kad 
pasaulis pasmerktas nesibaigiančiam blogiui? 

36. Medžiaga, iš kurios viskas susideda, yra trū- 
nėsiai: vanduo, dulkės, kaulai, purvas; marmuras — 
tai sukietėjusi žemė, auksas ir sidabras - žemės 
nuosėdos, drabužiai - žvėrių vilna, purpuras - jų 
kraujas; tokie patys yra ir visi kiti dalykai. Ir dvasia 
yra tokia pati, iš vienos būsenos pereina į kitą. 

37. Gana to vargano gyvenimo, dejavimo ir mai- 
vymosi! Ko tu sielojiesi? Kas čia naujo? Kas tave 
trikdo? [Daiktų] priežastis? Įsigilink į ją. Materija? 
Pagalvok apie ją. Be jų, nieko daugiau nėra. Būk pa- 
prastesnis ir nuoširdesnis su dievais. 

"Tas pat, ar tu žiūrėsi į tuos dalykus šimtą metų, 
ar trejus metus. 

38. Jeigu kas nusikalto — tai jo nelaimė; o gal 
nenusikalto? 

39. Arba viskas atsiranda iš vieno protingo šalti- 
nio, tarsi viename kūne, ir tada daliai netinka būti 
nepatenkintai visuma; arba egzistuoja tik atomai, 
viskas yra ne kas kita, kaip jų susimaišymas ir išsi- 
sklaidymas. Taigi ko sielojiesi? Pasakyk savo vado- 
vaujančiajam pradui: „Tu jau numirei, žuvai, pavir- 
tai žvėrimi, apsimetinėji, tai ir ganaisi su banda: 

40. Arba dievai neturi jokios galios, arba jie turi 
galią. Jeigu jie nieko negali, tai kam jiems meldie- 
si? O jeigu jie turi galią, tai kodėl nemeldi jų, kad 
nieko nebijotum, nieko netrokštum, dėl nieko ne- 
sisielotum, bet prašai, kad tau ką nors duotų arba 


nuo ko nors tave apsaugotų? Juk jeigu dievai aps- 

kritai gali padėti žmonėms, tai gali padėti ir šiuo 
atžvilgiu. Tačiau tu galbūt pasakysi: „Dievai paliko 
tai mano valiai: Tai ar ne geriau naudotis tuo, kas 
tau duota, kaip laisvam žmogui, o ne vergaujant ir 
žeminantis siekti to, kas nuo tavęs nepriklauso? Ir 
kas tau pasakė, kad dievai nepadeda mums ir tuose 
dalykuose, kurie nuo mūsų priklauso? Taigi pradėk 
šito melsti ir įsitikinsi. Vienas maldauja: „O, kad 
galėčiau permiegoti su ta moterimi. Kitas meldžia: 
„O, kad galėčiau šito atsikratyti: O tu melsk: „O, 
kad nereikėtų šito atsikratyti: Dar kitas meldžia- 
si: „O, kad nemirtų mano kūdikis“ O tu melskis: 
„O, kad nebijočiau jo netekti“ Šitaip pakreipk visas 
savo maldas ir pamatysi, kas iš to išeis. 

41. Epikūras pasakoja: „Kai sirgau, niekada ne- 
kalbėjau apie kūno kančias ir su tais, kurie mane 
lankė, nesamprotavau apie tuos dalykus, bet kaip ir 
anksčiau tyrinėjau daiktų prigimtį ir domėjausi tik 
tuo, kaip mintis, nors ir veikiama kūne vykstančių 
pasikeitimų, išlieka nesutrikdyta ir išsaugo tai, kas 
jai yra gėris. Ir, - dėsto jis, - nedaviau gydytojams 
pagrindo didžiuotis tuo, kad jie man labai padeda, 
bet ir toliau gyvenau gerai ir laimingai. Taigi ir tu 
elkis taip pat kaip jis, jeigu susirgsi arba tave ištiks 
kokia kita nelaimė. Juk visi filosofai sutaria, kad ne- 
reikia atsižadėti filosofijos, nors ir kas ištiktų, ir ple- 
pėti su neišmanėliais ir nepažįstančiais prigimties, 
bet reikia galvoti tik apie tai, ką dabar darai, ir apie 
priemones, kuriomis tą darbą gali padaryti. 

42. Jeigu tave įžeidžia kokio žmogaus begėdiš- 
kumas, paklausk savęs: „Ar gali pasaulyje nebūti 

niekšų?“ Negali. Taigi nereikalauk to, kas nejma- 
noma. Juk ir tas, [kuris tave įžeidė], yra vienas iš 
tų begėdžių, kurių turi būti pasaulyje. Tą patį pa- 
galvok, susidūręs su apgavikais, žodžio laužytojais 
ir kitokiais nusikaltėliais. Atmindamas, kad tokių 
žmonių negali nebūti, būsi atlaidesnis kiekvienam 
iš jų. Naudinga prisiminti ir tai, kokių dorybių 
prigimtis suteikė žmogui, kad jis galėtų kovoti su 
tomis ydomis. Pavyzdžiui, kaip priešnuodį nuo 
užsispyrimo ji davė kantrybę, nuo kitų ydų - kitas 
dorybes. Be to, tu turi galimybę pamokyti klystan- 
tį; juk tas, kuris nusikalto, iškrypo iš tikrojo kelio ir 
pametė savo tikslą. [Pagalvok], ar padarė jis tau ką 
nors blogo? Pamatysi, kad nė vienas iš tų, kurie tave 
taip piktina, nepadarė tau nieko, dėl ko tavo siela 
būtų tapusi blogesnė; o juk tai, kas tau yra bloga ir 
žalinga, glūdi tik joje. Argi bloga arba keista tai, 
kad prasčiokas prasčiokiškai elgiasi? Pagalvok, ar 
tau nereikia kaltinti paties savęs, kad nesitikėjai, 
jog jis taip pasielgs. Juk protas tau suteikė galimy- 
bę pagalvoti, jog šitoks žmogus gali padaryti tokį 
nusikaltimą, bet tu užmiršai tai ir dabar stebiesi, 
kad jis šitaip padarė. Ypač pagalvok apie save tada, 
kai kaltini ką nors neištikimybe arba nedėkingu- 
mu. Tikriausiai pats esi kaltas, jeigu, žinodamas 
tokį esant to žmogaus būdą, tikėjaisi, kad jis bus 
ištikimas, arba darei gerą darbą ne vien dėl jo pa- 
ties, ne vien jame ieškodamas pasitenkinimo. Ko 
tu dar tikėjaisi, darydamas žmogui gera? Argi tau 
nepakanka to, kad pasielgei pagal savo prigimtį, 
bet nori dar atpildo? Lygiai taip pat akys galėtų 


reikalauti atpildo už tai, kad mato, o kojos - už 

tai, kad vaikščioja. Kaip šitos kūno dalys yra su- 
kurtos tam tikram tikslui ir, atlikdamos tai, kas 
atitinka jų paskirtį, gauna savo atpildą, taip ir 
žmogus, sukurtas tam, kad tarnautų kitiems, kai 
padaro kokį nors gerą darbą arba kaip nors ki- 
taip prisideda prie bendros gerovės, padaro tai, 
kas atitinka jo paskirtį, ir gauna atpildą. 


DESIMTA KNYGA 


1. Ar būsi kada nors, o siela, gera, paprasta, vie- 
ninga, niekuo nepridengta ir aiškesnė negu tave 
gaubiantis kūnas? Ar paragausi kada laimės, kurią 
teikia meilė ir draugiškumas? Ar ateis toks metas, 
kai tau nieko netrūks, nieko nestokosi, nieko ne- 
siilgėsi, netrokši nei dvasinių, nei kūniškų dalykų, 
kad patirtum malonumą; nei laiko, kad galėtum 
kuo ilgiau tais malonumais mėgautis, nei vietos, nei 
tinkamesnio krašto, nei žmonių, su kuriais sutar- 
tum? Ar būsi patenkinta savo esama padėtimi, ar 
sugebėsi džiaugtis tuo, ką turi, ar įtikinsi save, kad 
viską turi, kad dievų valia tau viskas gerai klojasi 
ir kad bus gerai viskas, kas dievams bus malonu ir 
ką jie siųs tobulos, geros ir teisingos būtybės labui, 
būtybės, kuri viską sukuria, išlaiko, apima ir iš to, 
kas suyra, sukuria kitus panašius dalykus? Ar tapsi 
kada nors tokia, kad galėtum sugyventi su dievais ir 
žmonėmis, nesiskysdama jais ir jų nekaltindama? 

2. Ištirk, ko reikalauja tavo prigimtis, kad galė- 
tum vadovautis vien tik ja, tada taip daryk ir elkis, 
jeigu tai nekenkia tavo, kaip gyvos būtybės, pri- 
gimčiai. Toliau reikia žiūrėti, ko reikalauja tavo, 
kaip gyvos būtybės, prigimtis, ir vykdyti visus jos 
reikalavimus, jeigu tai nekenkia tavo, kaip protin- 
gos būtybės, prigimčiai. Tai, kas protinga, yra kartu 
ir visuomeniška. Taigi laikykis šitų taisyklių ir nie- 


kuo daugiau nesirūpink. 

3. Visa, ką tau lemta patirti, arba iš prigimties 
gali pakelti, arba negali. Jeigu atsitinka tai, ką gali 
pakelti, nepyk, bet iškęsk, nes gali; o jeigu atsitinka 
tai, ko negali pakelti, taip pat nesisielok, nes, sunai- 
kinusi tave, nelaimė žus ir pati. Tačiau atmink, kad 
iš prigimties gali viską pakelti, nes tik nuo tavo įsi- 
tikinimo priklauso, kad nelaimės taptų pakeliamos 
ir pakenčiamos - tik reikia manyti, kad tai padaryti 
tau yra arba naudinga, arba būtina. 

4. Jeigu kas nors suklydo, maloniai jį pamokyk 
ir nurodyk jo klaidą. Jeigu negali to padaryti, kal- 
tink save arba nieko nekaltink. 

s. Kad ir kas tau atsitiktų, visa tai buvo rengiama 
tau nuo amžių, ir priežasčių pynė nuo amžių susie- 
jo tave su tais įvykiais. 

6. Ar egzistuoja atomai, ar vieninga prigimtis, 
reikia atminti, kad esi prigimties valdomos visumos 
dalis ir kad esi susijęs su kitomis tos pačios rūšies 
dalimis. Atmindamas, kad esi visumos dalis, nebūsi 
nepatenkintas tuo, kas tau visumos skirta, nes ne- 
gali daliai kenkti tai, kas naudinga visumai. O visu- 
moje nėra nieko, kas jai nenaudinga, — tai yra ben- 
dra visų dalykų prigimtims, bet pasaulio prigim- 
čiai būdinga dar ir tai, kad jokia išorinė priežastis 
negali jos priversti sukurti ką nors, kas jai kenktų. 
Atmindamas, kad esi visumos dalis, būsi patenkin- 
tas viskuo, kas tau atsitinka. Kadangi esi susijęs su 
kitomis giminiškomis dalimis, nedarysi nieko, kas 
kenktų visų gerovei, priešingai, atsižvelgsi į kitas 
giminiškas dalis ir visas savo pastangas nukreipsi 


jų labui, o nuo priešingų dalykų susilaikysi. Taip 

elgdamasis, be abejo, laimingai nugyvensi gyveni- 
mą, nes juk laimingas yra gyvenimas piliečio, kuris 
užsiima kitiems naudinga veikla ir su malonumu 
priima visa, ką jam skiria valstybė. 

7. Visumos dalys, t. y. visa, kas priklauso pasau- 
liui, neišvengiamai turės žūti; sakydamas „žūti“, 
turiu galvoje „pasikeisti“. Jeigu tai, kas iš prigim- 
ties neišvengiama, joms yra blogis, tai ir visumos, 
kurios dalys nuolat kinta, būdamos pasmerktos 
žūti, būklė nėra gera. Juk visumos prigimtis arba 
pati pasmerkė savo dalis kęsti blogį, padarė jas 
prieinamas blogiui, net privertė jas neišvengiamai 
tą blogį patirti, arba tai atsitinka be jos žinios; ir 
viena, ir kita neįtikima. O jeigu kas nors, atmetęs 
visumos prigimtį, susietų tą keitimąsi su būdinga 
atskirų dalių sandara, tai būtų juokinga tvirtinti, 
kad visumos dalys yra sukurtos keistis, ir kartu ste- 
bėtis arba piktintis vykstančiu pasikeitimu, tarsi 
jis prieštarautų prigimčiai, juo labiau kad daiktai 
suyra į tas dalis, iš kurių jie buvo sudaryti. Juk 
arba pirminės dalelės, iš kurių daiktas susideda, 
išsisklaido, arba virsta kitomis: pavyzdžiui, kietas 
kūnas virsta žeme, tai, kas dvasiška, - oru, ir visa 
tai pasiima atgal visumos protas, kuris arba tam ti- 
krais tarpais įsiliepsnoja, arba amžinai keisdamasis 
atsinaujina. Nemanyk, kad kūniškosios ir dvasinės 
tavo dalelės yra tos pačios nuo gimimo. Visa tai at- 
sirado tavyje vakar arba užvakar iš maisto ir įkve- 
piamo oro. Keičiasi tik tai, ką įgijai pats, o ne tai, 
ką tau davė tave pagimdžiusi motina. Ir nors ma- 


nytum, kad tai, ką įgijai, labiausiai ir sudaro tavo 

savitumą, man atrodo, kad tai neprieštarauja ką tik 
pasakytiems žodžiams. 

8. Esi gavęs tokius vardus, kaip geras, kuklus, 
teisingas, protingas, ramus, kilnus, tad žiūrėk, kad 
nenusipelnytum priešingų, o jeigu prarastum tuos 
vardus, stenkis kuo greičiausiai juos vėl susigrąžin- 
ti. Atmink, kad „protingas“ sakoma apie žmogų, 
kuris į kiekvieną dalyką sugeba įsigilinti atidžiai ir 
nesiblaškydamas; „ramus“ - apie tą, kuris laisva va- 
lia priima tai, ką jam skiria bendra prigimtis; „kil- 
nus“ — apie tą, kuris mąstančiąją savo esybės dalį 
vertina labiau negu lygius ir šiurkščius kūno po- 
traukius, garbę, mirtį ir panašius dalykus. Jeigu tu 
išsaugosi sau šituos vardus, nereikalaudamas, kad 
kiti tave taip vadintų, tapsi kitu žmogumi ir pradė- 
si naują gyvenimą. Juk pasilikti toks, koks ligi šiol 
buvai, ir tęsti tą patį pražūtingą ir netyrą gyveni- 
mą gali tik kvailas ir bailus žmogus, kuris kabinasi 
į gyvenimą panašiai kaip tie pusgyviai gladiatoriai, 
kurie, apsipylę krauju ir žaizdoti, maldauja palikti 
juos gyvus iki rytojaus, kai tokie vėl bus atiduoti 
tiems patiems nagams ir dantims. Taigi stenkis pa- 
teisinti tuos keletą vardų, ir jeigu sugebėsi juos iš- 
saugoti, gyvenk taip, tarsi būtum perkeltas į kokią 
laimingųjų salą; o jeigu pajusi, kad prarandi juos ir 
negali jų išsaugoti, drąsiai pasitrauk į kokį nuošalų 
kampą, kur galėsi juos išsaugoti, arba visai pasitrauk 
iš gyvenimo, tačiau be pykčio, paprastai, laisvai ir 
kukliai, padarydamas gyvenime bent tą vienintelį 
darbą - šitaip išeidamas. Išsaugoti atmintyje tuos 


vardus tau padės nuolatinis galvojimas apie dievus, 

kurie nenori pataikavimo, bet nori, kad visos pro- 
tingos būtybės būtų panašios į juos, kad figmedis 
darytų tai, kas skirta figmedziui, šuo — tai, kas skir- 
ta šuniui, bitė — tai, kas skirta bitei, o žmogus - tai, 
kas skirta žmogui. 

9. Vaidyba', karas, baimė, abejingumas, vergija 
kasdien griaus tas tavo šventas tiesas, kurias tu susi- 
kūrei, deramai jų neapgalvojęs. Reikia į viską žiūrėti 
ir viską daryti taip, kad ugdytum ir praktinius įgū- 
džius, ir teorinius sugebėjimus ir kad išsaugotum 
pasitikėjimą savimi, kylantį iš visų dalykų pažini- 
mo, nerodydamas jo, bet ir negalėdamas paslėpti. 
Kada gi tu paragausi kuklumo vaisių? Kada - rim- 
tumo? Kada - kiekvieno dalyko pažinimo: kokia 
yra jo esmė, kokią vietą jis užima pasaulyje, kiek 
laiko truks jo egzistavimas, iš ko jis sudarytas, kam 
gali priklausyti, kas gali jį duoti ir atimti ? 

10. Voras džiaugiasi pagavęs musę, o žmonės — 
vienas pagavęs kiškį, kitas - tinklu žuvelę, tre- 
čias — šerną, ketvirtas - lokį, penktas — sarmatą'. 
Argi visi jie nėra plėšikai, jeigu pažiūrėsime, kuo jie 
vadovaujasi ? 

11. Išsiugdyk sugebėjimą stebėti, kaip viskas kei- 
¢iasi, nuolat tuo užsiimk ir lavinkis šioje srityje; 
niekas labiau neišaukština žmogaus sielos. Šitaip 
žmogus išsivaduoja iš kūno ir, galvodamas apie tai, 
kad netrukus jam reikės visa tai palikti ir pasitrauk- 
ti iš žmonių tarpo, stengiasi būti teisingas, daryda- 
mas tai, kas yra jo valia, o kitur paklūsta visumos 
prigimčiai. Jam neateina į galvą rūpintis, kas ką pa- 
sakys apie jį arba pagalvos, arba kaip pasielgs su juo, 

nes jam pakanka dviejų dalykų: būti teisingam da- 
rant tai, ką jis privalo daryti, ir palankiai priimti tai, 
ką jam siunčia likimas. Jis atsisako visokių reikalų 
bei rūpesčių ir nenori nieko kito, kaip tik gyventi 
teisingai, laikydamasis įstatymo, ir sekti dievu, ku- 
ris visada veda teisingu keliu. 

12. Kam spėlioti? Reikia pirmiau apgalvoti, ką 
turi daryti, o tada ramiai ir drąsiai eiti tuo keliu; 
jeigu nežinai, ką daryti, reikia sustoti ir pasitarti 
su geresniais žmonėmis; jeigu atsirastų kokių nors 
kitų kliūčių, reikia atsižvelgti į esamas aplinkybes ir 
elgtis taip, kaip atrodo teisinga. Juk geriausia siekti 
to, ką prarasti yra blogis. Tas, kuris paklūsta pro- 
tui, visada yra ramus ir kartu veiklus, linksmas ir 
susikaupęs. 

13. Pabudęs iš miego, tuojau klausk savęs: „Ar 
tau ne vis tiek, ar kitas elgiasi gerai, ar blogai?“ Vis 
tiek. „Ar neužmiršai, kokie savo guolyje ir prie sta- 
lo yra tie, kurie iš aukšto kitus giria arba peikia, ką 
jie daro, ko vengia, ko siekia, kaip vagia ir plėšia, 
ir ne rankomis ar kojomis, bet pačia vertingiausia 
savo esybės dalimi, kurioje, jeigu jie panorėtų, ga- 
lėtų gimti tikėjimas, kuklumas, tiesa, teisingumas, 
geroji dvasia?“ 

14. Mokytas ir kuklus žmogus taip sako viską 
duodančiai ir viską atimančiai prigimčiai: „Ką nori, 
duok ir, ką nori, atimk: Jis taip kalba ne iš įžūlumo, 
bet būdamas palankus ir paklusnus jai. 

15. Neilgai tau liko gyventi, tad gyvenk taip, tarsi 
būtum kelionėje’. Nėra jokio skirtumo, ar tu esi čia, 


ar ten, jeigu visame pasaulyje jautiesi kaip valstybė- 

je. Tegu žmonės mato ir pažįsta tave kaip žmogų, 
iš tikrųjų gyvenantį pagal prigimtį. Jeigu jie negali 
tavęs pakęsti, tegu užmuša; geriau mirti, negu taip 
gyventi. 

16. Reikia ne samprotauti, koks turi būti geras 
žmogus, bet būti tokiam. 

17. Nuolatos galvok apie amžinybę ir apie visu- 
mos esmę, ir apie tai, kad kiekvienas daiktas, paly- 
ginti su visumos esme, yra grūdelis, o palyginti su 
laiku, - akimirka, per kurią apsisuka grąžtas. 

18. Žiūrėdamas į kiekvieną daiktą, įsivaizduok jį 
jau suirusį arba besikeičiantį, virstantį trūnėsiais ir 
dulkėmis; galvok, jog viskas yra atsiradę tam, kad 
mirtų. 

19. Kokie niekingi žmonės, kai jie valgo, mie- 
ga, mylisi, tuštinasi ir t. t. Paskui jie būna išdidūs, 
pasipūtę, nepatenkinti ir iš aukšto barasi ant kitų. 
O prieš kokius žmones jie neseniai keliaklupsčiavo 
ir dėl ko! O kuo jie virs netrukus! 

20. Kiekvienam yra naudinga tai, ką skiria visu- 
mos prigimtis, ir naudinga būtent tuo metu, kai ji 
tai skiria. 

21. „Žemė trokšta lietaus, ir šventasis eteris jo 
trokšta.* Pasaulis trokšta daryti tai, kas trokšta 
atsirasti. Taigi sakau pasauliui: „Aš trokštu to pa- 
ties, ko ir tu“ Argi nesakoma: „Šitas daiktas trokšta 
atsirasti“? 

22. Arba gyveni čia toliau ir susitaikai su tuo, kas 
yra, arba pasitrauki iš čia savo noru, arba numiršti 
ir išsivaduoji nuo savo pareigų; kito kelio nėra. Tai- 
gi būk geros nuotaikos. 

23. Tebūna tau visada aišku, kad anas žemės lo- 
pinėlis yra toks pat kaip šis ir kad visur yra tas pat: 
kalno viršūnėje, pajūryje ar kur tik nori. Ir tu su- 
tiksi su Platono žodžiais apie tą, kuris „ant kalno 
kaimenei tveria užtvarą“ ir „melžia avis'“. 

24. Kas man yra mano vadovaujantysis pradas, 
kokį aš jį dabar darau ir kokiam tikslui juo naudo- 
juosi? Arjis neprarado proto? Ar neatsiskyrė ir ne- 
nutolo nuo visuomenės? Ar nesusijo ir nesuaugo su 
kūnu taip glaudžiai, kad jaučia tą patį, ką ir jis? 

25. Kas bėga nuo savo šeimininko, yra bėglys; 
tačiau mūsų šeimininkas yra įstatymas, ir kas jo ne- 
paiso, taip pat yra bėglys. Taip pat ir tas, kuris liū- 
di, pyksta, bijo ir nenori to, kas įvyko, įvyksta arba 
įvyks todėl, kad tai yra skirta viską valdančiojo, 
kuris yra įstatymas, kiekvienam numatantis tai, kas 
jam pridera. Taigi bijantis, liūdintis arba pykstantis 
taip pat yra bėglys. 

26. Vyras, palikęs moters įsčiose sėklą, pasitrau- 
kia, ir tada ima veikti kita jėga, kuri tęsia pradėtą 
darbą ir sukuria kūdikį. Iš ko - kokį?! Vaikas pro 
gerklę gauna maisto, o tada kita veikiančioji jėga 
sukuria jo pojūčius, troškimus, apskritai gyveni- 
mą ir galią, ir dar daug kitų dalykų. Įsigilink į visus 
tuos paslaptingus reiškinius ir pamatysi tą jėgą, ly- 
giai kaip ir tą, kuri verčia kūnus kristi žemyn arba 
kilti aukštyn, - pamatysi ne akimis, bet ne mažiau 
aiškiai. 

27. Nuolatos galvok apie tai, kad viskas yra taip 
pat: ir tai, kas yra dabar, ir tai, kas buvo anksčiau, 


ir tai, kas bus. Prisimink visas panašias dramas ir 

scenas, kiek jų Žinai iš savo patirties arba iš istorijos, 
pavyzdžiui, visus Hadriano rūmus, Antonino, Fili- 
po, Aleksandro, Kroiso rūmus; viskas ir tada buvo 
taip pat, tiktai veikėjai buvo kiti. 

28. Žmogus, kuris dėl ko nors sielojasi arba yra 
kuo nors nepatenkintas, panašus į dievams aukoja- 
mą paršiuką, kuris žviegia ir blaškosi. Panašus į jį ir 
tas, kuris, gulėdamas savo guolyje, tylomis grūmoja 
mus slegiančiam likimui. Pagalvok, jog tiktai žmo- 
gui — protingai būtybei - leista savo noru paklusti 
likimui, o visi kiti priverčiami būtinybės. 

29. Darydamas kiekvieną darbą, klausk savęs: „Ar 
mirtis yra baisi todėl, kad nebegalėsi to daryti?“ 

30. Kai tave piktina kieno nors blogas poelgis, 
pasižiūrėk į save ir pagalvok, ar tu pats panašiai ne- 
sielgi, - pavyzdžiui, laikydamas gėriu pinigus, ma- 
lonumus, šlovę ir panašius dalykus. Tada greitai pa- 
mirši savo pasipiktinimą, nes suprasi, jog kažkas jį 
privertė taip pasielgti. Kas jam beliko daryti? Jeigu 
gali, pašalink priežastis, verčiančias jį taip elgtis. 

31. Pamatęs sokratiką Satironą, pagalvok apie 
Eutichą arba Himeną; pamatęs Eufratą, pagalvok 
apie Eutichioną arba Silvana; pamatęs Alkifroną, 
pagalvok apie Tropajoforą; pamatęs Ksenofonta, 
save, pagalvok apie kurį nors iš imperatorių, ir vi- 
sada taip daryk. Paskui paklausk savęs: „Kur jie da- 
bar?“ Niekur arba nežinia kur. Tada visada žiūrėsi į 
žmogiškus reikalus kaip į niekingus ir menkus, juo 
labiau jeigu prisiminsi, kad tai, kas sykį pasikeitė, 
niekada nebejgaus pirmykščio pavidalo. Taigi ko 

tu nori? Kodėl tau nepakanka gražiai nugyventi tą 
trumpą gyvenimą? Nuo kokios medžiagos ir kokių 
klausimų tu bėgi? Argi visi tie dalykai nėra skirti 
lavinti protui, žiūrinčiam į gyvenimą skvarbiu, 
daiktų prigimtį tiriančiu žvilgsniu? Taigi neatsi- 
trauk tol, kol įsisąmoninsi visus tuos dalykus, kaip 
sveikas skrandis suvirškina maistą arba kaitri ugnis 
paverčia šviesa ir liepsna tai, kas į ją įmetama. 

32. Reikia stengtis, kad niekas negalėtų pagrįs- 
tai pasakyti apie tave, jog tu nesi nei paprastas, nei 
geras; tegu būna melagis kiekvienas, kas šitaip apie 
tave kalbės. Viskas priklauso nuo tavęs. Kas gali tau 
sukliudyti būti geram ir paprastam? Tik pasiryžk 
negyventi, jeigu nebūsi toks; ir protas tau neleidžia 
gyventi, jeigu nesi toks. 

33. Ką šiuo atžvilgiu būtų teisingausia padaryti 
arba pasakyti? Kad ir kas tai būtų, gali tai pasakyti 
arba padaryti, ir nesiteisink kliūtimis. 

Liausiesi aimanavęs tik tada, kai suprasi, kad tokį 
patį malonumą, kokį smaguriams teikia puota, tau 
turi teikti galimybė daryti tai, kas atitinka žmogaus 
prigimtį. Žmogui turi būti malonu elgtis pagal 
savo prigimtį, ir tai yra tavo valia. Antai ritinys ne 
visada gali judėti jam įprastu būdu, panašiai ir van- 
duo, ir ugnis, ir visa kita, ką valdo gamtos dėsniai 
arba neprotinga siela; jiems pasitaiko daug kliūčių 
ir sunkumų. O sumanumas ir protas gali įveikti bet 
kokią kliūtį ir išsaugoti kryptį, kuri jiems būdinga 
iš prigimties ir kurios jie nori. Ir prisimindamas, 
kaip lengvai protas gali visur judėti, kaip ugnis 


kyla aukštyn, akmuo krinta žemyn, ritinys šliuožia 

nuožulniu paviršiumi, nenorėk nieko daugiau. Juk 
visos kitos kliūtys iškyla tiktai kūnui — tai negyvai 
masei — arba, jeigu nėra įsitikinimo dėl jų bei pro- 
to polinkio, jos nesutriuškina tavęs ir nepadaro tau 
nieko blogo, nes kitaip tas, kuriam jos iškilo, iškart 
taptų blogas. Mat visi kiti kūriniai, patyrę blogį, 
tuoj pat tampa blogesni, o žmogus tokiu atveju, 
jeigu taip galima pasakyti, tampa ir geresnis, ir la- 
biau vertas pagyrimo, jeigu tinkamai pasinaudoja 
iškilusiais sunkumais. Apskritai atmink, kad atski- 
ram piliečiui nekenkia tai, kas nekenkia valstybei, 
o valstybei nekenkia tai, kas nekenkia įstatymui. 
Visos tos vadinamosios negandos nekenkia įstaty- 
mui, todėl nekenkia nei valstybei, nei piliečiui. 

34. Žmogui, kuris vadovaujasi teisingomis tai- 
syklėmis, užtenka trumpučio ir visiems žinomo 
posakio, kad jis prisimintų, jog reikia atsikratyti 
liūdesio ir baimės, pavyzdžiui: 


Vėjas į žemę nubarsto lapus... 


Taip ir žmonių padermė..? 


Lapai yra tavo vaikai, lapai yra ir tie, ku- 
rie tave garsiai garbina ir šlovina arba, prie- 
šingai, keikia ar tylomis peikia ir išjuokia; la- 


pai yra ir tie, kurie po mirties tave šlovins. Jie 
sužaliuoja vesliai, pavasario metui atėjus“, 


paskui vėjas nuplėšia juos, o vėliau vietoj jų iš- 
sprogsta nauji lapai. Viskas yra laikina, o tu nuo 

visko bėgi ir veržiesi prie visko, tarsi tai būtų amži- 
na. Jau greitai užmerksi akis, o netrukus apraudos 
ir tą, kuris tave palaidos. 

35. Sveika akis turi matyti visa, kas matoma, o 
ne kalbėti: „Noriu matyti žalią spalvą“ Tai būdinga 
nesveikai akiai. Ir sveika klausa, ir uoslė turi būti 
pasirengusios visokiems garsams ir visokiems kva- 
pams; sveikas pilvas turi būti pasirengęs priimti bet 
kokį maistą, kaip malūnas yra pasirengęs sumalti 
bet kokius grūdus. Taip ir sveikas protas turi būti 
pasirengęs visokiems įvykiams, o tas, kuris sako: 
„Tegu lieka gyvi mano vaikai“ arba: „Iegu visi giria 
tai, ką aš darau“, yra panašus į akį, norinčią matyti 
žalią spalvą, arba į dantis, norinčius kramtyti tik 
minkštą maistą. 

36. Nėra tokio laimingojo, kurio mirtis nesukel- 
tų kam nors pikto džiaugsmo. Tegu jis buvo geras 
ir išmintingas; paskutinę jo valandą vis tiek atsiras 
kas nors, kas pasakys: „Pagaliau atsikvėpsime nuo 
šito mokytojo. Jis nepadarė mums nieko blogo, bet 
jaučiau, kad širdyje jis mus smerkia“ Ir taip pasakys 
apie gerą žmogų. Tai ką pasakys apie mus, kurių ne 
vienas norėtų atsikratyti dėl daugelio mūsų savy- 
bių? Taigi pagalvok apie tai mirties valandą, ir tau 
bus lengviau išeiti, sakant sau: „Palieku šį pasaulį, 
kuriame net mano artimieji, dėl kurių rūpinausi, — 
net ir jie nori, kad aš išeičiau, tikėdamiesi, jog tai 
suteiks jiems kokį nors palengvėjimą. Tai kam no- 
rėti ilgiau čia pasilikti?“ Tačiau, taip galvodamas, 
neišeik priešiškai nusiteikęs tų žmonių atžvilgiu, 
bet išlik, kaip tau būdinga, jiems palankus, geras, 
malonus; ir neišeik taip, tarsi būtum prievarta at- 

plėšiamas nuo jų, bet išsiskirk su jais, kaip miršta 
laimingieji, kurių siela lengvai atsiskiria nuo kūno; 
toks tebūnie ir tavo išėjimas. Juk prigimtis tave su 
jais susiejo ir surišo, o dabar išskiria. Aš skiriuosi su 
žmonėmis tarsi su artimaisiais, tačiau išeinu nesi- 
priešindamas ir neverčiamas. Tai juk yra tik viena iš 
prigimties apraiškų. 

37. Įprask visada, kiek tai įmanoma, vertindamas 
kito elgesį, klausti savęs: „Ko jis tuo siekia?“ Tačiau 
pradėk nuo paties savęs ir visų pirma išsiaiškink 
savo tikslus. 

38. Atmink, jog tave valdanti jėga glūdi tavyje: 
ten iškalba, ten gyvybė, ten, jeigu taip galima pa- 
sakyti, žmogus. Tačiau netapatink jos su išoriniu 
apvalkalu ir su tais organais, kurie jam priklauso. Jie 
yra panašūs į paprastus įrankius ir skiriasi tik tuo, 
kad yra įgimti. Jei nebūtų jėgos, kuri juos išjudintų 
ir sustabdytų, iš tų kūno organų būtų ne daugiau 
naudos, kaip iš šaudyklės — audėjui, iš plunksnos — 
rašančiam, iš botago — vežėjui. 


VIENUOLIKTA KNYGA 


I. Protingos sielos savybės yra tokios: ji save 
mato, analizuoja, daro save tokią, kokią nori, pati 
naudojasi savo vaisiais (augalų ir gyvulių vaisiais 
naudojasi kiti), pasiekia savo tikslą, kad ir kur ir 
kada baigtųsi jos gyvenimas. Šokio, dramos ir kitų 
panašių dalykų veiksmas lieka neužbaigtas, jeigu 
jis nutraukiamas, o siela, priešingai, kada ir kur ją 
užkluptų pabaiga, visiškai ir iki galo padaro savo 
darbą ir gali pasakyti: „Aš turiu visa, kas yra mano. 
Ji apkeliauja visą pasaulį, jį supančią tuštumą, išti- 
ria jo formą; ji prasiskverbia į begalinę amžinybę, 
suvokia pasikartojantį pasaulio atsinaujinimą; ji 
žino ir supranta, kad tie, kurie gyvens po mūsų, 
nepamatys nieko naujo, kaip nematė nieko kito ir 
tie, kurie gyveno prieš mus, ir kad kiekvienas bent 
kiek protingas žmogus, sulaukęs keturiasdešimties 
metų, tam tikra prasme jau matė visa, kas buvo ir 
kas bus, nes viskas yra panašu. Protingai sielai yra 
būdinga mylėti artimuosius, teisybę ir kuklumą ir 
labiau už viską vertinti save pačią — tai būdinga ir 
įstatymui. Vadinasi, teisingas protas niekuo nesi- 
skiria nuo teisingumo proto. 

2. Imsi niekinti malonų dainavimą, šokį, daugia- 
kovę; jeigu suskaidysi melodiją į atskirus garsus ir 
dėl kiekvieno klausi savęs, ar jis blogesnis už kitus, 
tu pasimesi. Tą patį padaryk su šokiu, suskaidyk jį 


į atskirus judesius ir pozas; pakartok tai ir su dau- 

giakove. Taigi atmink, jog viską, išskyrus dorybę ir 
tai, kas iš jos išplaukia, turi skaidyti į dalis ir dalimis 
tyrinėti, kad imtum visa tai niekinti; pritaikyk tai ir 
visam gyvenimui. 

3. Štai tokia yra siela, pasiruošusi atsiskirti nuo 
kūno, kai prireiks, arba užgesti, arba išnykti, arba 
toliau gyventi. Tas pasirengimas išplaukia iš jos 
pačios sprendimo, o ne iš tuščio užsispyrimo kaip 
krikščionių, yra apgalvotas, rimtas, be apsimestinio 
tragiškumo ir dėl to įtikina kitą. 

4. Padariau ką nors visuomenės labui? Vadinasi, 
ir pats gavau naudos. Visada tai turėk galvoje ir ne- 
siliauk [taip daręs |. 

s. Koks yra tavo menas? Būti geram. Kaip kitaip 
galima tapti geram, jeigu ne pažinus visumos pri- 
gimtį ir atskiro žmogaus sandarą? 

6. Iš pradžių tragedija atsirado tam, kad primin- 
tų, jog tai, kas vyksta, yra natūralu ir neišvengiama, 
kad didesnėje scenoje nesipiktintume tuo, kuo 
[teatro] scenoje žavimės. Žiūrovai mato, jog viskas 
būtinai turi vykti taip, ir su tuo turi susitaikyti ir 
tie, kurie šaukia: „O Kitairone!" Tragedijų kūrėjai 
kartais pasako svarbių minčių, pavyzdžiui: 


Jeigu mane dievai pamirso ir vaikus, 
Yra tam priežastis; 


arba: 
Nereikia pykti ant daiktų aplinkui mus, 
arba: 


Tu pjauk gyvenimą lyg varpą brandžiąją, 

ir daugelį kitų. Po tragedijos scenoje atsirado se- 
noji komedija, kuri, drąsiai kalbėdama, auklėjo 
žiūrovus, savo atvirumu naudingai mokydama juos 
paprastumo; iš jos ir Diogenas kai ką perėmė. Po 
jos atsirado vidurinioji, o paskui naujoji komedija, 
kuri pamažu virto pamėgdžiojimo menu. Žinoma, 
ir joje galima surasti kai ką naudinga, tačiau pažiū- 
rėk, kokie yra tokios poezijos ir dramaturgijos iš- 
raiškos būdai ir koks jų tikslas? 

7. Kaip akivaizdu, kad nėra kito gyvenimo 
būdo, tinkamesnio filosofavimui už tą, kaip tu da- 
bar gyveni. 

8. Šaka, atkirsta nuo gretimos šakos, kartu yra 
atkirsta ir nuo viso medžio. Taip ir žmogus, atsi- 
skyręs nuo vieno Žmogaus, atsiskiria ir nuo visos 
visuomenės. Tačiau šaką atkerta kas nors kitas, o 
žmogus pats save atskiria nuo savo artimo, neap- 
kesdamas ir šalindamasis jo; jis nesupranta, kad tuo 
atskiria save ir nuo visuomenės. Tačiau visuomenės 
kūrėjas Dzeusas suteikė žmogui galimybę vėl susi- 
eiti su savo artimu ir tapti visumos dalimi. Vis dėlto 
jeigu toks atsiskyrimas dažnai kartojasi, tai grįžti ir 
susijungti tampa nebeįmanoma. Taip ir šaka, kuri 
nuo pat pradžių augo ir gyvavo kartu su medžiu, 
[skiriasi nuo tos], kuri buvo atkirsta, o paskui vėl 
priskiepyta, kaip sako sodininkai. Kartu augti ne- 
reiškia kartu mąstyti. 

9. Kadangi tie, kurie kliudo tau eiti į priekį, va- 
dovaujantis teisingu protu, negali sukliudyti tei- 
singai elgtis, neprarask palankumo jiems. Vienodai 


žiūrėk ir kad teisingai spręstum bei elgtumeis, ir 

kad išliktum malonus tiems, kurie stengiasi tau su- 
kliudyti arba pridaryti kitokių nemalonumų. Pykti 
ant jų yra toks pat silpnumo požymis, kaip ir atsisa- 
kyti savo darbų arba nusileisti kam nors iš baimės. 
Ir vienas, ir kitas išsižada savęs; vienas iš baimės, 
kitas — iš priešiškumo tam, kuris iš prigimties yra 
mūsų artimas ir draugas. 

10. Nė viena prigimtis nenusileidžia menui, nes 
menas tik mėgdžioja vieną ar kitą prigimtį. Jeigu 
taip, tai ta prigimtis, kuri yra tobuliausia ir apima 
visas kitas prigimtis, nenusileidžia meno išradingu- 
mui. Visi menai prastesnius dalykus kuria dėl tobu- 
lesnių; tai daro ir bendra prigimtis. Taip atsiranda 
teisingumas, iš kurio kyla visos kitos dorybės. Ne- 
išsaugosime teisingumo, jeigu tapsime neabejingi 
nereikšmingiems dalykams arba jeigu lengvai pa- 
siduosime apgaulei, būsime lengvabūdžiai ir nepa- 
stovus. 

11. Tie dalykai, kurių tu jaudindamasis sieki arba 
vengi, nesiartina prie tavęs, bet tu pats tam tikru 
būdu prie jų artėji. Taigi nusiramink, ir jie sustings 
savo vietoje, ir niekas tavęs nematys nei siekiančio 
jų, nei vengiančio. 

12. Siela yra panaši į spindintį rutulį, jeigu ji ne- 
ištįsta, siekdama ko nors, nesusitraukia į vidų, ne- 
išsisklaido ir nenusėda žemyn, bet skleidžia šviesą, 
dėl kurios mato visuose dalykuose ir savyje pačioje 
glūdinčią tiesą. 

13. Kas nors ims mane niekinti? Tegu; aš tik 
žiūrėsiu, kad nepadaryčiau arba nepasakyčiau ko 


nors verto paniekos. Ims manęs neapkęsti? Tegu; 

aš liksiu visiems palankus ir linkintis gera, pasiren- 
gęs ir jam pačiam parodyti jo klaidą be pykčio ir 
be puikybės, bet nuoširdžiai ir maloniai, kaip darė 
Fokionas’, jeigu jis neapsimetinėjo. Juk vidujai rei- 
kia būti kaip tik tokiam, kad dievai matytų tave 
esant žmogų, kuris nepyksta ir nesiskundžia. Argi 
tau atsitinka kas bloga, jeigu tu elgiesi pagal savo 
prigimtį ir priimi tai, kas atitinka visumos prigimtį, 
kaip žmogus, sukurtas visuomenės labui ? 

14. Niekindami vienas kitą, jie pataikauja vienas 
kitam, o stengdamiesi vienas kitą pralenkti, žemi- 
nasi vienas prieš kitą. 

15. Koks žemas ir veidmainys yra tas, kuris sako: 
„Aš nutariau būti nuoširdus su tavimi“ Ką darai, 
žmogau? To nereikia iš anksto pareikšti; tai pa- 
aiškės [iš poelgių). Tai turi būti parašyta tau ant 
kaktos, girdėti iš balso, matyti iš akių. Nuoširdus ir 
geras žmogus turi būti panašus į atsiduodantį pra- 
kaitu, kad tas, kuris stovi šalia, prisiartinęs nori ne- 
nori jį užuostų. Prikišamai rodomas nuoširdumas 
yra peilis. Nėra nieko bjauriau už vilkišką draugys- 
tę; saugokis jos labiau už viską. Gerą, paprastą ir 
nuoširdų žmogų pažinsi iš akių; to nepaslėpsi. 

16. Laimingai nugyventi gyvenimą - sielos valia, 
jeigu tik ji bus abejinga nereikšmingiems dalykams. 
O ji bus abejinga, jeigu kiekvieną dalyką tyrinés da- 
limis ir visą, atmindama, kad nė vienas dalykas ne- 
primeta mums nuomonės apie save ir neartėja prie 
mūsų; jis nejuda, ir mes patys sprendžiame apie jį 
ir tarsi įrašome savyje tą sprendimą, nors galime ir 


neįrašyti, o jeigu įrašas nepastebimai į mus pateko, 

galime jį ištrinti. Jau nedaug laiko tau liko rūpintis 
tuo, nes gyvenimas greitai baigsis. Kas čia sunkaus? 
Jeigu tai atitinka tavo prigimtį, džiaukis tuo, ir 
tebūnie tau lengva; jeigu tai prieštarauja tavo pri- 
gimčiai, ieškok, kas jai tinka, ir siek to, nors tai ir 
nesuteikia šlovės. Kiekvienam juk leidžiama ieškoti 
savo asmeninio gėrio. 

17. Galvok, kaip kiekvienas dalykas atsirado, iš 
ko jis susideda, į ką keičiasi, koks bus po pasikeiti- 
mo ir kad pasikeitimas nepadaro jam nieko blogo. 

18. Pirmiausia, koks yra mano santykis su žmo- 
nėmis? Mes esame sukurti vienas kitam, o kita ver- 
tus, aš stoviu jų priešakyje, kaip avinas stovi avių 
bandos ar jautis - karvių bandos priešakyje. Pa- 
žvelk į tai iš viršaus: jeigu pasaulį sudaro ne atomai, 
tai viską valdo prigimtis; jeigu taip, tai žemesnės 
būtybės yra sukurtos dėl aukštesniųjų, o pastaro- 
sios — viena kitai. Antra, kaip žmonės elgiasi prie 
stalo, guolyje ir t. t., o ypač kokiomis taisyklėmis 
jie vadovaujasi ir su kokia puikybe viską daro. Tre- 
čia, jeigu jie elgiasi teisingai, nereikia ant jų pyk- 
ti; jeigu neteisingai — vadinasi, daro tai prieš savo 
valią ir dėl nežinojimo. Juk bet kuri siela tik prieš 
savo valią nutolsta nuo tiesos ir praranda sugebė- 
jimą tinkamai elgtis. Žmonės sielojasi girdėdami, 
kad juos laiko neteisingais, nedėkingais, godžiais, 
žodžiu, darančiais bloga artimiesiems. Ketvirta, ir 
tu dažnai klysti ir tuo esi panašus į kitus. O jeigu 
nepadarai kai kurių klaidų, tai vis dėlto turi polinkį 
į jas, nors ir susilaikai iš baimės, savimeilės ar dėl 


kitokių netikusių sumetimų. Penkta, tu net nesi 

tikras, ar žmonės klysta, ar ne, nes daugelis dalykų 
daromi atsižvelgiant į aplinkybes. Apskritai pirma 
reikia daug ko išmokti, kad galėtum ką nors tikra 
pasakyti apie kieno nors poelgį. Šešta, jeigu smar- 
kiai supyksi arba nuliūsi, [atmink], kad žmogaus 
gyvenimas yra trumpas ir kad visi greitai numir- 
sime. Septinta, mus piktina ne žmonių poelgiai, 
nes jie juk priklauso tų žmonių vadovaujančiajam 
pradui, bet mūsų įsitikinimai. Taigi pašalink juos, 
panorėk išsivaduoti nuo sprendimo apie tuos poel- 
gius tarsi apie kažką baisaus, ir tavo pyktis nuslūgs. 
Tačiau kaip juos pašalinti? Galvok apie tai, kad [tie 
žmonių poelgiai] nedaro tau gėdos. Juk jeigu bloga 
yra ne tik tai, kas gėdinga, tai ir tu neišvengsi dau- 
gelio blogų darbų, tapsi plėšiku ar dar kuo nors pa- 
našiu. Aštunta, pyktis ir sielvartas mus kankina kur 
kas labiau negu tie poelgiai, dėl kurių mes pyks- 
tame ir sielvartaujame. Devinta, geranoriškumas 
yra neįveikiamas, jeigu jis tikras, o ne apsimestinis 
ir veidmainiškas. Ką tau padarys pats blogiausias 
žmogus, jeigu tu būsi kilnus su juo ir, pasitaikius 
progai, ramiai mokysi jį, ir tuo metu, kai jis rengiasi 
padaryti tau bloga, išsaugodamas palankumą jam, 
jį įtikinėsi: „Mano vaike, ne tam mes esame gimę. 
Man tu nepakenksi, bet sau pakenksi: Švelniai ir 
įtikinamai įrodinėsi jam, kad taip yra iš tikrųjų ir 
kad nei bitės, nei kiti kaimenėmis gyvenantys gy- 
vūnai taip nesielgia; reikia visa tai daryti be pašai- 
pos ir neįžeidinėjant, bet maloniai ir nepiktai, ne 
kaip mokytojui ir ne tam, kad kiti tavimi stebėtųsi; 


turi kalbėti tik jam vienam, net jei kas nors kitas 


141 


šalia stovėtų. Visada atsimink tas devynias taisykles 
ir laikyk jas mūzų dovana; ir pagaliau tapk žmo- 
gumi, kol dar gyveni. Lygiai taip pat kaip pykčio 
reikia vengti ir pataikauti žmonėms: ir viena, ir 
kita yra antivisuomeniška ir žalinga. Supykęs tuo- 
jau pat prisimink, kad pykti nevyriška, o būti ge- 
ram ir maloniam yra ir žmogiška, ir vyriška, ir kad 
tik taip pasireiškia stiprybė, ištvermė ir drąsa, o 
ne pykstant ir piktinantis. Kuo mūsų poelgiai yra 
bešališkesni, tuo jie rodo didesnį mūsų stiprumą. 
O sielvartas ir pyktis rodo mūsų silpnumą. Abu 
mus sekina ir silpnina. Jeigu nori, išklausyk ir de- 
šimtą mūzų valdovo patarimą. Neprotinga norėti, 
kad blogi žmonės nedarytų nieko bloga; tai tas pat, 
kaip norėti to, kas neįmanoma. Tačiau leisti jiems 
taip elgtis su kitais ir norėti, kad jie nekenktų tau, 
yra kvaila ir žiauru. 

19. Labiausiai nuolatos reikia saugotis keturių 
vadovaujančiojo proto klaidų, o jeigu pastebėsi jas, 
stenkis ištaisyti, kiekvienu atveju sakydamas sau: 
„Ta nuomonė nebūtina, ta griauna visuomenės pa- 
matus, tie žodžiai nenuoširdūs, o kalbėti nenuošir- 
džiai tau turėtų būti bjauru: Ketvirtas priekaištas, 
kurį pats sau darai, yra toks: „Tas poelgis susilpnina 
dieviškąją tavo dalį, ji pasiduoda žemesnei ir mir- 
tingai daliai, kūnui, bei jos žemiems norams: 

20. Dvasinė ir ugninė tavo dalys, kurios yra su- 
mišusios tavyje, nors pagal savo prigimtį ir veržiasi 
aukštyn, tačiau, paklusdamos visumos tvarkai, yra 
įveikiamos kūniškojo prado ir pasilieka tavyje. Iš 


žemės ir vandens susidedančios tavo dalys, nors jos 

yra traukiamos žemyn, pakyla į viršų ir užima savo 
prigimčiai priešingą padėtį. Taip pirminės dalelės 
paklūsta visumai ir norom nenorom pasilieka ten, 
kur buvo padėtos, kol gauna ženklą suirti. Argi ne 
keista, kad tik protinga tavo dalis yra nepaklus- 
ni ir nepatenkinta jai skirta vieta, nors jos niekas 
neverčia daryti tai, kas jai priešinga, ir tik ji gali 
elgtis pagal savo prigimtį; tačiau ji nepaklūsta ir 
elgiasi priešingai. Juk jos polinkis į neteisybę, ne- 
susivaldymą, pyktį, liūdesį, baimę yra ne kas kita, 
kaip priešinimasis prigimčiai. Tačiau ir tada, kai 
vadovaujantysis pradas yra nepatenkintas kokiais 
nors įvykiais, jis palieka jam skirtą vietą. Juk jis yra 
sukurtas ne tik teisingumui, bet ir šventumui ir 
dievobaimingumui. Abi šios dorybės tarnauja vi- 
suomenės gerovei ir yra svarbesnės net už teisingus 
darbus. 

21. Kas neturi vieno ir pastovaus gyvenimo tiks- 
lo, tas ir pats negali per visą gyvenimą išlikti vie- 
nas ir toks pat. To, kas pasakyta, dar nepakanka, 
jeigu nepridursi, koks turi būti tas tikslas. Kadangi 
ne visi vienodai gėrybėmis laiko tai, kas daugeliui 
atrodo gėrybės, bet tik kai kurias iš jų, tas, kurios 
turi visuotinę reikšmę, tai ir tikslas turi būti visiems 
bendras ir siekiantis visuomenės gerovės. Ir kas į tą 
tikslą nukreips visus savo troškimus ir visą savo vei- 
klą, tas ir pats visą laiką išliks toks pat. 

22. |Prisimink] laukinę ir naminę pelę, jos bai- 
me ir blaškymąsi?. 

23. Minios įsitikinimus Sokratas vadino Lamijo- 


mis*, kuriomis gąsdinami vaikai. 

24. Lakedaimoniečiai per įvairius renginius sve- 
čiams statė suolelius pavėsyje, o patys sėdosi, kur 
pakliuvo. 

25. Perdikui’, priekaištaujančiam, kad Sokratas 
neateinąs pas jį, šis atsakė: „Bijau gėdingiausios 
pražūties“, turėdamas galvoje, kad, pasinaudojęs 
malone, negalės atsilyginti tuo pačiu. 

26. Efesiečių“ raštuose yra išlikęs patarimas nuo- 
latos prisiminti kokį nors senovės laikų vyrą, pasi- 
žymėjusį dorybe. 

27. Pitagorininkai patarė kiekvieną rytą pažiū- 
rėti į dangų, kad pagalvotume apie tuos [kūnus], 
kurie visada daro savo darbą, ką reikia ir kaip reikia, 
apie jų tvarką, tyrumą ir nuogumą. Juk šviesulių 
nedengia joks šydas. 

28. Ar žinai, kaip atrodė Sokratas, susisupęs 
avies kailiu, kai Ksantipė išėjo iš namų ir išsinešė jo 
drabužius, ir ką jis pasakė draugams, kurie susigėdo 
ir puolė atgal, pamatę jį taip apsitaisiusį? 

29. Kitus gali mokyti skaityti ir rašyti tik tada, 
kai pats išmoksi. Juo labiau — gyventi. 

30. Esi tu vergas, tad neleista tau kalbėt". 

31. Širdis man juokėsi krūtinėj“. 

32. Smerks jie dorybę, pikčiausiais grūmodami 
žodžiais". 

33. „Užsigeisti žiemą figų — beprotybė; beprotis ir 
tas, kuris ilgisi vaiko, kai jau nebegali [jo pamatyti]*"° 

34. „Myluojant vaiką, - kalbėjo Epiktetas, — rei- 
kia širdyje kartoti: „Rytoj jis gal bus miręs“ — „Tai 
piktžodžiavimas“, - prieštaravo jam. „Tai ne pikt- 


žodžiavimas, - sakė jis, - bet tam tikro prigimties 

reiškinio nusakymas; argi piktžodžiavimas būtų 
sakyti, kad javai bus nupjauti?“" 

35. Žalia vynuogė, prisirpusi vynuogė, išspausta 
vynuogė — visa tai yra virtimas ne tuo, ko nėra, bet 
tuo, ko šiuo metu nėra”. 

36. „Plėšiku netampama prieš savo valią“, - pa- 
sakė Epiktetas". 

37. „Reikia surasti būdą nustatyti, kada reikia pri- 
tarti, — sako Epiktetas, — ir reikia žiūrėti, kad troš- 
kimai nebūtų beatodairiški, kad jie būtų naudingi 
visuomenei, atitiktų trokštamo dalyko vertę““* Jis 
liepė visiškai susilaikyti nuo aistrų ir nevengti nie- 
ko, kas nuo mūsų nepriklauso. 

38. „Ginčijamasi ne dėl niekų, bet dėl to, ar būti 
bepročiu, ar ne“, - sako Epiktetas. 

39. Sokratas klausė: „Ko norite: ar turėti pro- 
tingų būtybių sielas, ar neprotingų?“ — „Protin- 
gy. - „Kokių protingų: ar sugadintų, ar nesuga- 
dintų?“ - „Nesugadintų“ — „Tai kodėl jų nesiekia- 
te?“ — „Mes jau turime jas“ — „Tai kodėl kovojate ir 


ginčijatės? '° 

DVYLIKTA KNYGA 


I. Visa tai, ką trokšti pasiekti aplinkiniais keliais, 
jau dabar galėtum turėti, jeigu pats sau nekenktum, 
t. y. jeigu paliktum praeitį, ateitį patikėtum apvaiz- 
dai ir rūpintumeis vien tik dabartimi, būdamas 
pamaldus ir teisingas. Pamaldus, kad būtum paten- 
kintas likimu, nes prigimtis jį tau paskyrė, o tave 
jam. Teisingas, kad laisvai ir neišsisukinėdamas sa- 
kytum tiesą ir elgtumeis pagal įstatymą ir pagal da- 
lykų vertę. Tegu tau nekliudo nei kitų ydos, nei jų 
įsitikinimai, nei kalbos, nei tave gaubiančio kūno 
pojūčiai; tegu jis pats rūpinasi tuo, ką jaučia. Taigi 
jeigu, priėjęs gyvenimo pabaigą, visa kita paliktum 
ir gerbtum tik savo vadovaujantįjį pradą ir tai, kas 
tavyje yra dieviška, jeigu bijotum ne mirties, o to, 
kad niekada nepradėsi gyventi pagal prigimtį, tai 
taptum žmogumi, vertu tave sukūrusio pasaulio, 
liautumeis jaustis atėjūnu savo tėvynėje, stebėtis 
tuo, kas kasdien atsitinka, tarsi tai būtų netikėta, ir 
priklausyti nuo vienų ar kitų dalykų. 

2. Dievas mato visų mūsų vadovaujančiuosius 
pradus nuogus, be kūniškojo apdangalo, žievės ir 
priemaišų; juk jis vadovaujasi tik savo paties protu 
ir prisiliečia tik prie to, kas iš jo yra kilę ir atsiradę. 
Jeigu ir tu įprasi daryti tą patį, atsikratysi daugelio 
rūpesčių. Juk argi tas, kuris nekreipia dėmesio į jį 
gaubiantį kūną, eikvos laiką drabužiams, namams, 


šlovei ir panašiems apdangalams bei puošmenoms? 

3. Tu susidedi iš trijų dalių: kūno, dvasios ir pro- 
to. Dvi pirmosios iš jų yra tavo tik tiek, kiek tau rei- 
kia jomis rūpintis, ir tik trečioji iš tikrųjų yra tavo. 
"Taigi, jei atitolinsi nuo savęs, t. y. nuo savo proto, 
visa tai, ką kiti daro ir kalba, ir tai, ką tu pats pada- 
rei ar pasakei, ir tai, kas tau kelia nerimą, nes gali 
atsitikti, ir tai, kas susiję su tave gaubiančiu kūnu 
ar dvasia, kuri iš prigimties susijusi su kūnu ir ne- 
priklauso nuo tavo valios, ir tai, kas suka už tavęs 
esantį sūkurį, kad protas, išlaisvintas nuo visko, su 
kuo tave susiejo likimas, tyras ir nepriklausomas 
galėtų gyventi tik pagal save, elgdamasis teisingai, 
susitaikydamas su tuo, kas atsitinka, ir sakydamas 
tiesą, — taigi, kartoju, jeigu atitrauksi savo vado- 
vaujantįjį pradą nuo visko, kas prilipo prie jo dėl 
polinkių ir yra susiję su praeitimi ar ateitimi, tapsi 
panašus į Empedoklio 


Rutulį apskritą, vienatve besidžiaugiantį savo", 


rūpinsies tik tuo gyvenimu, kurį dabar gyveni, ir 
galėsi ligi mirties nugyventi ramiai ir laimingai, 
santaikoje su tavyje glūdinčia dievybe. 

4. Aš dažnai stebėjausi tuo, kad daugelis save 
myli labiau negu kitus, o savo nuomonę apie save 
vertina mažiau negu kitų nuomonę. Jeigu pasiro- 
des dievas arba protingas mokytojas liepty kam 
nors negalvoti ir nesvarstyti nieko, ko negalėtų 
tuojau pat viešai pasakyti, šis nė dienos neištvertų. 
Taigi mes labiau paisome kitų nuomonės apie save 


negu pačių savęs. 

s. Kaip atsitiko, kad dievai, kurie viską sutvar- 
kė taip gražiai ir su meile žmonėms, neatkreipė 
dėmesio tiktai į vienintelį dalyką — kad kai kurie 
labai geri žmonės, tarsi sudarę sąjungą su pačia die- 
vybe ir savo šventu gyvenimu ir dievobaimingais 
darbais tapę tai dievybei labai artimi, sykį numirę, 
jau nebegali iš naujo užgimti, bet amžinai užgęsta? 
Net jeigu taip yra iš tikrųjų, tai žinok, kad, jeigu 
turėtų būti kitaip, dievai kitaip būtų ir padarę. Jei- 
gu tai būtų teisinga, tai būtų ir įmanoma, ir jeigu 
tai atitiktų prigimtį, tai prigimtis pati būtų taip ir 
sutvarkiusi. O jeigu taip nėra (jeigu tik iš tikrųjų 
taip nėra), tai žinok, kad kitaip ir negalėjo būti. 
Pats matai, kad, šito klausdamas, ginčijiesi su die- 
vais; mes negalėtume taip su jais ginčytis, jeigu jie 
nebūtų geriausi ir teisingiausi. O jeigu taip, tai jie 
negalėjo dėl neapdairumo nepastebėti, kad pasau- 
lio tvarkoje kas nors yra neteisinga ir neprotinga. 

6. Įprask daryti ir tai, kas atrodo neįmanoma. 
Juk ir kairė ranka, dėl įpratimo stokos daugeliui 
dalykų netinkama, pavadžius laiko stipriau negu 
dešinė; mat prie šito ji jau įpratusi. 

7. [Galvok apie tai], kokia bus tavo kūno ir sie- 
los būsena, kai tave užklups mirtis, apie gyvenimo 
trumpumą, apie begalinę praeities ir ateities amži- 
nybę, apie bet kokios medžiagos trapumą. 

8. Stebėk daiktų priežastinius pradus nuogus, be 
išorinio apvalkalo: ieškok visų poelgių tikslų; gal- 
vok apie tai, kas yra skausmas, kas - malonumas, 


kas — mirtis, kas - garbė, kas drumsčia tavo ramy- 

bę; [žinok], kad nė vienas žmogus negali sukliudy- 
ti kitam, kad viskas yra tik mūsų įsitikinimas. 

9. Naudojantis pagrindinėmis taisyklėmis, rei- 
kia būti panašiam į kumštininką, o ne į gladiatorių. 
Pastarasis, pametęs kardą, kuriuo kaunasi, žūna, 
o anas visada turi rankas, jam tereikia sugniaužti 
[kumščius]. 

10. Reikia žiūrėti, iš ko susideda kiekvienas daly- 
kas, skirti jo medžiagą, priežastį, tikslą. 

11. Žmogus turi galią daryti tik tai, kas patinka 
dievui, ir priimti tai, ką dievas jam siunčia, nes tai 
atitinka prigimtį. 

12. Nereikia priekaištauti dievams; jie neklysta 
nei savo valia, nei nenoromis; nereikia priekaiš- 
tauti ir žmonėms, nes jie klysta tik prieš savo valią. 
Taigi niekam nereikia priekaištauti. 

13. Koks juokingas ir keistas tas, kuris stebisi tuo, 
kas vyksta gyvenime. 

14. Arba [pasaulyje egzistuoja] lemtingas bū- 
tinumas ir nesuardoma tvarka, arba maloninga 
apvaizda, arba netvarkingas atsitiktinumų kratinys. 
Jeigu lemtingas būtinumas - kam priešintis? Jeigu 
maloninga apvaizda — tapk vertas dieviškosios pa- 
galbos. Jeigu netvarkingas kratinys — džiaukis, kad 
šitame sūkuryje turi tau vadovaujantį protą. Ir jei- 
gu sūkurys nuneštų tave, tegu nuneša tiktai kūną, 
dvasią ir visa kita; proto jis nenuneš. 

15. Lempos šviesa šviečia ir neužgęsta, kol jos 
neužpūsi; argi tavyje glūdinti tiesa, teisingumas ir 
išmintis užges anksčiau už tave? 

16. Jeigu tau atrodys, kad kas nors nusikalto, pa- 
klausk savęs, ar tai iš tiesų nusikaltimas. O jeigu iš 

tiesų nusikalto, paklausk savęs, ar jis pats savęs ne- 
nubaudė, panašiai kaip tas, kuris nagais susidraskė 
veidą. 

Kas nori, kad blogas žmogus nenusikalstų, pa- 
našus į tą, kuris nori, kad figmedis neaugintų vai- 
sių, kad kūdikiai neverktų, arkliai nežvengtų ir ne- 
vyktų kiti neišvengiami dalykai. Ką turi daryti tas, 
kuris turi tokį polinkį? Jeigu esi drąsus, pamėgink 
išgydyti jį. 

17. Kas nedera, to nedaryk; kas netiesa, to nekal- 
bėk. Toks tebūnie tavo troškimas. 

18. Visada žiūrėk, koks yra tas dalykas, kuris daro 
tau įspūdį; ištirk jį, išskirk medžiagą, priežastį, tiks- 
la, laiką, kurį jam skirta egzistuoti. 

19. Suprask pagaliau, kad turi savyje kai ką gra- 
žesnio ir dieviškesnio negu tai, kas žadina tavo ais- 
tras ir tampo tave kaip lėlę. Kokia dabar yra tavo 
siela? Ar nėra joje baimės, jautrumo, geismo ar ko 
nors panašaus? 

20. Pirma, nieko nedaryk neapgalvojęs ir be 
tikslo. Antra, neturėk kito tikslo, kaip tik tą, kuris 
yra naudingas visuomenei. 

21. Netrukus tavęs nebebus, neliks ir to, ką dabar 
matai, ir to, kas dabar gyvena. Visa yra sukurta tam, 
kad keistųsi, virstų kuo nors kitu ir žūtų, o vietoj to 
atsirastų kas nors kita. 

22. Viskas yra tik tavo įsitikinimas ir priklauso 
tiktai nuo tavęs. Taigi pašalink, kai panorėsi, įsiti- 
kinimą, ir tarsi jūrininkas, aplenkęs uolas, pateksi į 
ramų ir bangų nepasiekiamą užutėkį. 

23. Joks laiku baigtas darbas nepatiria nieko blo- 
ga del to, kad yra baigtas. Ir tas, kas darė šitą darbą, 

nepatyrė nieko bloga dėl to, kad jis buvo užbaigtas. 
Panašiai ir visų darbų visuma, t. y. gyvenimas, jeigu 
ji laiku baigiasi, nepatiria nieko bloga dėl to, kad 
baigiasi; ir tas, kuris laiku užbaigia šitą darbų eile, 
nepatiria blogo. O laiką ir ribą nustato prigimtis, 
kartais atskira, jeigu [žmogus miršta] senatvėje, o 
apskritai visumos prigimtis, dėl kurios atskirų dalių 
keitimosi pasaulis visada išlieka jaunas ir stiprus. 
"Tai, kas naudinga visumai, visada yra gražu ir tinka- 
ma. Taigi gyvenimo pabaiga niekam nėra nei blo- 
gis, nei gėdingas dalykas, jeigu ji nepriklauso nuo 
mūsų valios ir neprieštarauja visuomenės labui; ji 
yra netgi gėris, jeigu yra savalaikė, atitinka visumos 
prigimtį ir yra jai naudinga. Taigi dievo įkvėptasis 
yra tas, kuris eina dievo nurodytu keliu ir elgiasi 
pagal jo valią. 

24. Laikykis šių trijų taisyklių: ką darai, daryk 
apgalvojęs ir taip, tarsi tai darytų pats teisingumas; 
dėl išorinių įvykių, [atmink], kad juos lemia arba 
atsitiktinumas, arba apvaizda; nereikia nei pykti 
ant atsitiktinumo, nei kaltinti apvaizdos. Antra, 
[stebek], kokia yra kiekviena būtybė nuo prasidėji- 
mo iki tol, kai įgyja sielą, ir nuo tol, kai įgyja sielą, 
iki tol, kai ją atiduoda; iš ko ji susideda ir į ką suyra. 
Trečia, jeigu staiga pakiltum į orą ir iš viršaus pa- 
žvelgtum į žmonių darbus ir jų įvairovę, paniekin- 
tum juos, galėdamas stebėti visas tas būtybes, kar- 
tu gyvenančias ore ir eteryje; ir, kad ir kiek kartų 
pakiltum į viršų, visada matysi tuos pačius vaizdus, 
panašius vienas į kitą ir laikinus. O juk tuo mes di- 


džiuojamės! 

25. Atmesk savo įsitikinimą, ir tu išgelbėtas. Kas 
tau kliudo jį atmesti? 

26. Jeigu tu dėl ko nors pyksti, vadinasi, pamir- 
šai, kad viskas vyksta pagal visumos prigimtį ir kad 
kitų nusikaltimai tavęs neliečia, ir kad visa, kas 
pasaulyje vyksta, visada taip vyko ir vyks, ir dabar 
visur vyksta; [pamiršai], kad žmogus yra artimas 
visai žmonių giminei ir kad juos sieja ne kraujo, ne 
kilmės, bet proto bendrumas. Pamiršai, kad kie- 
kvieno žmogaus protas yra dievas ir iš dievo atsi- 
radęs; kad niekas neturi nieko savo, bet ir vaikai, 
ir kūnai, ir sielos yra iš jo atsiradę; kad viskas yra 
tik mūsų įsitikinimas, kad kiekvienas gyvena tik šią 
akimirką ir tik ją praranda. 

27. Nuolatos prisimink tuos, kurie pernelyg dėl 
ko nors piktinosi, tuos, kurie pranoko kitus šlove, 
sėkme, neapykanta ar kitokiomis likimo dovano- 
mis. Paskui paklausk savęs: „Kur dabar visa tai?“ 
Dūmai, plėnys, mitas, o gal ir mito nėra. Prisimink 
bet kurį iš jų, pavyzdžiui, Fabijų Katuliną savo dva- 
re, Lucijų Lupą savo soduose, Stertinijų Bajuose, 
Tiberijų Kaprio saloje, Velijy Rufa, - kaip jie gy- 
veno, kokių aistrų buvo kamuojami, kokie niekingi 
buvo visi jų troškimai; ir pagalvok apie tai, kad kur 
kas išmintingiau, naudojantis mums duotomis gali- 
mybėmis, išlikti teisingam, protingam, nuoširdžiai 
atsidavusiam dievams. Juk visų nemaloniausias yra 
tas, kuris po nuolankumu slepia savo puikybę. 

28. Tiems, kurie klausia: „Kur tu matei dievus, 
kuriuos garbini, arba kaip įsitikinai, kad jie yra?“, 
[atsakau]: „Pirmiausia, jie yra matomi ir paprasta 

akimi; be to, savo sielos aš taip pat nemačiau, bet 
gerbiu ją. Taigi ir apie dievų buvimą sprendžiu iš 
to, kad patiriu jų jėgą, ir juos garbinu“ 

29. Išgelbėsi gyvenimą, jei žiūrėsi, iš ko susideda 
kiekvienas daiktas, koks jis yra, kokia jo medžiaga 
ir priežastis, iš visos širdies darysi tai, kas teisinga, 
ir kalbėsi tiesą. Kas gi pagaliau lieka daryti, jeigu ne 
mėgautis gyvenimu, dedant vieną gerą darbą prie 
kito, kad neliktų tarp jų nė mažiausio [tarpelio]? 

30. Saulės šviesa viena, nors ji išsisklaido tarp sie- 
nų, kalnų ir daugybės kitų daiktų. Viena ir bendroji 
esmė, nors ji padalyta į daugybę atskirų kūnų. Vie- 
na siela, nors ir ji paskirstyta begalei prigimčių ir 
atskirų pavidalų. Viena ir mąstančioji siela, nors 
ji taip pat atrodo padalyta. Kitos minėtų dalykų 
dalys - dvasinės ir kūniškos - nieko nejaučia ir 
yra svetimos viena kitai, nors jas jungia protingas 
pradas ir traukia prie to paties. Protas pagal savo 
prigimtį veržiasi prie to, kas jam artima, susijun- 
gia su tuo, ir tas bendrumo siekimas neatskiria- 
mas nuojo. 

31. Ko tu nori? Toliau gyventi? Kitaip sakant, 
jausti, trokšti, augti, pagaliau mirti, kalbėti, mąs- 
tyti? Kas iš viso to tau atrodo vertinga? O jeigu 
visa tai yra niekingi dalykai, siek paklusti protui 
ir dievui. Tačiau nesuderinama gerbti dievą ir 
protą ir sielotis dėl to, ką prarandi mirdamas. 

32. Kokia maža neišmatuojamo ir begalinio lai- 
ko dalis skirta kiekvienam iš mūsų. Kaip greitai ji 
išnyksta amžinybėje! O kokia nedidelė visumos 
esmės dalis! Kokia nedidelė visumos sielos dalis! 
Kokiame mažyčiame žemės lopinėlyje tu šliau- 

žioji! Turėdamas visa tai galvoje, nelaikyk svarbiu 
nieko kita, išskyrus būtinumą daryti tai, kas ati- 
tinka tavo prigimtį, ir susitaikyti su tuo, ką teikia 
visumos prigimtis. 

33. Kaip elgiasi tavo vadovaujantysis pradas? Juk 
tai — viskas. O visa kita, ar tai priklauso nuo tavo 
valios, ar nepriklauso, yra tik plėnys ir dūmai. 

34. Labiausiai niekinti mirtį skatina tai, kad 
netgi tie, kurie malonumus laikė gėriu, o skaus- 
mą - blogiu, ją niekino. 

35. Tam, kuris gėriu laiko vien tai, kas atsitinka 
laiku, kuriam vis tiek, ar, vadovaudamasis teisingu 
protu, jis padarė daugiau darbų, ar mažiau, ir ku- 
riam nėra skirtumo, ar ilgiau, ar trumpiau tenka 
žiūrėti į pasaulį, - tam mirtis nebaisi. 

36. Žmogau, tu buvai šios didelės valstybės pi- 
lietis; argi tau ne vis tiek, ar buvai juo penkerius, ar 
šimtą metų? Tai, kas atitinka įstatymus, yra visiems 
vienoda. Kas čia baisaus, jeigu tau palikti šią valsty- 
bę liepia ne tiranas, ne neteisingas teisėjas, bet pri- 
gimtis, kuri tave joje įkurdino? Panašiai pretorius 
pašalina nuo scenos aktorių, kurį buvo priėmęs“. 
„Tačiau aš suvaidinau ne penkis, o tik tris veiks- 
mus. — „Ieisybė, tačiau gyvenimo pjesei pakanka 
ir trijų veiksmų. Jos pabaigą nustato tas, kas ją su- 
kūrė, o dabar suardo; tu nei ten, nei čia niekuo dė- 
tas. Taigi išeik palankiai nusiteikęs, nes ir tas, kuris 
atleidžia tave, yra tau palankus: 

PAAIŠKINIMAI 


PIRMA KNYGA 


' Senelis Markas Anijus Veras (Marcus Annius Ve- 
rus) - Romos senatorius, po tėvo mirties (130 m. po 
Kr.) įsūnijęs Marką Aurelijų. 

* Marko Aurelijaus tėvas, taip pat Markas Anijus Ve- 
ras, buvo Romos pretorius. 

* Marko Aurelijaus motina Domicija Lucila (Domi- 
tia Lucilla) buvo Romos senatoriaus Publijaus Kalvizi- 
jaus Tulo (Publius Calvisius Tullus) sesuo. 

* Marko Aurelijaus prosenelis Lucijus Katilijus Severas 
(Lucius Catilius Severus) valdant imperatoriui Hadria- 
nui buvo Romos konsulas bei ėjo kitas aukštas pareigas. 

* Nežinomas asmuo. 

‘ Žalieji ir mėlynieji — raitelių lenktynių dalyvių pa- 
vadinimai pagal drabužių spalvą. 

’ Palmularijai ir skutarijai - gladiatorių grupės pagal 
ginklų rūšis: „pailgaskydžiai“ ir „apskritaskydžiai“. 

* Diognetas ( Atoyvijtos) - dailininkas, Marko Aureli- 
jaus namų mokytojas. 

? Populiarus tuo metu užsiėmimas. Būdavo rengia- 
mos putpelių peštynės. 

°° Bakchėjas (Baxyetoc) - Platono filosofijos šalinin- 
kas; Tandasidas (Tavoaorc) ir Markianas (Mapxtavoc) - 
nezinomi asmenys. 

" Kvintas Junijus Rustikas (Quintus Iunius Rusti- 
cus) — filosofas stoikas, Marko Aurelijaus mokytojas. 

* Stola — iškilmingas prabangus viršutinis drabužis. 

3 Sinuesa - miestas Lacijuje netoli Kampanijos. 

'+ Epiktetas (Enixtntos, apie 50—apie 130 m.) - romė- 
nų filosofas stoikas. 

5 Apolonijas (Aro) wwoc) - filosofas stoikas, Marko 
Aurelijaus mokytojas. 

© Sekstas — filosofas iš Chaironėjos, Plutarcho anū- 
kas. 

7 Aleksandras - graikų kalbos ir literatūros mokyto- 
jas iš Frigijos. 

* Markas Kornelijus Frontonas (Marcus Cornelius 
Fronto, apie 100-166 m.) - žymus Romos oratorius ir 
rašytojas, Marko Aurelijaus mokytojas. 

» Platonikas Aleksandras - Teofrasto liudijimu, Mar- 
ko Aurelijaus sekretorius. 

© Katulas (Cina Catullus) - filosofas stoikas, Marko 
Aurelijaus mokytojas. 

" Domicijus - nežinomas asmuo; Atėnodotas - Fron- 
tono mokytojas. 

* Klaudijus Severas (Claudius Severus) - peripateti- 
kas, romėnų konsulas, Marko Aurelijaus žento tėvas. 

3 Publijus Petas Trazėja (Publius Paetus Thrasea) — 
respublikos šalininkas, imperatoriaus Nerono priverstas 
nusižudyti; Gajus Helvidijus (Caius Helvidius Priscus) — 
respublikos šalininkas, imperatoriaus Vespasiano nuteis- 
tas mirti; Markas Porcijus Katonas Jaunesnysis (Marcus 
Portius Cato Minor, 95-46 m. pr. Kr.) - atkaklus res- 
publikos šalininkas, nusižudęs pralaimėjus Pompėjui; 
Dionas Prusietis (40-115) - kiniky ir stoikų filosofijos 
šalininkas, minimas Plutarcho „Paralelinėse biografijo- 
se“; Markas Junijus Brutas (Marcus Iunius Brutus, 85- 
42 m. pr. Kr.) — respublikos šalininkas, dalyvavęs pasikė- 
sinime prieš Cezarį ir baigęs gyvenimą savižudybe. 

++ Klaudijus Maksimas (Claudius Maximus) - filo- 
sofas stoikas, Marko Aurelijaus mokytojas, vėliau buvęs 
legatu Panonijoje ir prokonsulu Afrikoje. 

* Turimas galvoje imperatorius Antoninas Pijus (Ti- 
tus Aurelius Antoninus, 86-161 m.), kuris 138 m. įsūnijo 


Marką Aurelijų. 

** Lorijus - priemiesčio vila, kurioje Antoninas Pijus 
dažnai lankydavosi ir kurioje 161 m. mirė. 

7 Lanuvijus, Tuskulas - nedideli miesteliai netoli 
Romos. 

8 Seserį Aniją Lucilą Augustą (Annia Lucilla Augus- 
ta, 149-182 m.) Markas Aurelijus labai mylėjo. Jai jis pa- 
liko visą tėvo ir motinos palikimą. 

» Brolį Lucijų Aurelijų Verą (Lucius Aurelius Verus) 
taip pat įsūnijo Antoninas Pijus. Kai Antoninas mirė, jis 
valdė valstybę kartu su Marku Aurelijumi. 

°° Markas Aurelijus turėjo tris dukteris ir tris sūnus, iš 
kurių du mirė. Vidurinysis sūnus Lucijus Elijus Aurelijus 
Komodas (Lucius Aelius Aurelius Commodus Antoni- 
nus) valdė Romos valstybę 180-193 m. Savo charakteriu 
ir gyvenimo būdu buvo visiška tėvo priešingybė. 

" Nežinomi asmenys. 

* Žmona Faustina, Antonino Pijaus duktė, toli gražu 
nepasižymėjo tokiomis dorybėmis, kokias Markas Au- 
relijus jai čia priskiria. 

> Gajeta - miestas Kampanijoje. 

* Kvadai - germanų gentis, gyvenusi dabartinėje 
Moravijos teritorijoje. Gramas (dab. Garamas) - Duno- 
jaus intakas. 


ANTRA KNYGA 


' Markas Aurelijus tuo metu buvo 50 metų. 

* Daugelis stoikų buvo prieš pernelyg didelį knygų 
skaitymą. Seneka sakė, jog gilintis į save yra svarbiau 
negu „graužti knygas“. 

* Teofrastas (OedbpaaTos, 371-287 m. pr. Kr.) — Aris- 
totelio mokinys ir sekėjas, rašęs filosofijos, retorikos, bo- 
tanikos, literatūros mokslo veikalus. 

+ Senovės graikų poeto Pindaro (Tlivdapoc, 522 ar 
$18-446 m. pr. Kr.) žodžiai, kuriuos cituoja Platonas 
„Teaitete“ (173 e). 

s Monimas Sirakūzietis (Mėvuos, IV a. pr. Kr.) - Dio- 
geno mokinys. 
é Pasaulio sandara prilyginama valstybės struktūrai. 


TREČIA KNYGA 


' Karnuntas - miestas Panonijoje. Karo su marko- 
manais - germanų gentimi - metu (170-174) ten buvo 
Marko Aurelijaus žiemos stovykla. 

* Hipokratas (‘Immoxpatys, 460-apie 377 m. pr. 
Kr.) - vienas žymiausių senovės Graikijos gydytojų. 

> Chbaldėjai - senovės Babilonijos žyniai, garsėję as- 
trologija ir pranašavimais. 

+ Aleksandras Makedonietis (AhėEuvdpos, 356-323 m. 
pr. Kr.) - Makedonijos karalius, sukūręs milžinišką he- 
lenistinę monarchiją. Gnėjus Pompėjus Didysis (Cnaeus 
Pompeius Magnus, 106-46 m. pr. Kr.) - žymus romėnų 
politikas ir karo vadas; Gajus Julijus Cezaris (Gaius Iu- 
lius Caesar, 102 ar 100-44 m. pr. Kr.) - žymus romėnų 
valstybės veikėjas, karvedys, rašytojas. 

* Herakleitas Efesietis (‘AHpéxhertos, apie $44-apie 
483 m. pr. Kr.) - senovės graikų filosofas. Kaip rašo 
Diogenas Laertijas (IX, 3), vandenligę Herakleitas ban- 
dė išsigydyti įsikasdamas į karvės mėšlą. 

é Demokritas Abderietis (AnudxpiTos, 460-370 m. pr. 
Kr.) - senovės graikų filosofas materialistas. Pasakoja- 
ma, kad jis miręs nusigyvenęs, artimųjų išlaikomas. Vis 
dėlto Marko Aurelijaus pasakymas „užėdė utėlės“ yra 
aiškiai perdėtas. 

7 Sokratas (ZukpaTnę, 469-399 m. pr. Kr.) - senovės 
graikų filosofas, mokęs atėniečius teisingo, dorybingo 
gyvenimo ir už tai nuteistas mirti. 

° Falaridas (Mahapic) - Sicilijos tiranas, valdęs IV a. 
pr. Kr. ir garsėjęs dideliu žiaurumu; Klaudijus Cezaris 
Augustas Neronas (Claudius Caesar Augustus Nero, 

37-68 m.) - Romos imperatorius (nuo 54 m.), garsėjęs 
žiaurumu, ekscentriškais poelgiais. 


KETVIRTA KNYGA 


' Neaiški vieta. Kai kurie tyrinėtojai čia mano esant 
Kate Tov yalov - pagal gerą žmogų, kaip tinka geram 
žmogui; kiti - karė tov ‘Ayadwva — pasak Agatono, 
kaip sako Agatonas. 

* T. y. materiją ir forma (ei; TO bdtKdv Kai ei; TO 
aiTi@dEec). 

* Iš Aristofano komedijos „Kaimiečiai“. Kekropas - 
Atėnų įkūrėjas, pirmasis Atėnų karalius. 

* Turimi galvoje kinikai, kurie niekino materialias 
vertybes ir gyvenimo patogumus. 

* Titas Flavijus Vespasianas (Titus Flavius Vespasia- 
nus, 9-79 m.) - Romos imperatorius 69-79 m. 

ś Markas Ulpijus Trajanas (Marcus Ulpius Traianus, 
$3—117 m.) — Romos imperatorius 98-117 m. 

7? Markas Furijus Kamilas (Marcus Furius Camil- 
lus) - romėnų karvedys, pasižymėjęs karuose su galais; 
Cezonas (Caeso) - garsios romėnų aristokratų giminės 
atstovas; Valerijus Voluzas (Valerius Volusus, IV a. pr. 
Kr.) - kaimyninių Romos genčių nugalėtojas; Manijus 
Kurilas Dentatas (Manius Curilus Dentatus) - Romos 
konsulas, nugalėjęs III a. pr. Kr. sabinus ir samnitus. 

° Publijus Kornelijus Scipionas Afrikietis (Publius 
Cornelius Scipio Africanus, apie 235—apie 183 m. pr. 
Kr.) - Romos karvedys, pasižymėjęs karuose su pūnais. 
Markas Porcijus Katonas (Marcus Porcius Cato, 234- 
149 m. pr. Kr.) - žymus Romos politikas, oratorius, ra- 
šytojas, dalyvavęs karuose su pūnais. 

> Gajus Julijus Cezaris Oktavianas Augustas ( Augus- 
tus, 63 m. pr. Kr. - 14 m. po Kr.) - Romos imperatorius 


31 m. pr. Kr.-14 m. po Kr.; Publijus Elijus Hadrianas 

(Publius Aelius Hadrianus, 76-138 m.) - Romos impe- 
ratorius 117-138 m.; Antoninas - žr. Pirmos knygos 25 
paaiškinimą. 

'° Klotė - senovės graikų mitologijoje viena iš moirų, 
likimo deivių. 

" Helika - miestas Achajoje, žuvęs per žemės drebė- 
jimą 373 m. pr. Kr.; Pompėjai, Herkulanéjas - Italijos 
miestai, žuvę išsiveržus Vezuvijaus vulkanui 79 m. 

2 Nežinomi asmenys. 


PENKTA KNYGA 


' Asklepijas (gr. 'Aoklymės, lot. Aesculapius) - seno- 
vės graikų mitologijoje gydymo dievas, Apolono ir nim- 
fos Koronidės sūnus. 

* Neišlikusios Menandro (Mėvavėpos, apie 343—apie 
291 m. pr. Kr.) komedijos fragmentas. 

> Manoma, jog tai Epikteto posakis. 

+ Čia Markas Aurelijus turi galvoje patarlę, pasak ku- 
rios, trys dalykai gena žmogų iš namų: dūmai, kiauras 
stogas ir vaidinga žmona. 

s Homeras. Odisėja, IV, 690. (A. Dambrausko vertimas.) 

“ Hesiodas. Darbai ir dienos, 199. (J. Dumčiaus vertimas.) 

7 Tekstas originale praleistas. 


ŠEŠTA KNYGA 
' Kratas (IV-III a. pr. Kr.) - senovės graikų filosofas 


kinikas, poetas. Jo žodžiai apie Platono mokinį Kseno- 
kratą (Eevoxpatys, 396-314 m. pr. Kr.) nėra žinomi. 

* Ato kalnas - aukščiausias kalnas Makedonijoje. 

* Chrisipas Solietis (Xpiovmmos, apie 280-apie 208 m. 
pr. Kr.) — senovės graikų filosofas stoikas, teiges, jog ko- 
medijoje turi būti ir prastų eilių, kaip kontrasto geroms 
eilėms. 

* Filistionas - senovės graikų poetas komikas, So- 
krato amžininkas. Foibas ir Origanionas - nežinomi 
asmenys. 

* Eudoksas Knidietis (Eidokoc, apie 408-apie 355 m. 
pr. Kr.) - Platono mokinys, matematikas, geografas, 
astronomas; Hiparchas ("Inrapyoc, apie 190-125 m. pr. 
Kr.) - senovės graikų matematikas ir astronomas; Ar- 
chimedas Sirakūzietis (Apyıuhðnç, apie 287-212 m. pr. 
Kr.) - žymus senovės graikų mokslininkas, matemati- 
kas, fizikas. 

< Menipas Gadarietis (Mevimnos, III a. pr. Kr.) — se- 
novės graikų filosofas kinikas, poetas. 

7 Litra — romėnų svorio vienetas — svaras, lygus 327,45 g. 


SEPTINTA KNYGA 


' „Narys“ senovės graikų k. - uėlog, o „dalis“ - uėpoc. 

* Šio posakio šaltinis nežinomas. 

* Platonas. Valstybė, VI, 486 a-b. 

+ Manoma, jog tai senovės graikų filosofo Antisteno 
Atėniečio (Avnošėvyc, apie 435-370 m. pr. Kr.), kinikų 
mokyklos įkūrėjo, žodžiai, cituojami Epikteto „Pokal- 
biuose“, IV, 6, 20. 

* Iš neišlikusios Euripido tragedijos „Belerofontas“. 

“ Šio posakio šaltinis nežinomas. 

7 Iš neišlikusios Euripido tragedijos „Hipsipilė“. 

* Šio posakio šaltinis nežinomas. 

? Iš Aristofano komedijos „Acharniečiai“. 

'° Platonas. Sokrato apologija, 28 b. 

" Ten pat, 28 d. 

* Platonas. Gorgijas, 512 d. 

" Išlikusiuose Platono raštuose tokių žodžių neaptikta. 

' Iš neišlikusios Euripido tragedijos „Chrisipas“. 

5 Euripidas. Maldautojos, 1110. 

© Citatos šaltinis nenustatytas. 

7 Originale tekstas nutrūksta. 

* Platono žodžiai, cituojami Epikteto „Pokalbiuose“, 
I, 28, 4; II, 22, 37. 

" Epikūras Samietis ?Enixopoc, 341-270 m. pr. Kr.) — 
senovės graikų filosofas materialistas, daug dėmesio sky- 
ręs gyvenimo problemoms. 

*° Telaugas - Pitagoro sūnus, garsėjęs susivaldymu 
bei niekinamu požiūriu į savo išorę. 

* "Turimas galvoje epizodas, Platono aprašytas „So- 
krato apologijoje“, 32 c-e. 


AŠTUNTA KNYGA 


"T. y. Gajus Julijus Cezaris. 

> Diogenas Sinopietis (Aoyévys, apie 404-323 m. pr. 
Kr.) - senovės graikų filosofas kinikas. 

* Ana Lucila (Anna Lucilla) - Marko Aurelijaus duk- 
tė, Lucijaus Aurelijaus Vero žmona. 

+ Maksimas - Marko Aurelijaus mokytojas; Sekun- 
da - jo žmona. 

* Epitinchanas, Diotimas - nežinomi asmenys. 

* Faustina - imperatoriaus Antonino Pijaus antroji 
žmona. 

7 Kaninijus Celeris (Caninius Celer) — senovės grai- 
ky retorius ir filosofas, Marko Aurelijaus mokytojas. 

* Charakas Pergamietis— imperijos laikų senovės 
graikų filosofas, istorikas, žynys. 

? Tikriausiai turimas galvoje Demetrijas Sunietis (I a. 
po Kr.), filosofas kinikas. 

' Eudemas Rodietis (IV a. pr. Kr.) - Aristotelio mo- 
kinys, filosofas, gydytojas, matematikas, astronomas. 

" Markas Vipsanijus Agripa (Marcus Vipsanius 
Agrippa, apie 63-12 m. pr. Kr.) - imperatoriaus Augusto 
draugas, žymus romėnų karvedys ir valstybės veikėjas. 

* Arėjas Aleksandrietis (Apetoc) - filosofas, gramati- 
kas, imperatoriaus Augusto rūmų gydytojas. 

5 Gajus Cilnijus Mecenatas (Gaius Cilnius Maecenas, 
tarp 74 ir 64-8 m. pr. Kr.) — artimas Augusto draugas, 
žymių Romos poetų (Vergilijaus, Horacijaus, Properci- 
jaus) globėjas. 

* Pantėja - Lucijaus Vero mylimoji. 

5 Pergamas, Chabrijas - plačiau nežinomi asmenys. 

© Tai klaidinga etimologija, kurią stoikai perėmė iš 


Chrisipo. 


DEVINTA KNYGA 


' Aliuzija į Homero „Odisėjos“ XI giesmę, kuri pava- 
dinta „Numirėlių šalis“. 

* Platono valstybė - tai idealas, modelis tobulos vals- 
tybės, kurios tikslas - dvasinė ir materialinė piliečių ge- 
rovė ir kuri vadovaujasi proto ir teisingumo kriterijais. 

* Filipas II (apie 382-336 m. pr. Kr.) - Makedonijos 
karalius, Aleksandro Makedoniečio tėvas. 

+ Demetrijas Falerietis (Anuytpios, apie 360-apie 
280 m. pr. Kr.) - Atėnų valdovas, rašytojas, istorikas, 
filosofas. 


DEŠIMTA KNYGA 


' Tekstas šioje vietoje įvairuoja. Tyrinėtojai pateikia 
tokius galimus žodžius: uiuoc - vaidyba, pamėgdžioji- 
mas; uiooc - neapykanta, pasibjaurėjimas; Aotuóç — ma- 
ras; Minos — badas. 

* Sarmatai — gentys, gyvenusios tarp Dunojaus ir 
Kaspijos jūros, su kuriomis romėnai susidūrė kare prieš 
kvadus ir markomanus. 

* Neaiški vieta. Galimi tokie atvejai: ¿v mopetą — kelio- 
nėje, žygyje; ėv dpet — ant kalno; ¿v öp% — ant ribos. 

* Euripidui priskiriami žodžiai, kuriuos cituoja Aris- 
totelis „Nikomacho etikoje“, I, 8. 

* Platonas „Teaitete“ (17 d-e) aiškina, jog tirano arba 
valdovo gerovė mažai kuo skiriasi nuo neišmanėlio pie- 
mens gerovės. 

é Visi čia išvardyti asmenys yra daugiau ar mažiau 
žinomi antikos filosofai. Eufratą mini Epiktetas ir Plini- 
jus; Alkifrontas - senovės graikų sofistas; Kritonas - So- 
krato mokinys ir draugas. 

7 Homeras. Iliada, VI, 147, 149. (A. Dambrausko ver- 
timas.) 


* Ten par, VI, 148. 


VIENUOLIKTA KNYGA 


' Kitaironas - kalnas Bojotijoje, skirtas Dzeusui ir 
Apolonui. „O Kitairone!“ - sušuko karalius Oidipas, 
sužinojęs apie savo padarytų nusikaltimų baisumą (So- 
foklis. Oidipas karalius, 1391). 

> Fokionas (Dwxiwyv, IV a. pr. Kr.) - Atėnų valdovas, 
Demosteno priešininkas. Pasakojama, jog, pasmerktas 
mirti ir išgėręs taurę nuodų, jis įsakė sūnui niekada už 
jį nekeršyti. 

’ Aliuzija į vieną Ezopo pasakėčią, perpasakotą Hora- 
cijaus („Satyros“, II, 6, 79-117). 

+ Lamijos - senovės graikų mitinės pabaisos, ryjan- 
čios vaikus ir mintančios jų krauju. 

* Perdikas (V a. pr. Kr.) - Makedonijos karalius. Pa- 
sak kitų šaltinių, Sokratą į karaliaus rūmus kvietęs Per- 
diko sūnus Archelajas. 

é Efesiečiai - filosofo Herakleito mokiniai. 

7 Šio posakio šaltinis nežinomas. 

è Homeras. Odisėja, IX, 413. (A. Dambrausko vertimas.) 

> Žr. Hesiodas. Darbai ir dienos, 186-189. 

e Žr. Epiktetas. Pokalbiai, III, 24. 

" Ten par, III, 24. 

* Ten pat, III, 24. 


166 


“ Ten par, III, 22. 
4 Žr. Epiktetas. Vadovėlis. 
5 Žr. Epiktetas. Pokalbiai, I, 22. 


6 Sios citatos šaltinis nenustatytas. 


DVYLIKTA KNYGA 
' Empedoklis Akragantietis (Euredoxhijg, apie 490- 


430 m. pr. Kr.) — senovės graikų filosofas materialistas. 

* Fabijus Katulinas - romėnų konsulas Hadriano val- 
dymo metais; Tiberijus (Tiberius Claudius Nero, 42 m. 
pr. Kr.-37 m. po Kr.) - Romos imperatorius (14-37), 
paskutinius gyvenimo metus praleidęs Kaprio saloje. 
Stertinijus - romėnų karvedys Tiberijaus valdymo me- 
tais. Lucijus Lupas, Velijus Rufas - nežinomi asmenys. 

* Imperijos laikais Romos pretorius rūpinosi teatro 


vaidinimų ir žaidynių organizavimu. 

MARKAS AURELIJUS - 
VALDOVAS IR FILOSOFAS 


Valios laisvė, sąžinė, kančios prasmė ir galia, 
tiesos, gėrio, grožio įžvalga, viltis ir susitaikymas — 
visa tai visada jaudino ir tebejaudina žmogų. Žvel- 
giant į šių amžinųjų egzistencijos klausimų ištakas, 
dėmesį patraukia antikinė stoicizmo filosofija. 
Stojišku vadiname tvirtą, ištvermingą, varguose 
ir džiaugsmuose dvasinės pusiausvyros nepraran- 
dantį žmogų. Šia prasme stoicizmas bene giliausiai 
įsismelkė į kultūros atmintį, visais laikais daugiau 
ar mažiau veikdamas žmogaus mąstymą. Atsiradęs 
III a. pr. Kr., tolydžio keisdamasis, stoicizmas gyva- 
vo ištisus devynis amžius, kol VI a. jį galutinai įvei- 
kė krikščionybė, beje, perėmusi daugelį jo požiūrių 
ir doktrinų. Paskutinis žymus stoicizmo filosofijos 
atstovas, šiandien virtęs gyva ir jaudinančia Euro- 
pos legenda, yra Markas Aurelijus, Romos impera- 
torius, palikęs po mirties filosofiniy užrašų rinkinį 
„Sau pačiam“ — vienatvės ir didvyriškų pastangų 
įveikti ją vaisių. 

Markas Aurelijus gimė 121 m. balandžio 26 d. 
Romoje. Tėvas anksti mirė. Berniuką įsūnijo ir 
jo auklėjimu rūpinosi senelis Markas Anijus Ve- 
ras, Romos miesto pretorius, artimai bendravęs 
su imperatoriumi Publijumi Elijumi Hadrianu 
(76-138). Tai buvo kultūringas žmogus, padaręs 
gilų įspūdį būsimam filosofui, ir šis iki gyveni- 

mo pabaigos minėjo jį, kaip ir motiną Domiciją 
Lucilą, su meile ir pagarba. Taurios vaiko savybės 
patraukė imperatoriaus Hadriano dėmesį. Jo ir se- 
nelio globojamas, Markas Aurelijus (tuo metu jis 
dar tebesivadino Marku Anijumi Veru) gavo puikų 
išsilavinimą. Jis gerai susipažino su graikų ir lotynų 
gramatika, filosofija, teise, mokėsi piešimo. Didelį 
poveikį jam padarė žymus to meto retorius Markas 
Kornelijus Frontonas (Fronto), o vėliau, brandes- 
niame amžiuje, filosofas Kvintas Junijus Rustikas. 
Pastarojo paskatintas, Markas Aurelijus su dideliu 
užsidegimu atsidėjo stoikų, visų pirma Epikteto 
(apie 50-130 m.), filosofijos studijoms. 

Savo įpėdiniu imperatorius Hadrianas buvo nu- 
matęs Lucijų Cejonijy Komodą. Kai šis netikėtai 
mirė, nauju įsūniu ir sosto paveldėtoju jis pasirinko 
Marko Antonijaus dėdę Antoniną Pijų, pateikęs 
sąlygą, kad šis įsūnys ir padarys paveldėtojais Mar- 
ką Aurelijų ir mirusiojo sūnų Lucijų Verą. Tokia 
perspektyva mažino Marko Aurelijaus galimybes 
studijuoti filosofiją, kreipė jį politinės veiklos lin- 
kme. 138 m. Antoninas Pijus įsūnijo Marką Aure- 
lijų, 0 145 m. išleido už jo dukterį Faustiną. 161 m., 
kai Antoninas Pijus mirė, Markas Aurelijus tapo 
imperatoriumi. Jis pasivadino Cezariu Marku Au- 
relijumi Antoninu Augustu. Vienas iš pirmųjų jo 
aktų — pirmas toks atvejis Romos istorijoje - buvo 
valdžios pasidalijimas su įbroliu Lucijumi Veru: šis 
tapo antruoju imperatoriumi. Tai, be abejo, buvo 
teisinga, bet nedaug ką pakeitė: pagrindinę valsty- 


bės naštą teko nešti jam pačiam. 

Valdyti Markui Aurelijui buvo nelengva. Pačia 
tikrąja prasme jam teko gelbėti imperiją nuo katas- 
trofos. 162-166 m. vyko karas su partais. Nusiųsta 
į rytus kariuomenė atrėmė partų puolimą, bet jai 
grįžtant išplatintas po imperiją maras ištisą dešimt- 
metį kirto jos gyventojus. 166 m. prasidėjo ilgi ir 
varginantys karai su besiveržiančiomis iš šiaurės 
germanų ir sarmatų gentimis - markomanais, kva- 
dais, jazigais. Devynerius metus tęsėsi kovos prie 
Dunojaus, kol imperatoriui pavyko įveikti barbarus 
ir sudaryti su jais taiką. 175 m., pasinaudojęs gandu 
apie Marko Aurelijaus mirtį, pakėlė maištą rytų pro- 
vincijų valdytojas Kasijus Avidijus. Imperiją nioko- 
jo badas, stichinės nelaimės, ekonominė suirutė. 

Sunkumai ir nelaimės nepalaužė Marko Aure- 
lijaus, kurio politinės veiklos aukščiausi principai 
buvo žmoniškumas ir valdinių gerovė. Kiek leido 
galimybės, jis tobulino įstatymus, švelnino papro- 
čius, - pavyzdžiui, mėgino uždrausti gladiatorių 
kautynes ir tuo sukėlė liaudies nepasitenkinimą. 
Nors daugelio sumanymų jam nepavyko įgyven- 
dinti, bet, kartą paskelbti, jie virto moraline nor- 
ma, ilgus amžius veikusia Europos tautų sąmonę ir 
gyvenimo tradicijas. 

177 m., sustiprines padėtį rytuose, Markas Aure- 
lijus atnaujino karą su kvadais ir markomanais. Ka- 
ras baigėsi romėnų pergale, bet Markas Aurelijus 
nebepasinaudojo jos vaisiais. 180 m. kovo 17 d. jis 
mirė, pakirstas maro, stovykloje prie Vienos. 

Po Marko Aurelijaus mirties buvo rasti jo užrašai 


graikų kalba „Sau pačiam“ (Eic éavtov). Vienų tyri- 

nėtojų nuomone, tai medžiaga stambiam veikalui, 
kurio autorius nebespėjo parašyti. Kitų nuomone, 
tai asmeniški monologai, užrašyti nemigo valando- 
mis Dunojaus žygių metu ir skirti sau pačiam — ap- 
mąstymų išvados. Užrašus sudaro 12 knygų. Pirma 
knyga parašyta apie 168-169 m. kvadų krašte (da- 
bartinėje Moravijoje), antra — apie 171-172 m. Kar- 
nunte (Panonijoje), kitos — vėlesniu metu. 

Filosofija, išdėstyta šiuose užrašuose, patrau- 
kia ne tiek originalumu, kiek stipria įtaiga, ypač 
kai kalbama apie žmogaus padėtį pasaulyje. Už 
sudrausmintos Marko Aurelijaus teiginių logikos 
justi jausminga prigimtis, kitokios žmogaus dalios 
gyvenime ilgėjimasis. Filosofas smerkė save už tai, 
ne kartą pabrėždamas, kad negalima pasiduoti nu- 
vedančiai į šalį vaizduotei ir vidiniams impulsams, 
bet kaip tik nesąmoninga jausmo ir minties prieš- 
tara, vaizdingai, aforistiškai kalbanti apie žmogaus 
dvasios polėkį ir ją varžančias ribas, yra gyviausia ir 
patraukliausia jo filosofijos savybė. 

Koks lietuvių kultūros sąlytis su šiuo filosofu, 
kuriam likimas skyrė jaustis bejėgiam, valdant ga- 
lingą pasaulio valstybę? Ar apskritai galimas toks 
klausimas, turint galvoje nuotolį, skiriantį veržlią 
ir racionalią Romos imperiją, kadaise civilizavu- 
sią Europą, ir mažytę prie Baltijos prisiglaudusią 
Lietuvą? 

Sunku tikėtis, kad Markas Aurelijus būtų ką 
nors girdėjęs apie Lietuvą tuo metu, kai paties 
Lietuvos vardo, regis, dar nebuvo. Dar mažiau vil- 
ties, kad tuometinių baltų - dabartinių lietuvių 

ir latvių protėvių — sąmonėje būtų viskėjusi kokia 
nors, tegu ir visai neryški, imperatoriaus asmeny- 
bės ar juo labiau jo filosofinių samprotavimų ref- 
leksija. Panašų traukia panašus, - kadaise tvirtino 
Aristotelis, o kas, be panašumo stokos, galėjo būti 
bendra baltams ir romėnams II amžiuje? Ir vis dėl- 
to baltų pažintis su Marku Aurelijumi yra sena. Tai 
liudija Marko Aurelijaus laikais kaldintos Romos 
monetos, kurių gana daug rasta II-III a. baltų ka- 
pinynuose Palangoje, Rūdaičiuose, Pryšmančiuose, 
Naukaimio piliakalnyje ir kitose vietose. Pažinties 
tąsos reikėjo laukti net septyniolika amžių, kol 
1893 m. P. Vileišis (Romojus) išleido Bitėnuose 
nedidelę šviečiamojo pobūdžio knygelę „Anek- 
dotai, iszsitarimai ir patarlės isz gyvenimo senovės 
Grekonu bei Rymijonu“. Perdėm populiaria forma 
joje, šalia kitų žymių antikos asmenybių, supažin- 
dinama ir su Marku Aurelijumi, pateikiama keletas 
jo aforizmų. Šiandien toks pažinties atnaujinimas 
kelia šypseną, bet regis, tai buvo pirmieji Marko 
Aurelijaus žodžiai, pasakyti lietuvių kalba. 

Gilesnė ir nuoseklesnė lietuvių visuomenės 
pažintis su Marko Aurelijaus filosofija prasidėjo 
XX a. antroje pusėje, kai išaugo dėmesys filoso- 
fijos klasikai, ūgtelėjo filosofavimo kultūra. Tai 
skatina į keliamą klausimą pažvelgti kitu aspek- 
tu — kuo šiandien mums įdomi Marko Aurelijaus 
filosofija? Kur glūdi jos patrauklumo paslaptis, jei 
per tiek amžių daug kas iš to, kuo rėmėsi ir ką tei- 
gė Markas Aurelijus, tapo nebetikra ir sąlygiška, 


bet vis dėlto tebetraukia mūsų mintis ir tebejau- 

dina vaizduotę, akindami ją naujoms idėjoms ir 
sumanymams? 

Pradinių nuostatų, su kuriomis leidžiasi į kelią 
kiekvienas filosofas, tikslas - suprasti ir paaiškinti 
objektyvią būties tėkmę, rasti žmogaus ir pasaulio 
vienovę, atsakyti, kurie žmogaus tikslai yra teisingi 
ir kurie neatitinka jo, kaip žmogaus, prasmės ir var- 
do. Marko Aurelijaus filosofija tiesiogiai susijusi su 
šiais klausimais. Jos svorio centrą sudaro etika, tiks- 
liau — gėrio problema, samprotavimai apie tai, koks 
turi būti žmogus pasaulyje, kuris nepavaldus jam, iš 
anksto nulemtas, kintantis ir visada tas pats. 

Gyvenimas harmoningas tada, kai žmogaus va- 
lia nukreipta į tikslus, kurie kartu yra ir objektyvaus 
pasaulio, t. y. gamtos ir visuomenės, tikslai, teigia 
Marko Aurelijaus filosofija. Tačiau harmonijos turi 
būti siekiama per vidinį asmenybės tobulėjimą, per 
laisvą individualų būtinybės suvokimą. Iš čia — įsa- 
kmus reikalavimas įsigilinti į save, sutramdyti aistras 
ir pomėgius, paklusti protui, kuris, būdamas dieviš- 
kosios pasaulio ugnies dalis, yra šviesusis žmogaus 
pradas, jo poelgių ir sprendimų vadovas. Protingos 
būtybės lemtis - būti dorai, vadinasi, elgtis taip, 
kaip skirta prigimties, gerbti dievus, mylėti žmones, 
būti teisingai ir gerai. Dvasinis tobulėjimas siekiant 
dorybės ir išminties yra toji Marko Aurelijaus žmo- 
gaus idealo nuostata, kuri tebežavi ir dabar. Štai ką 
kalba filosofas: „Prisitaikyk prie tų dalykų, kuriuos 
tau skyrė likimas; o žmones, su kuriais esi susijęs, 
mylėk, bet nuoširdžiai“ (VI, 39). „Įsigilink į save; 
ten slypi gėrio šaltinis, ir jis niekada neišseks, jeigu 

tu nuolatos skverbsies gilyn“ (VII, $9). „<...> ne- 
laikyk svarbiu nieko kita, išskyrus būtinumą daryti 
tai, kas atitinka tavo prigimtį, ir susitaikyti su tuo, 
ką teikia visumos prigimtis“ (XII, 32). „Kol gyveni, 
kol įmanoma, būk geras“ (IV, 17). „Visą laiką žiū- 
rėk, kad būtum laisvas, palankus kitiems, paprastas 
ir kuklus“ (VIII, 51). „<...> neleisk jam (t. y. vado- 
vaujančiajam pradui. - R. S.) vergauti, neleisk, kad 
jis būtų tampomas kaip lėlė savanaudiškų troški- 
mų, kad pyktų ant savo likimo ir bijotysi ateities“ 
(II, >). „Keičiasi tik tai, ką įgijai pats, o ne tai, ką tau 
davė tave pagimdžiusi motina“ (X, 7). „<...> išeik 
palankiai nusiteikęs, nes ir tas, kuris išleidžia tave, 
yra tau palankus“ (XII, 36). 

Dvasinis tobulėjimas nėra savitikslis. Tobulin- 
damas save, žmogus tobulina ir visuomenę, tačiau 
jis neįgyja teisės primesti kitiems savąjį tobulumo 
supratimą. Markas Aurelijus - už laisvą žmogaus 
apsisprendimą, už valią siekti gėrio ir išminties. 
Jis nepriešina individo visuomenei, bet atvirkš- 
čiai - pabrėžia jo, kaip visuomenės nario, vertę, 
nurodo, jog žmogaus pareiga yra padėti kitiems 
žmonėms nepaisant padėties, kilmės, įsitikinimų ir 
gyvenimo būdo skirtumų. Būtina vadovautis tiesa, 
kuri priimtina visiems. Žmonės yra bendros vals- 
tybės — pasaulio — piliečiai, jie gimę vienas kitam, 
teigia filosofas. „Ginčijamasi ne dėl niekų, bet dėl 
to, ar būti bepročiu, ar ne“, - primena jis Epikte- 
to žodžius (XI, 38). Argi toks apeliavimas į žmo- 
nių - vienos planetos gyventojų - solidarumą ir 
atsakomybę nėra aktualus ir dabar, kai svarbiausias 

žmonijos rūpestis yra gebėjimas suprasti, padėti ir 
sugyventi vieniems su kitais? 

Dvasinio tobulėjimo nuostata susijusi su stojiš- 
ko išminčiaus idealu, kuriuo vadovaujasi Markas 
Aurelijus, o realią žmogaus būtį jis regi esant visiš- 
kai kitokią — ji nyki ir beviltiška. „Žmogaus gyve- 
nimo laikas - tik akimirka, jo esmė - nuolatinis 
tekėjimas, pojūčiai - migloti, viso kūno sandara — 
pasmerkta suirti, siela - klaidžiojanti, likimas — ne- 
įžvelgiamas, šlovė - nepastovi. Trumpai sakant, 
visa, kas priklauso kūnui, yra kaip tekanti upė, o 
tai, kas priklauso sielai, yra sapnas ir migla. Mūsų 
gyvenimas — tai kova ir klaidžiojimas svetimame 
krašte, pomirtinė šlovė — užmarštis“ (II, 17). Žmo- 
gus gyvenime neturi jokios alternatyvos, išskyrus tą 
menką laimės iliuziją, kurią teikia atlikta pareiga. 
Viskas iš anksto sąlygota ir numatyta, viskas plau- 
kia griežta ir nepakeičiama priežastingumo vaga. 
Kiekviena dalelė, taip pat ir žmogus, atėjus skirtam 
laikui, pavirsta kita dalele, o ši — vėl kita, ir taip iki 
begalybės. Teikti kam nors reikšmę tame pro šalį 
plaukiančių įvykių sraute yra tas pat, kaip bandyti 
pamilti pralekiančius paukščius: akimirka, ir jie jau 
išnyko iš akių (VI, 15). 

Vargu ar mintys apie žmogaus gyvenimo men- 
kumą ir laikinumą gali būti populiarios mūsų lai- 
kais, kai labiau vertinama tai, kas realu ir naudin- 
ga. O kas gali būti realiau už patį žmogų ir naudin- 
giau UZ jo egzistencijos priemones? Šiuo atžvilgiu 
Marko Aurelijaus samprotavimai tolimi tiesoms, 


prie kurių esame pripratę, jie skaudžiai susikerta 

su šiuolaikine sąmone, įpratusia suvokti save kaip 
gamtos išsivystymo viršūnę, evoliucijos žiedą. 
Žmogus, kaip rodo XX a. civilizacija, iš tikrųjų 
gali daug, jis daug pasiekė ir dar daugiau pasieks. 
Bet už didybę brangiai sumokama. Žmogus ken- 
čia dėl savo netobulumo, jį kankina mirties bai- 
mė. Marko Aurelijaus filosofija tuo ir stipri, kad, 
nepuldama į mistiką ir abstrakčias spekuliacijas, 
stengiasi palaikyti žmogų ten, kur jis silpniausias. 
Ji padeda jam suvokti, jog net ir genialiausias pro- 
tas negali ištrūkti iš to, kame jis įsižiebė ir kas dega 
jame, virsdamas idėjomis ir valia. Pats iš savęs, t. y. 
iš savo gamtiškojo lukšto, žmogus niekada neišsi- 
vaduos. Tarp didingų žmogaus užmojų ir kasdie- 
nės jo būties privalo būti pusiausvyra, natūralų 
augimą puoselėjantis ryšys. Kas neatitinka prigim- 
ties, tolygu savižudybei. 

Distancija, iš kurios Markas Aurelijus žvelgia į 
žmogų, yra visata. Etika jo samprotavimuose su- 
sipina su kosmologija, nors pastaroji, tyrinėtojų 
nuomone, nepasižymi didesniu savitumu ir yra pa- 
grįsta tradicinėmis stoicizmo kosmologijos doktri- 
nomis. Pasaulį (pasaulio ir visatos sąvokos Markui 
Aurelijui yra sinonimai) valdo logas, t. y. visuotinis 
reiškinių ryšys, universalus dėsningumas, pasireiš- 
kiantis viso to, kas yra, sąveika ir kitimu. Logą kuria 
pasaulio protas — Dievas, kuris kartu yra aktyvusis 
materijos pradas, individualios sąmonės ir valios 
šaltinis. Pasaulis panašus į valstybę, gyvuojančią 
pagal nustatytą santvarką; viskas pasaulyje vyksta 


pagal pasaulį valdančio proto valią, teigia filosofas 

(IV, 4; VI, 40). Žmonės yra pavaldūs logui, kaip 
ir visa esatis, iš jo jie gauna protą, paskirtį ir likimą. 
Pasaulio protas ir žmogaus protas yra bendros die- 
viškos kilmės, po žmogaus mirties jie vėl susilieja į 
viena. „Atsiradai kaip [pasaulio] dalis ir vėl išnyksi 
tame, kas tave sukūrė; teisingiau, pasikeisi ir būsi 
grąžintas kuriančiajam protui“ (IV, 14). 

Protas, kaip jį supranta Markas Aurelijus, gali 
būti tapatinamas su dvasia. Protu žmogus išsiskiria 
iš kitų būtybių, jam vienam iš mirtingųjų suteikta 
mąstymo galia. Kitą — materialiąją - žmogaus dalį 
sudaro kūnas ir siela. „Kūnui būdingi pojūčiai, 
sielai - troškimai, protui — sprendimai“ (III, 16). 
Išmintimi pagrįsta žmogaus laisvė, o ji yra pati gi- 
liausia ir dvasingiausia žmogaus jungtis su visuma. 
„Tai, kas naudinga visumai, visada yra gražu ir tin- 
kama“, - sako Markas Aurelijus (XII, 23). Visų jo 
samprotavimų pradžios taškas yra tikėjimas, kad 
žmogus ir visuma - vieningi, kad tarp visatos ir 
moralinių žmogaus siekimų egzistuoja nuolatinis 
neišardomas ryšys. 

Marko Aurelijaus filosofija paprastai laikoma 
antikos pasaulį apėmusios didelės dvasinės krizės 
apraiška. „Lygindami toną, kuriuo kalba Markas 
Aurelijus, su R. Bekono (Bacon), D. Loko (Loc- 
ke), Ž. A. Kondorsė (Condorcet) tonu, juntame 
skirtumą tarp nuovargio amžiaus ir vilties amžiaus. 
Vilties amžiuje lengvai pakeliamas didžiausias 
blogis ir nelaimės, nes sąmonė sako, jog tai laiki- 
na ir praeis. Nuovargio amžiuje netgi tikriausios 


vertybės praranda savo žavesį, - yra pažymėjęs 


178 


anglų filosofas B. Raselas (Russell)'. Tą patį tvirti- 
na ir rusų filosofas A. Losevas, kuris nurodo, kad 
žmogaus menkumo ir priklausomybės nuo Dievo 
apvaizdos idėja yra taip giliai įsismelkusi į Marko 
Aurelijaus sąmonę, jog pereina kone į krikščioniš- 
kąjį atpirkimo ilgesį, nors krikščionybei, kuri tuo 
metu intensyviai plėtė savo įtaką, Markas Aurelijus 
buvo abejingas, o kaip imperatorius netgi pritarė 
krikščionių persekiojimui*. Blaivumas ir idealisti- 
nė pasaulėžiūra, taurūs etiniai principai ir jais grin- 
džiamas žmoniškumas, ginamas sunkiausiose žmo- 
gaus būties situacijose, sudaro išliekamąją, ir mūsų 
dienomis aktualią, Marko Aurelijaus filosofijos 
vertę. Kadangi tau niekas negali sukliudyti elgtis 
teisingai, neatsisakyk savo darbų ir nepyk ant kliu- 
dančių, teigia filosofas (XI, 9). Žmogus turi būti 
vyriškas, subrendęs, rūpintis visuomenės reikalais 
(III, 5). Kiekviena karta šioms tiesoms suteikia savą 
konkrečią prasmę, bet universalus bendravimo ir 
sutarimo dėsnis, kuris reiškiasi per jas, nepraran- 
da dėl to savo reikšmės. Markas Aurelijus šiandien 
aktualus kaip taurumo ir kilnumo puoselėtojas. Jo 
išmintis, raginanti žmogų vykdyti savo žmogiškąją 


paskirtį, pergyveno jį patį. 


Rimantas Skeivys 


' Paccea D. Hcropua sanaanoñ puaocogun. — MockaBa, 1959, 
c. 280. 

> Zr. Aoces A. O. OAAUHMCTHYECKH-pHMckaa acTeTHKA I-II 
BB. H. 3. — Mocksa, 1979, C. 312—329. 

į Markas rai imperatorius ir filosofas, mąstantis, 


ieškantis ir bandantis suprasti žmogus. Pažinti save. 
Nebijoti savęs klausti. Nebijoti sau pasakyti tiesos. Tai 
niekad ir niekam nebuvo lengva. Bet ar kada buvo leng- 
va gyventi? „Mūsų gyvenimas - tai kova ir klaidžiojimas 
svetimame krašte“, - sako Markas Aurelijus. 


Tam, kas nori pažinti save, kad nebijotų gyventi, jis 

